
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

ΤΕΥΧΟΣ ΔΕΥΤΕΡΟ Αρ. Φύλλου 621 

25 Απριλίου 2007 


ΠΕΡΙΕΧΟΜΕΝΑ 


ΑΠΟΦΑΣΕΙΣ 

Κανονισμός Σύναψης και Εκτέλεσης Συμβάσεων'Ερ- 

γων της εταιρείας ΤΡΑΙΝΟΣΕ Α.Ε. 1 

Κανονισμός Σύναψης και Εκτέλεσης Συμβάσεων 
Υπηρεσιών και Μελετών της εταιρείας ΤΡΑΙΝΟ- 

ΣΕ Α.Ε. 2 

Κανονισμός Σύναψης και Εκτέλεσης Συμβάσεων Προ¬ 
μηθειών της εταιρείας ΤΡΑΙΝΟΣΕ Α.Ε. 3 


ΑΠΟΦΑΣΕΙ Σ 

Αριθμ. Φ32/ΟΙΚ.20892/1600 (1) 


Κανονισμός Σύναψης και Εκτέλεσης Συμβάσεων'Εργων 
της εταιρείας ΤΡΑΙΝΟΣΕ Α.Ε. 

Ο ΥΠΟΥΡΓΟΣ 

ΜΕΤΑΦΟΡΩΝ ΚΑΙ ΕΠΙΚΟΙΝΩΝΙΩΝ 

Έχοντας υπόψη: 

1. Τις διατάξεις: 

α) του άρθρου 6 παρ. 2 περ. στ’ του ν.δ. 674/1970 
«Περί ιδρύσεως Οργανισμού Σιδηροδρόμων Ελλάδος» 
(Α' 192), που προστέθηκε με το άρθρο 1 παρ. 3 του ν. 
2366/1995 «Ρύθμιση θεμάτων Οργανισμών και Υπηρεσιών 
του Υπουργείου Μεταφορών και Επικοινωνιών και άλλες 
διατάξεις» (Α' 256), 

β) του άρθρου 5 παρ. 8 του ν. 2229/1994 «Τροποποίηση 
και συμπλήρωση του ν. 1418/1984 και άλλες διατάξεις» 
(Α' 138) όπως ισχύει, 

γ) του άρθρου 90 του κώδικα νομοθεσίας για την Κυ¬ 
βέρνηση και τα Κυβερνητικά όργανα που κωδικοποιήθη- 
κε με το άρθρο πρώτο του π.δ. 63/2005 (ΦΕΚ Α' 98), 

δ) της Κοινοτικής Οδηγίας 2004/17/ΕΚ «περί συντο¬ 
νισμού των διαδικασιών σύναψης συμβάσεων στους 
τομείς του ύδατος, της ενέργειας, των μεταφορών και 
των ταχυδρομικών υπηρεσιών» (ΕΕ 1134), η οποία δεν 
έχει ενσωματωθεί ακόμη στο ελληνικό δίκαιο και έχει 
καταστεί αμέσου εφαρμογής, 

ε) της Κοινοτικής Οδηγίας 2004/18/ΕΚ «περί συντονι¬ 
σμού των διαδικασιών σύναψης δημόσιων συμβάσεων 
έργων, προμηθειών και υπηρεσιών» (ΕΕ Ι_ 134), η οποία 
δεν έχει ενσωματωθεί ακόμη στο ελληνικό δίκαιο και 
έχει καταστεί αμέσου εφαρμογής, 


2. Την υπ’ αριθμ. Φ4/65206/5120/22.11.2005 απόφαση του 
Υπουργού Μεταφορών και Επικοινωνιών <Έγκριση του 
καταστατικού της εταιρείας με την επωνυμία «ΤΡΑΙΝΟ- 
ΣΕ ΜΕΤΑΦΟΡΕΣ - ΜΕΤΑΦΟΡΙΚΕΣ ΥΠΗΡΕΣΙΕΣ ΕΠΙΒΑΤΩΝ 
ΚΑΙ ΦΟΡΤΙΟΥ ΑΝΩΝΥΜΗ ΣΙΔΗΡΟΔΡΟΜΙΚΗ ΕΤΑΙΡΕΙΑ» 
και τον διακριτικό τίτλο «ΤΡΑΙΝΟΣΕ Α.Ε.». 

3. Την υπ’ αριθμ. 15/2γ και ημερομηνία 22.1.2007 από¬ 
φαση του Διοικητικού Συμβουλίου της ΤΡΑΙΝΟΣΕ Α.Ε., 
με την οποία εγκρίθηκε το σχέδιο κανονισμού σύναψης 
και εκτέλεσης συμβάσεων έργων. 

4. Το γεγονός ότι από τις διατάξεις της παρούσας 
δεν προκαλείται δαπάνη σε βάρος του Κρατικού Προ¬ 
ϋπολογισμού, αποφασίζουμε: 

Άρθρο Πρώτο 

Εγκρίνουμε τον Κανονισμό Σύναψης και Εκτέλεσης 
Συμβάσεων'Εργων της εταιρείας «ΤΡΑΙΝΟΣΕ Α.Ε.», ο 
οποίος έχει ως εξής: 

ΚΕΦΑΛΑΙΟ Α' 

ΓΕΝΙΚΕΣ ΔΙΑΤΑΞΕΙΣ 

Άρθρο 1 

Αντικείμενο του Κανονισμού 

Αντικείμενο του παρόντος Κανονισμού αποτελεί ο 
καθορισμός των όρων και προϋποθέσεων σύμφωνα με 
τους οποίους ανατίθενται, συνάπτονται και εκτελού- 
νται οι συμβάσεις έργων που αναθέτει η εταιρεία με 
την επωνυμία «ΤΡΑΙΝΟΣΕ ΜΕΤΑΦΟΡΕΣ - ΜΕΤΑΦΟΡΙ¬ 
ΚΕΣ ΥΠΗΡΕΣΙΕΣ ΕΠΙΒΑΤΩΝ ΚΑΙ ΦΟΡΤΙΟΥ ΑΝΩΝΥΜΗ 
ΣΙΔΗΡΟΔΡΟΜΙΚΗ ΕΤΑΙΡΕΙΑ» και τον διακριτικό τίτλο 
«ΤΡΑΙΝΟΣΕ Α.Ε.» (στο εξής εταιρεία) για τους σκοπούς 
και την λειτουργία της. 

Αρθρο 2 

Πεδίο Εφαρμογής 

1. Ο παρών Κανονισμός εφαρμόζεται σε όλες τις συμ¬ 
βάσεις έργων που συνάπτονται από την εταιρεία στο 
πλαίσιο των δραστηριοτήτων της. 

2. Ο Κανονισμός αυτός εκδίδεται κατ’ εξαίρεση κάθε 
κείμενης διάταξης της εσωτερικής νομοθεσίας σύμφωνα 
με τις διατάξεις της περιπτ. στ’ της παρ. 2 του άρθρου 
6 του ν.δ. 674/1970 σε συνδυασμό με τις διατάξεις της 
παρ. 8 και 11α του ν. 2229/1994, όπως συμπληρώθηκε και 
τροποποιήθηκε με το άρθρο 7 παρ. 1 του ν. 2576/1998 
και διέπεται από τις διατάξεις αυτές και τις διατάξεις 
των κοινοτικών οδηγιών 2004/17/ΕΚ «περί συντονισμού 

των διαδικασιών σύναψης συμβάσεων στους τομείς του 
ύδατος, της ενέργειας, των μεταφορών και των ταχυ¬ 
δρομικών υπηρεσιών» (ΕΕ 1_ 134) και 2004/18/ΕΚ «περί 
συντονισμού των διαδικασιών σύναψης δημόσιων συμ¬ 
βάσεων έργων, προμηθειών και υπηρεσιών» (ΕΕ Ι_ 134) 
για τις δραστηριότητες που δεν εμπίπτουν στο πεδίο 
εφαρμογής της οδηγίας 2004/17/ΕΚ, καθώς και από τις 
διατάξεις της εθνικής νομοθεσίας με τις οποίες θα εν¬ 
σωματωθούν οι ανωτέρω οδηγίες. 

3. Ως συμβάσεις έργων νοούνται οι συμβάσεις που 
έχουν ως αντικείμενο είτε την εκτέλεση, είτε συγχρό¬ 
νως τη μελέτη και την εκτέλεση εργασιών που αφορούν 
μία από τις δραστηριότητες που αναφέρονται στα Πα¬ 
ραρτήματα XII ή I των οδηγιών 2004/17/ΕΚ ή 2004/18ΕΚ 
αντίστοιχα, είτε ακόμη και την πραγματοποίηση, με 
οποιοδήποτε μέσο, ενός έργου το οποίο ανταποκρίνεται 
στις επακριβώς οριζόμενες από την εταιρεία ανάγκες. 
Ως έργο νοείται το αποτέλεσμα ενός συνόλου οικοδο¬ 
μικών εργασιών ή εργασιών πολιτικού μηχανικού που 
προορίζεται να πληροί αυτό καθαυτό μία οικονομική ή 
τεχνική λειτουργία.. Όταν η υπό σύναψη σύμβαση έργου 
έχει ταυτόχρονα ως αντικείμενο και την διενέργεια προ¬ 
μήθειας ή την παροχή υπηρεσίας ή εκπόνηση μελέτης, 
εφαρμόζεται ο παρών Κανονισμός Έργων, εφόσον η 
προϋπολογιζόμενη αξία του έργου υπερβαίνει την προ- 
ϋπολογιζόμενη αξία της προμήθειας ή της υπηρεσίας ή 
μελέτης που περιλαμβάνονται στη σύμβαση. 

4. Πριν από την επιλογή της ακολουθητέας διαδικα¬ 
σίας, τα αρμόδια όργανα της εταιρείας διαπιστώνουν 
κατά πόσον η συγκεκριμένη σύμβαση αφορά δραστη¬ 
ριότητες που ρυθμίζονται από την οδηγία 2004/17/ΕΚ 
ή την οδηγία 2004/18/ΕΚ. 

5. Όταν η υπό σύναψη σύμβαση αφορά διάφορες 
δραστηριότητες, από τις οποίες άλλες υπόκεινται στην 
οδηγία 2004/17/ΕΚ και άλλες όχι, εφαρμόζονται οι κα¬ 
νόνες που ισχύουν για τη δραστηριότητα για την οποία 
προορίζονται κυρίως. Στις ανωτέρω περιπτώσεις, για 
την επιλογή της ακολουθητέας διαδικασίας (οδηγία 
2004/17/ΕΚ ή 2004/18/ΕΚ) χρησιμοποιούνται τα κριτή¬ 
ρια που περιλαμβάνονται στο άρθρο 9 της οδηγίας 
2004/17/ΕΚ. 

6. Για τους σκοπούς του παρόντος, στο ύψος του 
ποσού των αναφερομένων προϋπολογισμών δεν λαμ- 
βάνεται υπόψη ο ΦΠΑ. 

Άρθρο 3 

Συμβάσεις με συνδεδεμένες επιχειρήσεις 

Με την επιφύλαξη των διατάξεων του κοινοτικού 
δικαίου, επιτρέπεται, ανεξαρτήτως ύψους προϋπολο¬ 
γισμού, η απευθείας ανάθεση συμβάσεων έργων από 
την εταιρεία ΤΡΑΙΝΟΣΕ προς τις συνδεμένες με αυτήν 
επιχειρήσεις υπό την έννοια του άρθρου 42ε του κ.ν. 
2190/1920, καθώς και προς επιχειρήσεις ή κοινοπραξίες 
στις οποίες η ΤΡΑΙΝΟΣΕ ασκεί άμεσα ή έμμεσα καθορι¬ 
στική επιρροή λόγω της κυριότητας ή χρηματοδοτικής 
της επιρροής. 

Αρθρο 4 
Αρμόδια Όργανα 

1. Οι αποφάσεις που αφορούν την δημοπράτηση και 
ανάθεση έργου, ιδίως η έγκριση της σκοπιμότητας δη- 
μοπράτησης, η επιλογή της διαδικασίας ανάθεσης, η 
έγκριση των τευχών του διαγωνισμού, η σύσταση επι¬ 
τροπών, η κρίση επί ενστάσεων, η τελική ανάθεση της 


δημοπρατούμενης σύμβασης κ.λπ., λαμβάνονται από το 
Διοικητικό Συμβούλιο της εταιρείας. 

2. Με απόφαση του Διοικητικού Συμβουλίου της εται¬ 
ρείας, μπορεί να μεταβιβάζεται μέρος των ανωτέρω 
αρμοδιοτήτων σχετικά με συγκεκριμένη σύμβαση έργου 
ή με κατηγορία ύψους προϋπολογισμού δαπάνης έργου 
σε ένα ή περισσότερα μέλη του Δ.Σ. ή σε στελέχη της 
εταιρείας. 

3. Με απόφαση του Διοικητικού συμβουλίου ορίζεται 
το ύψος προϋπολογισμού, για το οποίο οι ανωτέρω 
υπό 1 αρμοδιότητες ασκούνται από τον Διευθύνοντα 
Σύμβουλο ατομικά. Ο Διευθύνων Σύμβουλος μπορεί με 
απόφασή του να μεταβιβάσει συγκεκριμένη σχετική με 
τα ανωτέρω αρμοδιότητά του σε ή ένα ή περισσότερα 
στελέχη της εταιρείας. 

ΚΕΦΑΛΑΙΟ Β' 

ΔΙΑΔΙΚΑΣΙΕΣ ΔΗΜΟΠΡΑΤΗΣΗΣ 
Αρθρο 5 

Επιλογή διαδικασίας δημοπράτησης 

1. Για τη δημοπράτηση συμβάσεων, των οποίων η προ- 
ϋπολογιζόμενη αξία είναι ίση ή ανώτερη του ορίου που 
τίθεται από τις διατάξεις του άρθρου 16 της οδηγίας 
2004/17/ΕΚ ή του άρθρου 7 της οδηγίας 2004/18/ΕΚ και 
οι οποίες εμπίπτουν στο πεδίο εφαρμογής κάποιας από 
τις ανωτέρω οδηγίες, επιλέγεται κατά περίπτωση μία 
από παρακάτω τις διαδικασίες ανάθεσης: 

α) είτε η ανοικτή διαδικασία, 
β) είτε η κλειστή διαδικασία, 

γ) είτε η διαδικασία της διαπραγμάτευσης (με ή χωρίς 
προγενέστερη προκήρυξη διαγωνισμού), 
δ) είτε η διαδικασία του ανταγωνιστικού διαλόγου. 

2. Ειδικά σε περίπτωση ιδιαίτερα πολύπλοκων συμβά¬ 
σεων, που εμπίπτουν στο πεδίο εφαρμογής της οδηγίας 
2004/18/ΕΚ, η εταιρεία μπορεί να προσφύγει στην δια¬ 
δικασία του ανταγωνιστικού διαλόγου σύμφωνα με το 
άρθρο 29 της οδηγίας 2004/18/ΕΚ, εφόσον με απόφαση 
του Δ.Σ. κρίνει ότι η χρησιμοποίηση της ανοικτής ή της 
κλειστής διαδικασίας δεν επιτρέπει την ανάθεση της 
σύμβασης. 

3. Για τη δημοπράτηση συμβάσεων, των οποίων η 
προϋπολογιζόμενη αξία είναι κατώτερη του ορίου που 
τίθεται από τις οδηγίες 2004/17/ΕΚ ή 2004/18ΕΚ, καθώς 
και για την δημοπράτηση συμβάσεων που δεν εμπίπτουν 
στο πεδίο εφαρμογής των ανωτέρω οδηγιών, επιλέγε¬ 
ται κατά περίπτωση μία από τις κάτωθι αναφερόμενες 
διαδικασίες ανάθεσης: 

α) Συνοπτικός διαγωνισμός, 
β) Πρόχειρος διαγωνισμός 
γ) Απευθείας ανάθεση. 

4. Σε κάθε περίπτωση δημοπράτησης σύμβασης έρ¬ 
γων η εταιρεία κάνει δεκτή χωρίς διακρίσεις και με 
τους ίδιους όρους που εφαρμόζονται για τουςΈλληνες 
υποψήφιους την συμμετοχή όλων των ενδιαφερομένων 
οικονομικών φορέων των κρατών μελών της Ευρωπαϊ¬ 
κής Ένωσης, του Ενιαίου Ευρωπαϊκού Οικονομικού Χώ¬ 
ρου, καθώς και χωρών που έχουν υπογράψει συμφωνίες 
σύνδεσης ή άλλες διμερείς ή πολυμερείς συμφωνίες 
με την Ε.Ε., υπό την προϋπόθεση ότι η δημοπρατούμε- 
νη σύμβαση εμπίπτει στο πεδίο εφαρμογής ανάλογων 
συμφωνιών και υπό τον όρο ότι οι υποψήφιοι πληρούν 
τα κριτήρια ποιοτικής επιλογής που τίθενται κατά πε¬ 
ρίπτωση από την εταιρεία. 

Άρθρο 6 

Ανοικτή, κλειστή, με διαπραγμάτευση διαδικασία 

1. Ανοικτή Διαδικασία: είναι η διαδικασία, στο πλαίσιο 
της οποίας κάθε ενδιαφερόμενος οικονομικός φορέας 
μπορεί να υποβάλει προσφορά. 

2. Κλειστή Διαδικασία: είναι η διαδικασία στο πλαίσιο 
της οποίας κάθε οικονομικός φορέας μπορεί να ζητήσει 
να συμμετάσχει εκδηλώνοντας ενδιαφέρον και μόνο οι 
υποψήφιοι που καλούνται από την εταιρεία μπορούν να 
υποβάλουν προσφορά. 

3. Διαδικασία με διαπραγμάτευση: είναι η διαδικασία 
στο πλαίσιο της οποίας η εταιρεία διαβουλεύεται με 
τους οικονομικούς φορείς της επιλογής της και δια¬ 
πραγματεύεται τους όρους της σύμβασης με έναν ή 
περισσότερους από αυτούς. 

4. Ανταγωνιστικός διάλογος: είναι η διαδικασία που 
μπορεί να ακολουθηθεί για ιδιαίτερα πολύπλοκες συμ¬ 
βάσεις που εμπίπτουν στο πεδίο εφαρμογής της οδηγί¬ 
ας 2004/18/ΕΚ, στο πλαίσιο της οποίας κάθε οικονομικός 
φορέας μπορεί να ζητήσει να συμμετάσχει εκδηλώνο¬ 
ντας ενδιαφέρον και η εταιρεία διεξάγει διάλογο με 
τους υποψηφίους που έχουν γίνει δεκτοί στη διαδικασία 
αυτή, εφόσον πληρούν τα εκάστοτε κριτήρια ποιοτικής 
επιλογής προκειμένου να βρεθούν μία ή περισσότερες 
λύσεις που θα μπορούσαν να ικανοποιήσουν τις ανάγκες 
της, βάσει της οποίας ή των οποίων οι υποψήφιοι που 
επελέγησαν καλούνται να υποβάλουν προσφορά. 

Αρθρο 7 

Συνοπτικός Διαγωνισμός 

1. Ο συνοπτικός διαγωνισμός αποτελεί διαδικασία υπο¬ 
βολής προσφορών αφενός για συμβάσεις περιορισμένης 
αξίας, ο προϋπολογισμός των οποίων είναι κατώτερος 
του ενός εκατομμυρίου ευρώ (1.000.000 €) και αφετέρου 
για συμβάσεις που δεν εμπίπτουν στο πεδίο εφαρμογής 
των οδηγιών. 

2. Για την δημοπράτηση των συμβάσεων της προη- 
γουμένης παραγράφου δημοσιεύεται προκήρυξη, στα 
πλαίσια της οποίας καλείται να υποβάλει προσφορά 
κάθε ενδιαφερόμενος που πληροί τους όρους της. 

3. Η ανάδειξη του Αναδόχου γίνεται μετά από αξιολό¬ 
γηση της προσφοράς του σύμφωνα με την διαδικασία 
και τα κριτήρια που ορίζεται στην προκήρυξη και τα 
συνοδευτικά της τεύχη (τεύχη δημοπράτησης). 

Άρθρο 8 

Πρόχειρος διαγωνισμός 

1. Πρόχειρος διαγωνισμός είναι η διαδικασία στο πλαί¬ 
σιο της οποίας η εταιρεία, μετά από άτυπη έρευνα αγο¬ 
ράς, αναθέτει απ’ ευθείας σε εργολήπτες της επιλογής 
της την εκτέλεση ορισμένης σύμβασης. 

2. Ο πρόχειρος διαγωνισμός αποτελεί εξαιρετική δια¬ 
δικασία και μπορεί να αποφασίζεται από την εταιρεία 
για κάθε σύναψη σύμβασης έργων: 

α) είτε σε περίπτωση που η προϋπολογιζόμενη αξία 
της σύμβασης εκτός φόρου προστιθέμενης αξίας είναι 
ίση ή κατώτερη των ευρώ: 

- πεντακοσίων χιλιάδων (500.000 €) για τις συμβάσεις 
που αφορούν δραστηριότητες που ρυθμίζονται από την 
οδηγία 2004/17/ΕΚ ή 

- διακοσίων χιλιάδων (200.000 €) για τις συμβάσεις 
που αφορούν δραστηριότητες που ρυθμίζονται από την 
οδηγία 2004/18/ΕΚ. 


β) είτε σε περίπτωση που συντρέχουν οι περιστάσεις 
των άρθρων 40 παρ. 3 της οδηγίας 2004/17/ΕΚ ή 30 
της οδηγίας 2004/18ΕΚ αντίστοιχα, αναλογικά εφαρ¬ 
μοζόμενες. 

3. Η διαδικασία του πρόχειρου διαγωνισμού διενερ- 
γείται ως εξής: 

α) Η εταιρεία, διενεργώντας άτυπη έρευνα αγοράς, 
απευθύνεται σε τρεις (3) κατ’ ελάχιστο υποψηφίους της 
επιλογής της που δραστηριοποιούνται σε τομείς συ¬ 
ναφείς με το δημοπρατούμενο αντικείμενο, από τους 
οποίους ζητείται η υποβολή σχετικής προσφοράς. 

β) Στη συνέχεια η εταιρεία δικαιούται να συνάψει 
σύμβαση με οποιονδήποτε από τους ως άνω προσφέ- 
ροντες, είτε βάσει της προσφοράς του, είτε μετά από 
περαιτέρω διαπραγμάτευση με έναν ή περισσότερους 
από τους προσφέροντες. 

4. Κατ’ εξαίρεση των ανωτέρω, σε περίπτωση που η 
προϋπολογιζόμενη αξία της σύμβασης έργου είναι ίση ή 
κατώτερη των ευρώ εκατό χιλιάδων (€ 100.000), η εται¬ 
ρεία μπορεί να προσφύγει στον υποψήφιο της επιλογής 
της που δραστηριοποιείται σε τομείς συναφείς με το 
δημοπρατούμενο αντικείμενο και να συνάψει σχετική 
σύμβαση μαζί του χωρίς την τήρηση των διαδικασιών 
της παρ. 3. 

5. Με απόφαση του αρμοδίου οργάνου της εταιρείας 
είναι δυνατή η υιοθέτηση της διαδικασίας συνοπτικού 
διαγωνισμού ακόμη και σε περιπτώσεις που σύμφωνα με 
τον κανονισμό είναι δυνατός ο πρόχειρος διαγωνισμός, 
εφόσον κριθεί ότι για την ανάθεση της συγκεκριμένης 
σύμβασης είναι προτιμότερη η διαδικασία του συνοπτι¬ 
κού διαγωνισμού. 

Αρθρο 9 

Συμφωνίες - πλαίσια 

1. Στις περιπτώσεις κατά τις οποίες η εταιρεία χρει¬ 
άζεται την εκτέλεση ομοειδών έργων για τα οποία δεν 
μπορεί να προσδιοριστεί εκ των προτέρων ο ακριβής 
αριθμός τους και ο χρόνος παραγγελίας και παράδο¬ 
σης, είναι δυνατή η σύναψη συμφωνίας - πλαισίου. Με 
τη συμφωνία - πλαίσιο καθορίζεται ο συνολικός προϋ¬ 
πολογισμός των επιμέρους συμβάσεων που μπορεί να 
ανατεθούν στον ανάδοχο, η χρονική της διάρκεια, η 
διαδικασία ανάθεσης των επιμέρους συμβάσεων και οι 
γενικοί όροι εκτέλεσης των επιμέρους συμβάσεων, οι 
τιμές μονάδας σε συνάρτηση με κλίμακα ποσοτήτων 
και ο χρόνος ανταπόκρισης του αναδόχου σε κάθε πρό¬ 
σκληση για ανάληψη εκτέλεσης συγκεκριμένων προβλε- 
πόμενων από τη συμφωνία - πλαίσιο εργασιών. 

2. Για την επιλογή διαδικασίας για τη σύναψη συμ¬ 
φωνίας - πλαισίου, εφαρμόζεται το άρθρο 5 επί του 
συνολικού προϋπολογισμού της συμφωνίας-πλαίσιο. Η 
διάρκεια κάθε συμφωνίας - πλαισίου δεν μπορεί να 
ξεπερνάει χρονικά τα τρία έτη. 

3. Η συμφωνία - πλαίσιο μπορεί να συναφθεί με έναν 
έως τρεις αναδόχους, αναλόγως της πολυπλοκότητας 
του αντικειμένου, του μεγέθους του προϋπολογισμού 
και της ανάγκης εξασφάλισης μεγαλύτερου ανταγωνι¬ 
σμού κατά τη διάρκεια της συμφωνίας με την υποβολή 
προσφορών από περισσότερους αναδόχους της συμ¬ 
φωνίας - πλαισίου. 

4. Κατά τη διάρκεια της συμφωνίας - πλαισίου, ο 
ανάδοχος, ανάλογα με τις απαιτήσεις της εταιρείας, 
καλείται να υποβάλει την οικονομική του προσφορά 
για την υλοποίηση συγκεκριμένων έργων, εντάσσομε- 

νων στη συμφωνία - πλαίσιο. Εάν υπάρχουν περισσό¬ 
τεροι ανάδοχοι, καλούνται να υποβάλουν ανταγωνι¬ 
στική προσφορά για την επιλογή της συμφερότερης 
από την εταιρεία. Οι ειδικότεροι όροι της εκπόνησης 
του έργου προβλέπονται στη συμφωνία - πλαίσιο και 
υπογράφεται επιμέρους σύμβαση όπου προσδιορίζεται 
το ειδικό αντικείμενο του έργου, η αμοιβή και ο χρόνος 
υλοποίησης. 

5. Σε περιπτώσεις που το αντικείμενο της σύμβασης 
έργου είναι επαναλαμβανόμενο ή είναι επαρκώς προσ¬ 
διορισμένο εκ των προτέρων, είναι δυνατή η πρόβλεψη 
στη συμφωνία - πλαίσιο ότι θα εκδίδεται κάθε φορά 
μονομερώς από την εταιρεία επιμέρους ανάθεση με 
προσδιορισμένο οικονομικό αντικείμενο, χωρίς την υπο¬ 
βολή προσφοράς από τον ανάδοχο και ενδεχομένως 
χωρίς την υπογραφή ειδικότερης σύμβασης, υπό τον 
όρο ότι οι όροι εκτέλεσης και η αμοιβή είναι επαρκώς 
προσδιορισμένοι στη συμφωνία πλαίσιο. 

6. Η προκήρυξη για τη σύναψη συμφωνίας - πλαισίου 
περιλαμβάνει επιπλέον και τα εξής: 

- συνολικό προϋπολογισμό της συμφωνίας - πλαισί¬ 
ου, 

- περιγραφή του συνολικού αντικειμένου των έργων 
και, εφόσον είναι δυνατό, το αντικείμενο των επί μέρους 
εργασιών, 

- συνολική χρονική διάρκεια της συμφωνίας - πλαι¬ 
σίου, 

- διαδικασία ανάθεσης των επιμέρους εργασιών, 

- μέγιστο αριθμό αναδοχών που θα επιλεγούν. 

ΚΕΦΑΛΑΙΟ Γ 

ΔΙΑΤΥΠΩΣΕΙΣ ΔΗΜΟΣΙΟΤΗΤΑΣ 
Άρθρο 10 

Διατυπώσεις Δημοσιότητας στην ανοικτή, κλειστή, 
με διαπραγμάτευση διαδικασία 

1. Οι συμβάσεις έργων που εμπίπτουν στο πεδίο εφαρ¬ 
μογής των οδηγιών 2004/17/ΕΚ ή 2004/18/αντίστοιχα, 
ανατίθενται σύμφωνα με την ανοικτή, την κλειστή, την 
με διαπραγμάτευση διαδικασία και τον ανταγωνιστικό 
διάλογο, και καθορίζονται από τις σχετικές διατάξεις 
των ανωτέρω οδηγιών. 

2. Οι προκηρύξεις και ανακοινώσεις των ανωτέρω συμ¬ 
βάσεων καταρτίζονται σύμφωνα με τα υποδείγματα 
που περιλαμβάνονται στα αντίστοιχα παραρτήματα των 
οδηγιών 2004/17/ΕΚ και 2004/18/ΕΚ. 

3. Οι συμβάσεις έργων που ο προϋπολογισμός τους 
είναι ανώτερος του ενός εκατομμυρίου ευρώ (1.000.000 
€) ανατίθενται σύμφωνα με τις διατάξεις της εθνικής 
νομοθεσίας για τη σύναψη και εκτέλεση δημοσίων έρ¬ 
γων (ν. 1418/1984, ν. 3263/2005, π.δ. 6509/1985). 

Αρθρο 11 

Διατυπώσεις Δημοσιότητας 
στον συνοπτικό διαγωνισμό 

1. Σε περίπτωση διεξαγωγής συνοπτικού διαγωνισμού 
δημοσιεύεται Προκήρυξη, σε μία τουλάχιστον ημερήσια 
πολιτική εφημερίδα της Αθήνας που πληροί τις προ¬ 
ϋποθέσεις του άρθρου 3 ν.δ. 3757/1957, όπως ισχύει, ή 
σε μία ημερήσια οικονομική εφημερίδα της Αθήνας που 
πληροί τις προϋποθέσεις της παρ. 2 άρθ. 26 ν. 2190/1920, 
όπως ισχύει. Η προκήρυξη δύναται να δημοσιεύεται επι- 
προσθέτως στην ιστοσελίδα της εταιρείας στο διαδί¬ 
κτυο. Τα έξοδα δημοσίευσης στον τύπο βαρύνουν τον 
εκάστοτε ανάδοχο. 


2. Η ως άνω προκήρυξη συντάσσεται σύμφωνα με τα 
εγκεκριμένα υποδείγματα τευχών δημοπράτησης που 
εγκρίνονται από τον Υπουργό ΠΕΧΩΔΕ. 

3. Σε περίπτωση διεξαγωγής συνοπτικού διαγωνισμού 
η προθεσμία υποβολής των προσφορών δεν επιτρέπεται 
να είναι μικρότερη των 15 ημερών από την ημερομηνία 
δημοσίευσης της προκήρυξης. 

ΚΕΦΑΛΑΙΟ Δ' 

ΚΟΙΝΟΙ ΚΑΝΟΝΕΣ ΣΥΜΜΕΤΟΧΗΣ 
Αρθρο 12 

Έλεγχος καταλληλότητας υποψηφίων 

1. Οι υποψήφιοι που ενδιαφέρονται να αναλάβουν την 
εκτέλεση ορισμένης σύμβασης έργου για λογαριασμό 
της εταιρείας μπορεί να υποχρεωθούν να πληρούν και 
να αποδείξουν ορισμένες προϋποθέσεις επαγγελματικής 
επάρκειας, αξιοπιστίας, τεχνικής και χρηματοοικονομι¬ 
κής ικανότητας, σύμφωνα με τα ειδικότερα οριζόμενα 
στις ισχύουσες κοινοτικές οδηγίες, το εθνικό δίκαιο 
προσαρμογής, την Προκήρυξη και τα λοιπά τεύχη δη¬ 
μοπράτησης του συγκεκριμένου διαγωνισμού. 

2. Οι συμβάσεις ανατίθενται βάσει των κριτηρίων 
που αναφέρονται στο άρθρο 19, αφού προηγουμένως 
η εταιρεία ελέγξει ότι πληρούνται τα κριτήρια ποιοτικής 
επιλογής (προσωπική κατάσταση, χρηματοοικονομική 
επάρκεια, τεχνική ικανότητα) που έχουν τεθεί στην προ¬ 
κήρυξη ή την πρόσκληση υποβολής προσφοράς. 

3. Η έκταση των πληροφοριών που ζητά η εταιρεία 
για την απόδειξη της χρηματοοικονομικής επάρκειας 
και της τεχνικής ικανότητας των υποψηφίων, καθώς 
και το ελάχιστο επίπεδο ικανοτήτων που απαιτείται για 
μια δεδομένη σύμβαση, πρέπει να είναι συνδεδεμένα με 
το ειδικό αντικείμενο της σύμβασης και να τελούν σε 
ανάλογη σχέση με αυτό. 

Αρθρο 13 

Προσωπική κατάσταση υποψηφίων 

1. Αποκλείεται από τη συμμετοχή σε διαγωνισμούς 
της εταιρείας κάθε υποψήφιος εις βάρος του οποίου 
υπάρχει οριστική καταδικαστική απόφαση, για έναν ή 
περισσότερους από τους λόγους που απαριθμούνται 
στο άρθρο 45 παρ. 1 της οδηγίας 2004/18/ΕΚ, η οποία 
μπορεί να γίνει γνωστή στην εταιρεία με οποιοδήποτε 
τρόπο. Στις περιπτώσεις νομικών προσώπων, ο λόγος 
αποκλεισμού αναφέρεται στα πρόσωπα που εκπροσω¬ 
πούν ή δεσμεύουν το νομικό πρόσωπο. 

2. Αποκλείεται από τη συμμετοχή σε συγκεκριμένο 
διαγωνισμό της εταιρείας κάθε υποψήφιος σε βάρος του 
οποίου συντρέχει κάποιος από τους λόγους αποκλει¬ 
σμού που αναφέρονται στην παράγραφο 2 του άρθρου 
45 της οδηγίας 2004/18/ΕΚ. 

3. Με την προκήρυξη ορίζονται τα δικαιολογητικά που 
προσκομίζουν οι υποψήφιοι για την απόδειξη ότι δεν 
συντρέχουν σε βάρος τους οι ανωτέρω λόγοι αποκλει¬ 
σμού. 

4. Η εταιρεία μπορεί να προβλέψει στην προκήρυξη 
ότι υποβάλλεται υπεύθυνη δήλωση του ν. 1599/1986 με 
θεωρημένο το γνήσιο της υπογραφής, ή ισοδύναμο έγ¬ 
γραφο για τους αλλοδαπούς υποψηφίους, στην οποία 
δηλώνεται ότι δεν συντρέχουν σε βάρος του υποψηφίου 
οι λόγοι αποκλεισμού που αναφέρονται στην προσωπική 
κατάσταση του υποψηφίου. Στην περίπτωση αυτή, ο 
ανάδοχος που προκύπτει από το διαγωνισμό προσκο¬ 
μίζει προ της υπογραφής της σύμβασης απόσπασμα 

ποινικού μητρώου και πιστοποιητικά εκδιδόμενα από 
αρμόδια αρχή που αποδεικνύουν ότι κατά την υπογρα¬ 
φή της σύμβασης δεν συντρέχουν οι παραπάνω λόγοι 
αποκλεισμού. Στην περίπτωση που το οικείο κράτος 
δεν εκδίδει έγγραφο ή πιστοποιητικό, ή που αυτό δεν 
καλύπτει όλες τις περιπτώσεις που αναφέρονται στο 
άρθρο 45 της οδηγίας 2004/18/ΕΚ, αυτό μπορεί να αντι¬ 
καθίσταται από ένορκη βεβαίωση του ενδιαφερομένου 
ή, στα κράτη μέλη όπου δεν προβλέπεται η ένορκη 
βεβαίωση, από υπεύθυνη δήλωση ενώπιον αρμόδιας 
δικαστικής ή διοικητικής αρχής, συμβολαιογράφου ή 
αρμόδιου επαγγελματικού οργανισμού του κράτους 
καταγωγής ή προέλευσης. 

Άρθρο 14 

Άδεια άσκησης της επαγγελματικής δραστηριότητας 

Για τη συμμετοχή σε συγκεκριμένο διαγωνισμό, η εται¬ 
ρεία μπορεί να απαιτήσει από κάθε υποψήφιο να απο¬ 
δείξει την εγγραφή του σε επαγγελματικό ή εμπορικό 
μητρώο ή να προσκομίζει ανάλογη ένορκη βεβαίωση ή 
πιστοποιητικό, όπως προσδιορίζονται στο Παράρτημα 
IX Α της οδηγίας 2004/18/ΕΚ. 

Άρθρο 15 

Χρηματοοικονομική επάρκεια 

1. Γ ια τη συμμετοχή σε συγκεκριμένο διαγωνισμό, η 
εταιρεία μπορεί να απαιτήσει την απόδειξη της χρημα¬ 
τοοικονομικής επάρκειας των διαγωνιζομένων, ανάλογα 
με το οικονομικό αντικείμενο του διαγωνισμού. Στην 
περίπτωση αυτή, με την προκήρυξη του διαγωνισμού 
καθορίζεται πόσα και ποια από τα έγγραφα που ανα- 
φέρονται στο άρθρο 47 της οδηγίας 2004/18/ΕΚ πρέπει 
να προσκομίσουν οι υποψήφιοι για την απόδειξη των 
δυνατοτήτων τους. 

2. Είναι δυνατόν συμμετέχων σε διαγωνιστική διαδι¬ 
κασία της εταιρείας, να στηρίζεται στις οικονομικές 
δυνατότητες τρίτων φορέων, ασχέτως της νομικής 
φύσης των δεσμών του με αυτές (δάνεια, χρηματοοι¬ 
κονομική επάρκεια). Στην περίπτωση αυτή, πρέπει να 
αποδεικνύει στην εταιρεία ότι θα έχει στη διάθεσή του 
τους αναγκαίους πόρους, παραδείγματος χάριν, με την 
προσκόμιση της σχετικής δέσμευσης των φορέων αυ¬ 
τών. Στην προκήρυξη αναφέρεται ο τρόπος απόδειξης 
της επάρκειας του δανείζοντος φορέα και τα έγγραφα, 
με τα οποία αποδεικνύεται η δέσμευσή του έναντι της 
εταιρείας. 

3. Κατά την κρίση για την χρηματοοικονομική επάρ¬ 
κεια των υποψηφίων ελέγχεται μόνο η συνδρομή ή μη 
των κριτηρίων που έχουν τεθεί στην προκήρυξη, χωρίς 
αξιολόγηση αυτών. 

Άρθρο 16 
Τεχνική ικανότητα 

1. Στις περιπτώσεις που το αντικείμενο της εκτέλε¬ 
σης έργου είναι εξειδικευμένο και απαιτεί την ύπαρξη 
ειδικής εμπειρίας των υποψηφίων, η εταιρεία μπορεί να 
ζητήσει την απόδειξη της τεχνικής και επαγγελματικής 
ικανότητας των υποψηφίων. Στην περίπτωση αυτή, με 
την προκήρυξη του διαγωνισμού καθορίζεται πόσα και 
ποια από τα έγγραφα που αναφέρονται στο άρθρο 
48 της οδηγίας 2004/18/ΕΚ πρέπει να προσκομίσουν οι 
υποψήφιοι για την απόδειξη των δυνατοτήτων τους. 

2. Είναι δυνατόν συμμετέχων σε διαγωνιστική διαδι¬ 
κασία της εταιρείας, να στηρίζεται στις τεχνικές δυνα¬ 
τότητες τρίτων φορέων, ασχέτως της νομικής φύσης 


των δεσμών του με αυτές (δάνεια, εμπειρία). Στην πε¬ 
ρίπτωση αυτή, πρέπει να αποδεικνύει στην εταιρεία ότι 
κατά την εκτέλεση της σύμβασης θα έχει στη διάθεσή 
του τους αναγκαίους πόρους, παραδείγματος χάριν, με 
την προσκόμιση της σχετικής δέσμευσης των φορέων 
αυτών ότι θα θέσουν στη διάθεσή του τους αναγκαίους 
πόρους. Στην προκήρυξη αναφέρεται ο τρόπος από¬ 
δειξης της επάρκειας του δανείζοντος φορέα και τα 
έγγραφα με τα οποία αποδεικνύεται η δέσμευσή του 
έναντι της εταιρείας. 

3. Κατά την κρίση για την τεχνική και επαγγελματική 
ικανότητα των υποψηφίων ελέγχεται μόνο η συνδρομή 
ή μη των κριτηρίων που έχουν τεθεί στην προκήρυξη, 
χωρίς αξιολόγηση αυτών. 

ΚΕΦΑΛΑΙΟ Ε' 

ΝΟΜΙΚΟ ΠΛΑΙΣΙΟ - ΕΦΑΡΜΟΓΗ ΕΘΝΙΚΗΣ ΝΟΜΟΘΕΣΙΑΣ - 

ΑΠΟΦΑΙΝΟΜΕΝΑ ΟΡΓΑΝΑ - ΕΠΙΛΟΓΗ ΑΝΑΔΟΧΟΥ 

Άρθρο 17 

Εφαρμογή διατάξεων της εθνικής νομοθεσίας 

Με την εξαίρεση όσων ρητά ορίζονται στο παρόν, για 
την εκτέλεση των έργων, εφαρμόζονται οι διατάξεις 
της εθνικής νομοθεσίας περί δημοσίων έργων, όπως 
κάθε φορά ισχύει και τα εκτελεστικά της διατάγματα 
και αποφάσεις. 

Άρθρο 18 

Αποφαινόμενα όργανα 

1. Αποφαινόμενα όργανα στα έργα που εκτελεί η εται¬ 
ρεία κατά τις διατάξεις της νομοθεσίας περί δημοσίων 
έργων είναι τα εξής: 

Προϊσταμένη αρχή: το διοικητικό συμβούλιο της εται¬ 
ρείας. 

Τεχνικό συμβούλιο: Πενταμελές Τεχνικό Συμβούλιο, 
που συστήνεται με απόφαση του Διοικητικού Συμβουλί¬ 
ου, στο οποίο συμμετέχουν ο Διευθύνων Σύμβουλος ή ο 
Γ ενικός Διευθυντής της εταιρείας, ως Πρόεδρος, ο Νο¬ 
μικός Σύμβουλος, δύο στελέχη της Τεχνικής Υπηρεσίας 
ως μέλη και εκπρόσωπος που ορίζεται από το Τ.Ε.Ε. 

Διευθύνουσα Υπηρεσία: η Τεχνική Υπηρεσία της εται¬ 
ρείας. 

2. Επί των αιτήσεων θεραπείας αποφαίνεται ο Υπουρ¬ 
γός Μεταφορών και Επικοινωνιών, μετά από γνωμοδό¬ 
τηση του Τεχνικού Συμβουλίου της εταιρείας. 

Άρθρο 19 

Κριτήρια ανάθεσης 

1. Με την επιφύλαξη των διατάξεων του ν. 3263/2005, 
τα κριτήρια, με βάση τα οποία η εταιρεία αναθέτει την 
δημοπρατούμενη σύμβαση, μπορεί να είναι κατά περί¬ 
πτωση: α) η πλέον συμφέρουσα από οικονομική άποψη 
προσφορά ή β) αποκλειστικά η χαμηλότερη τιμή. Το 
κριτήριο ανάθεσης αναφέρεται στην προκήρυξη. 

2. Γ ια την ανάδειξη της πλέον συμφέρουσας προ¬ 
σφοράς, η εταιρεία μπορεί να σταθμίσει κριτήρια που 
συνδέονται με το αντικείμενο της συγκεκριμένης σύμ¬ 
βασης (κριτήρια αξιολόγησης) και αφορούν την τεχνική 
προσφορά του διαγωνιζομένου. Τα κριτήρια αξιολόγη¬ 
σης της τεχνικής προσφοράς δημοσιοποιούνται με την 
προκήρυξη συνοδευόμενα από την βαρύτητα που έχουν 
στην αξιολόγηση και μπορεί να είναι ιδίως: η τιμή, η 
προθεσμία εκτέλεσης, η ποιότητα, η αποδοτικότητα, τα 
τεχνικά πλεονεκτήματα, τα αισθητικά και λειτουργικά 
χαρακτηριστικά, η τεχνική αξία κ.λπ. 

Άρθρο 20 

Αιτιολόγηση ασυνήθιστα χαμηλών προσφορών 

Σε περίπτωση που η εταιρεία δια των αρμοδίων οργά¬ 
νων της θεωρήσει ότι η προσφορά ενός διαγωνιζόμενου 
είναι υπερβολικά χαμηλή σε σχέση με το αντικείμενο 
της δημοπρατούμενης σύμβασης, καλεί, πριν απορρίψει 
την προσφορά, τον διαγωνιζόμενο να αιτιολογήσει εγ- 
γράφως την σύνθεση της προσφοράς του και εξακριβώ¬ 
νει αυτή την σύνθεση, λαμβάνοντας υπόψη τις δοθείσες 
διευκρινίσεις (επαλήθευση προσφορών), σύμφωνα και 
με τα ειδικότερα οριζόμενα στο άρθρο 57 της οδηγίας 
2004/17/ΕΚ και 55 της οδηγίας 2004/18/ΕΚ. 

Άρθρο 21 
Ενστάσεις 

1. Για κάθε πράξη ή παράλειψη της εταιρείας αναφορι¬ 
κά με διενεργούμενο διαγωνισμό είναι δυνατόν να ασκη¬ 
θεί ένσταση από οποιονδήποτε έχει έννομο συμφέρον. 
Όλες οι ενστάσεις απευθύνονται στην εταιρεία, υποβάλ¬ 
λονται στην έδρα της και παραλαμβάνονται από την 
αρμόδια επιτροπή. Επί αυτών αποφαίνονται τα αρμόδια 
όργανα της εταιρείας, σύμφωνα την εθνική νομοθεσία, 
μετά από εισήγηση της αρμόδιας επιτροπής. 

2. Ένσταση κατά της Προκήρυξης ασκείται εντός 
ανατρεπτικής προθεσμίας πέντε (5) ημερών από την 
τελευταία δημοσίευσή της. Ένσταση κατά της αναλυ¬ 
τικής προκήρυξης και των τευχών δημοπράτησης εν 
γένει ασκείται εντός ανατρεπτικής προθεσμίας πέντε 
(5) ημερών από την λήξη της προθεσμίας παραλαβής 
τους.Ένσταση κατά της διαδικασίας και των πράξεων 
διενέργειας του διαγωνισμού ασκείται εντός ανατρεπτι¬ 
κής προθεσμίας πέντε (5) ημερών από την δημοσίευση ή 
κοινοποίηση της προσβαλλόμενης πράξης ή την τέλεση 
της διαδικαστικής ενέργειας.Ένσταση κατά της απόφα¬ 
σης κατακύρωσης ή ανάθεσης της δημοπρατούμενης 
σύμβασης ασκείται εντός ανατρεπτικής προθεσμίας 
πέντε (5) ημερών από την δημοσίευση του αποτελέ¬ 
σματος του διαγωνισμού. 

3. Ειδικά για τον συνοπτικό διαγωνισμό, το σύνολο 
των ανωτέρω προθεσμιών για την άσκηση ένστασης 
ορίζεται σε δύο (2) εργάσιμες ημέρες. 

4. Ενστάσεις στρεφόμενες κατά της συμμετοχής, 
της αξιολόγησης προσφοράς υποψηφίου ή της κατα¬ 
κύρωσης του έργου σε αυτόν, κοινοποιούνται επί ποινή 
απαραδέκτου εντός δύο (2) εργασίμων ημερών από την 
άσκησή τους από τον ενιστάμενο προς αυτόν κατά του 
οποίου στρέφονται με δικαστικό επιμελητή. Αποδεικτικό 
επίδοσης της ένστασης κοινοποιείται από τον ενιστά- 
μενο προς την εταιρεία. 

5. Η απόφαση της εταιρείας επί της ένστασης λαμ- 
βάνεται εντός δέκα (10) ημερών από την κατάθεσή της. 
Σε περίπτωση που η ένσταση στρέφεται κατά τρίτου 
υποψηφίου σύμφωνα με την παραπάνω παράγραφο, η 
προθεσμία για την απόφαση επί της ένστασης είναι 
δέκα (10) ημέρες από την παραλαβή του αποδεικτού 
επίδοσης προς τον τρίτο υποψήφιο. 

6. Γ ια τις συμβάσεις που εμπίπτουν στο πεδίο εφαρ¬ 
μογής της οδηγίας 2004/17/ΕΚ, εφαρμόζεται παράλληλα 
ο ν. 2854/2000, ενώ για τις συμβάσεις εμπίπτουν στο 
πεδίο εφαρμογής της οδηγίας 2004/18/ΕΚ, εφαρμόζεται 
παράλληλα ο ν. 2522/1997, όπως εκάστοτε ισχύει. 


Άρθρο 22 

Κατακύρωση Διαγωνισμού 

1. Κάθε διαγωνισμός της εταιρείας κατακυρώνεται με 
απόφαση του αρμοδίου οργάνου της μετά την εξέταση 
τυχόν ενστάσεων. 

2. Η εταιρεία μπορεί, κατά την ελεύθερη κρίση της και 
αζημίως γί αυτήν, να ματαιώσει ορισμένο διαγωνισμό 
σε κάθε στάδιο της διαδικασίας, ενδεικτικά για: 

(α) παράτυπη διεξαγωγή, εφόσον από την παρατυπία 
επηρεάζεται το αποτέλεσμα της διαδικασίας, 

(β) εάν το αποτέλεσμα της διαδικασίας κρίνεται αιτι¬ 
ολογημένα μη ικανοποιητικό για την εταιρεία, 

(γ) εάν ο ανταγωνισμός υπήρξε ανεπαρκής ή εάν 
υπάρχουν σοβαρές ενδείξεις ότι έγινε συνεννόηση των 
διαγωνιζομένων προς αποφυγή πραγματικού ανταγω¬ 
νισμού, 

(δ) εάν υπήρξε αλλαγή των αναγκών της εταιρείας σε 
σχέση με την υπό ανάθεση σύμβαση. 

Στις περιπτώσεις αυτές η εταιρεία μπορεί να προ¬ 
χωρήσει σε νέα διαδικασία ανάθεσης με τους ίδιους ή 
τροποποιημένους όρους ή να προχωρήσει στην ανάθε¬ 
ση κατά οποιονδήποτε άλλο τρόπο που προβλέπεται 
στον παρόντα Κανονισμό. 

3. Οι αποφάσεις της εταιρείας αναφορικά με διε- 
νεργούμενο διαγωνισμό δημοσιεύονται με ανάρτησή 
της στην έδρα της εταιρείας κοινοποιούνται δε στους 
συμμετέχοντες ή/και στον ανάδοχο με επιστολή, τηλε¬ 
ομοιοτυπία ή άλλο πρόσφορο μέσο. 

Άρθρο 23 
Σύναψη σύμβασης 

1. Με εξαίρεση τις συμβάσεις που η αξία τους είναι 
μέχρι του ποσού των ευρώ δέκα χιλιάδων, (€ 10.000), 
η εταιρεία καταρτίζει έγγραφη σύμβαση με τον ανά¬ 
δοχο, σύμφωνα τους όρους της προκήρυξης και την 
προσφορά του αναδόχου. Τα τεύχη δημοπράτησης και 
όλα τα τυχόν συνοδευτικά έγγραφα που περιγράφονται 
στην προκήρυξη αποτελούν αναπόσπαστο μέρος της 
οικείας σύμβασης. Η Σύμβαση δεν μπορεί να περιλαμβά¬ 
νει όρους αντίθετους από το περιεχόμενο των τευχών 
δημοπράτησης του διαγωνισμού. 

2. Στη σύμβαση περιλαμβάνονται τουλάχιστον τα κά¬ 
τωθι στοιχεία: 

τα πρόσωπα των συμβαλλομένων και οι εκπρόσωποί 
τους 

- το αντικείμενο και τα τεχνικά χαρακτηριστικά του 
έργου (περιγραφή του συμβατικού αντικειμένου) 

- το χρονοδιάγραμμα εκτέλεσης του έργου 

- οι τυχόν επιμέρους φάσεις ή τμήματα του έργου 

- η αμοιβή και ο τρόπος καταβολής της 

- ο τόπος και οι διαδικασίες παράδοσης και παραλα¬ 
βής του έργου 

- η προθεσμία ή η διάρκεια υλοποίησης του συνόλου 
του έργου, καθώς και των επιμέρους φάσεών του 

- οι εγγυήσεις για την καλή εκτέλεση της σύμβασης 
και οι ποινικές ρήτρες για την τυχόν υπαίτια υπέρβαση 
των προθεσμιών εκτέλεσης της υπηρεσίας ή μελέτης 

- οι λοιπές υποχρεώσεις των συμβαλλομένων 

- ο τρόπος παρακολούθησης της εκτέλεσης του έρ¬ 
γου 

- το εφαρμοστέο δίκαιο 

- η μεθοδολογία τυχόν τροποποίησης της σύμβασης, 
λύσης της σύμβασης και επίλυσης διαφορών. 

3. Η απόφαση της εταιρείας για την ανάθεση της 

σύμβασης κοινοποιείται εγγράφως στον ανάδοχο. Ο 
ανάδοχος καλείται να προσέλθει για την υπογραφή της 
σε καθορισμένη από την αναλυτική προκήρυξη προθε¬ 
σμία. Η προθεσμία αυτή δεν μπορεί να είναι μικρότερη 
των επτά (7) ημερών, ούτε μεγαλύτερη των τριάντα (30) 
ημερών από την ημερομηνία της προηγούμενης ειδο¬ 
ποίησης. Δύναται πάντως να παρατείνεται με απόφαση 
της εταιρείας. Στις περιπτώσεις των συμβάσεων που 
έγινε χρήση της δυνατότητας συμμετοχής με υπεύθυνη 
δήλωση για την προσωπική κατάσταση του υποψηφίου 
σύμφωνα με το άρθρο 13, ο ανάδοχος προσκαλείται για 
την υπογραφή σύμβασης εντός τουλάχιστον δεκαπέντε 
(15) ημερών. 

ΚΕΦΑΛΑΙΟ Η' 

ΤΕΛΙΚΕΣ ΔΙΑΤΑΞΕΙΣ 

Άρθρο 24 

Εφαρμοστέο Δίκαιο 

1. Ο παρών Κανονισμός έχει συνταχθεί με βάση τις δι¬ 
ατάξεις των κοινοτικών οδηγιών 2004/17/ΕΚ και 2004/18/ 
ΕΚ, αλλά και τις γενικότερες αρχές του κοινοτικού δι¬ 
καίου περί μη διακριτικής μεταχείρισης, μη νόθευσης 
του ελεύθερου ανταγωνισμού, διαφάνειας και παροχής 
ίσων ευκαιριών σε όλους τους διαγωνιζόμενους. 

2. Σε περίπτωση, που ένα ζήτημα δεν ρυθμίζεται ειδικά 
από τον παρόντα Κανονισμό, εφαρμόζονται οι συναφείς 
διατάξεις της ελληνικής νομοθεσίας περί ανάθεσης, 
σύναψης και εκτέλεσης δημοσίων συμβάσεων έργων 
και επικουρικά οι διατάξεις του Αστικού Κώδικα. 

3. Για τον υπολογισμό των προθεσμιών που αναφέ- 
ρονται στον παρόντα Κανονισμό εφαρμόζεται ο Κα¬ 
νονισμός 1182/1971 του Συμβουλίου (ΕΕ αριθ. Ι_ 124 της 
8.6.1971). 

Αρθρο 25 

Έγκριση - Τροποποίηση - Ισχύς του Κανονισμού 

1. Τροποποιήσεις ή συμπληρώσεις του Κανονισμού 
εγκρίνονται και ισχύουν σύμφωνα με τις εκάστοτε ισχύ- 
ουσες διατάξεις. Μετά από κάθε τροποποίησή του, ο 
Κανονισμός κωδικοποιείται σε ενιαίο κείμενο με ευθύνη 
της εταιρείας. 

2. Εφόσον ο Κανονισμός τροποποιηθεί, σύμφωνα με 
τις διατάξεις του παρόντος άρθρου, δεσμεύει τους τρί¬ 
τους αυτοδίκαια από την ημέρα της δημοσίευσής του 
στην Εφημερίδα της Κυβερνήσεως. 

Άρθρο 26 

Όργανα της Εταιρείας 

Ι.Όπου στον παρόντα Κανονισμό γίνεται αναφορά σε 
απόφαση, πράξη ή παράλειψη της εταιρείας εννοείται 
ότι πρόκειται για απόφαση, πράξη ή παράλειψη του 
Διοικητικού Συμβουλίου της εταιρείας, εκτός αν ρητά η 
σχετική αρμοδιότητα έχει μεταβιβαστεί στον Διευθύνο- 
ντα Σύμβουλο αυτής ή άλλο πρόσωπο, σύμφωνα με τα 
οριζόμενα στο άρθρο 3 του παρόντος Κανονισμού, τις 
οικείες διατάξεις του καταστατικού της εταιρείας και 
τις σχετικές αποφάσεις των εταιρικών της οργάνων. 

2. Συγκεκριμένα καθήκοντα διοίκησης και διαχείρισης 
που σχετίζονται με τον παρόντα Κανονισμό μπορεί με 
απόφαση του Διοικητικού Συμβουλίου να ανατίθενται 
σε μέλη του Δ.Σ. ή σε στελέχη της εταιρείας. Από και 
δια της ως άνω ανάθεσης αρμόδια καθίστανται τα πρό¬ 
σωπα αυτά. 


3. Απόφαση που λήφθηκε ή πράξη που διενεργήθηκε 
από αναρμόδιο όργανο της εταιρείας στο πλαίσιο δια¬ 
δικασίας ανάθεσης ή εκτέλεσης σύμβασης υπηρεσιών ή 
μελετών δεν πάσχει ακυρότητα, εφόσον εγκριθεί από το 
αρμόδιο όργανο της εταιρείας, κατ’ ανάλογη εφαρμογή 
του άρθρου 239 του Αστικού Κώδικα. 

Άρθρο 27 
Εμπιστευτικότητα 

1. Η εταιρεία δεσμεύεται να τηρεί εμπιστευτικά για 
δύο (2) έτη τα στοιχεία που τίθενται στην διάθεσή της 
από προσφέροντες, ιδίως εάν αφορούν τεχνικά στοιχεία 
ή πληροφορίες και τεχνογνωσία ή δικαιώματα πνευ¬ 
ματικής ιδιοκτησίας, εφόσον αυτά φέρουν την ένδειξη 
«Εμπιστευτικά Έγγραφο». Παράβαση της αρχής εμπι¬ 
στευτικότητας προκύπτει μόνο από έγγραφο που έχει 
εκδώσει όργανο της εταιρείας. 

2. Η εμπιστευτικότητα αίρεται πάντοτε κατόπιν συμ¬ 
φωνίας. Αίρεται δε αυτοδικαίως σε περίπτωση εκκρε¬ 
μούς ένστασης, δίκης ή διαιτησίας, στο απολύτως ανα¬ 
γκαίο μέτρο και αποκλειστικά για χρήση της από τα 
μέρη, τους νομικούς τους παραστάτες, καθώς και τους 
δικαστές/διαιτητές. Σε καμία περίπτωση η εμπιστευτι¬ 
κότητα δεν δεσμεύει την εταιρεία προς τις αρχές του 
Ελληνικού Κράτους και της Ευρωπαϊκής Ένωσης. 

Άρθρο 28 

Παροχή Πληροφοριών - Αλληλογραφία - Γλώσσα 

1. Η εταιρεία δίνει στους διαγωνιζόμενους κάθε απα¬ 
ραίτητη πληροφορία ή διευκρίνιση για την διεξαγωγή 
διαγωνισμού, μετά από σχετική αίτησή τους, κοινοποι¬ 
ώντας την το ταχύτερο και στους λοιπούς διαγωνιζόμε- 
νους, εκτός αν άλλως προβλέπεται στην προκήρυξη. 

2. Κάθε παροχή πληροφορίας, αλληλογραφία, γνωστο¬ 
ποίηση, υποβολή ένστασης, αίτησης κλπ από και προς 
την εταιρεία διατυπώνεται εγγράφως στην ελληνική 
γλώσσα, η οποία υπερισχύει του ξενόγλωσσου κειμένου. 
Άλλως, τα σχετικά έγγραφα συνοδεύονται από επίσημη 
μετάφραση στην ελληνική γλώσσα. 

Άρθρο Δεύτερο 

Η ισχύς της απόφασης αυτής αρχίζει από τη δημο¬ 
σίευσή της στην Εφημερίδα της Κυβερνήσεως. Έργα, 
για τα οποία έχει δημοσιευθεί προκήρυξη ή έχει υπο¬ 
γράφει σύμβαση πριν την θέση σε ισχύ της παρούσας, 
εξακολουθούν να διέπονται από τους όρους που ίσχυαν 
κατά τη δημοσίευση της προκήρυξης ή την υπογραφή 
της σύμβασης. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Αθήνα, 4 Απριλίου 2007 

Ο ΥΠΟΥΡΓΟΣ 

ΜΙΧΑΛΗΣ ΛΙΑΠΗΣ 
-♦- 

Αριθμ. Φ32/ΟΙΚ.20893/1601 

Κανονισμός Σύναψης και Εκτέλεσης Συμβάσεων Υπηρε¬ 
σιών και Μελετών της εταιρείας ΤΡΑΙΝΟΣΕ ΑΈ. 

Ο ΥΠΟΥΡΓΟΣ 

ΜΕΤΑΦΟΡΩΝ ΚΑΙ ΕΠΙΚΟΙΝΩΝΙΩΝ 

Έχοντας υπόψη: 

1. Τις διατάξεις: 

α) του άρθρου 6 παρ. 2 περ. στ’ του ν.δ. 674/1970 
«Περί ιδρύσεως Οργανισμού Σιδηροδρόμων Ελλάδος» 

(Α' 192), που προστέθηκε με το άρθρο 1 παρ. 3 του 
ν.2366/1995 «Ρύθμιση θεμάτων Οργανισμών και Υπηρε¬ 
σιών του Υπουργείου Μεταφορών και Επικοινωνιών και 
άλλες διατάξεις» (Α' 256), 

β) του άρθρου 5 παρ. 8 του ν. 2229/1994 «Τροποποίηση 
και συμπλήρωση του ν. 1418/1984 και άλλες διατάξεις» 
(Α' 138) όπως ισχύει, 

γ) του άρθρου 90 του Κώδικα νομοθεσίας για την Κυ¬ 
βέρνηση και τα Κυβερνητικά όργανα, που κωδικοποιήθη- 
κε με το άρθρο πρώτο του π.δ. 63/2005 (ΦΕΚ Α' 98), 
δ) της Κοινοτικής Οδηγίας 2004/17/ΕΚ «περί συντο¬ 
νισμού των διαδικασιών σύναψης συμβάσεων στους 
τομείς του ύδατος, της ενέργειας, των μεταφορών και 
των ταχυδρομικών υπηρεσιών» (ΕΕ 1134), η οποία δεν 
έχει ενσωματωθεί ακόμη στο ελληνικό δίκαιο και έχει 
καταστεί αμέσου εφαρμογής, 
ε) της Κοινοτικής Οδηγίας 2004/18/ΕΚ «περί συντονι¬ 
σμού των διαδικασιών σύναψης δημόσιων συμβάσεων 
έργων, προμηθειών και υπηρεσιών» (ΕΕ Ε 134), η οποία 
δεν έχει ενσωματωθεί ακόμη στο ελληνικό δίκαιο και 
έχει καταστεί αμέσου εφαρμογής, 

2. Την υπ’ αριθμ. Φ4/65206/5120/22.11.2005 απόφαση του 
Υπουργού Μεταφορών και Επικοινωνιών «Εγκριση του 
καταστατικού της εταιρείας με την επωνυμία «ΤΡΑΙΝΟ- 
ΣΕ ΜΕΤΑΦΟΡΕΣ - ΜΕΤΑΦΟΡΙΚΕΣ ΥΠΗΡΕΣΙΕΣ ΕΠΙΒΑΤΩΝ 
ΚΑΙ ΦΟΡΤΙΟΥ ΑΝΩΝΥΜΗ ΣΙΔΗΡΟΔΡΟΜΙΚΗ ΕΤΑΙΡΕΙΑ» και 
τον διακρικτικό τίτλο «ΤΡΑΙΝΟΣΕ Α.Ε.». 

3. Την υπ’ αριθμ. 15/2α και ημερομηνία 22.1.2007 από¬ 
φαση του Διοικητικού Συμβουλίου της ΤΡΑΙΝΟΣΕ Α.Ε., 
με την οποία εγκρίθηκε το σχέδιο κανονισμού σύναψης 
και εκτέλεσης συμβάσεων υπηρεσιών και μελετών. 

4. Το γεγονός ότι από τις διατάξεις της παρούσας 
δεν προκαλείται δαπάνη σε βάρος του Κρατικού Προ¬ 
ϋπολογισμού, αποφασίζουμε: 

Άρθρο Πρώτο 

Εγκρίνουμε τον Κανονισμό Σύναψης και Εκτέλεσης 
Συμβάσεων Υπηρεσιών και Μελετών της εταιρείας 
«ΤΡΑΙΝΟΣΕ Α.Ε.», ο οποίος έχει ως εξής: 

ΚΕΦΑΛΑΙΟ Α' 

ΓΕΝΙΚΕΣ ΔΙΑΤΑΞΕΙΣ 

Άρθρο 1 

Αντικείμενο του Κανονισμού 
Αντικείμενο του παρόντος Κανονισμού είναι ο καθο¬ 
ρισμός των όρων και προϋποθέσεων σύμφωνα με τους 
οποίους ανατίθενται, συνάπτονται και εκτελούνται οι 
συμβάσεις ανάθεσης υπηρεσιών και μελετών από την 
εταιρεία με την επωνυμία «ΤΡΑΙΝΟΣΕ ΜΕΤΑΦΟΡΕΣ - 
ΜΕΤΑΦΟΡΙΚΕΣ ΥΠΗΡΕΣΙΕΣ ΕΠΙΒΑΤΩΝ ΚΑΙ ΦΟΡΤΙΟΥ 
ΑΝΩΝΥΜΗ ΣΙΔΗΡΟΔΡΟΜΙΚΗ ΕΤΑΙΡΕΙΑ » και τον δια¬ 
κριτικό τίτλο «ΤΡΑΙΝΟΣΕ Α.Ε.» (στο εξής εταιρεία) για 
τους σκοπούς και τη λειτουργία της. 

Άρθρο 2 

Πεδίο Εφαρμογής - Κανόνες για τις μεικτές συμβάσεις 

1. Ο παρών Κανονισμός εφαρμόζεται σε όλες τις συμ¬ 
βάσεις υπηρεσιών και μελετών που συνάπτονται από 
την εταιρεία στο πλαίσιο των δραστηριοτήτων της. 
Από το πεδίο εφαρμογής του παρόντος εξαιρούνται οι 
συμβάσεις μελετών δημοσίων έργων και ανεξάρτητων 
υπηρεσιών που εμπίπτουν στο πεδίο εφαρμογής του 
ν.3316/2005 (Α 42), οι οποίες ανατίθενται και εκτελούνται 
με βάση τις διατάξεις του νόμου αυτού. 


2. Ο Κανονισμός αυτός εκδίδεται κατ’ εξαίρεση κάθε 
κείμενης διάταξης της εσωτερικής νομοθεσίας σύμφωνα 
με τις διατάξεις της περίπτωσης στ’ της παρ. 2 του άρ¬ 
θρου 6 του ν.δ. 674/1970, σε συνδυασμό με τις διατάξεις 
της παρ. 8 και 11α του ν. 2229/1994, όπως συμπληρώθηκε 
και τροποποιήθηκε με το άρθρο 7 παρ. 1 του ν.2576/1998 
και διέπεται από τις διατάξεις αυτές και τις διατάξεις 
των κοινοτικών οδηγιών 2004/17/ΕΚ «περί συντονισμού 
των διαδικασιών σύναψης συμβάσεων στους τομείς του 
ύδατος, της ενέργειας, των μεταφορών και των ταχυ¬ 
δρομικών υπηρεσιών» (ΕΕ Ε 134) και 2004/18/ΕΚ «περί 
συντονισμού των διαδικασιών σύναψης δημόσιων συμ¬ 
βάσεων έργων, προμηθειών και υπηρεσιών» (ΕΕ Ε 134) 
για τις δραστηριότητες που δεν εμπίπτουν στο πεδίο 
εφαρμογής της οδηγίας 2004/17/ΕΚ, καθώς και από τις 
διατάξεις της εθνικής νομοθεσίας με τις οποίες θα εν¬ 
σωματωθούν οι ανωτέρω οδηγίες. 

3. Όταν η υπό σύναψη σύμβαση υπηρεσίας ή μελέτης 
έχει ταυτόχρονα ως αντικείμενο και την εκτέλεση έρ¬ 
γων ή την προμήθεια προϊόντων, εφαρμόζεται ο παρών 
Κανονισμός Υπηρεσιών και Μελετών, εφόσον η προϋπο- 
λογιζόμενη αξία της υπηρεσίας ή μελέτης υπερβαίνει 
την προϋπολογιζόμενη αξία του έργου ή των προϊόντων 
που περιλαμβάνονται στη σύμβαση. 

4. Πριν από την επιλογή της ακολουθητέας διαδικα¬ 
σίας, τα αρμόδια όργανα της εταιρείας διαπιστώνουν 
κατά πόσον η συγκεκριμένη σύμβαση αφορά δραστη¬ 
ριότητες που ρυθμίζονται από την οδηγία 2004/17/ΕΚ 
ή την οδηγία 2004/18/ΕΚ. 

5. Όταν η υπό σύναψη σύμβαση αφορά διάφορες 
δραστηριότητες, από τις οποίες άλλες υπόκεινται στην 
οδηγία 2004/17/ΕΚ και άλλες όχι, εφαρμόζονται οι κα¬ 
νόνες που ισχύουν για τη δραστηριότητα για την οποία 
προορίζονται κυρίως. Στις ανωτέρω περιπτώσεις, για 
την επιλογή της ακολουθητέας διαδικασίας (οδηγία 
2004/17/ΕΚ ή 2004/18/ΕΚ) χρησιμοποιούνται τα κριτή¬ 
ρια που περιλαμβάνονται στο άρθρο 9 της οδηγίας 
2004/17/ΕΚ. 

6. Για τους σκοπούς του παρόντος, στο ύψος του 
ποσού των αναφερομένων προϋπολογισμών δεν λαμ- 
βάνεται υπόψη ο ΦΠΑ. 

Άρθρο 3 

Συμβάσεις με συνδεδεμένες επιχειρήσεις 

Με την επιφύλαξη των διατάξεων του κοινοτικού δικαί¬ 
ου επιτρέπεται, ανεξαρτήτως ύψους προϋπολογισμού, η 
απευθείας ανάθεση συμβάσεων παροχής υπηρεσιών ή 
εκπόνησης μελετών από την εταιρεία ΤΡΑΙΝΟΣΕ προς 
τις συνδεμένες με αυτήν επιχειρήσεις υπό την έννοια 
του άρθρου 42ε του κ.ν. 2190/1920, καθώς και προς 
επιχειρήσεις ή κοινοπραξίες στις οποίες η ΤΡΑΙΝΟΣΕ 
ασκεί άμεσα ή έμμεσα καθοριστική επιρροή λόγω της 
κυριότητας ή χρηματοδοτικής της επιρροής. 

Άρθρο 4 

Αρμόδια Όργανα 

1. Οι αποφάσεις που αφορούν την δημοπράτηση υπη¬ 
ρεσίας ή μελέτης, ιδίως η έγκριση της σκοπιμότητας 
δημοπράτησης, η επιλογή της διαδικασίας ανάθεσης, 
η έγκριση των τευχών του διαγωνισμού, η σύσταση 
επιτροπών, η κρίση επί ενστάσεων, η τελική ανάθεση 
της δημοπρατούμενης σύμβασης κ.λπ., λαμβάνονται από 
το Διοικητικό Συμβούλιο της εταιρείας. 

2. Με απόφαση του Διοικητικού Συμβουλίου της εται¬ 
ρείας μπορεί να μεταβιβάζεται μέρος των ανωτέρω 
αρμοδιοτήτων σχετικά με συγκεκριμένη υπηρεσία ή με¬ 
λέτη ή με κατηγορία ύψους προϋπολογισμού δαπάνης 
υπηρεσιών ή μελετών σε ένα ή περισσότερα μέλη του 
Δ.Σ. ή σε στελέχη της εταιρείας. 

3. Με απόφαση του Διοικητικού συμβουλίου ορίζε¬ 
ται το ύψος προϋπολογισμού για το οποίο οι ανωτέρω 
υπό 1 αρμοδιότητες ασκούνται από τον Διευθύνοντα 
Σύμβουλο ατομικά. Ο Διευθύνων Σύμβουλος μπορεί με 
απόφασή του να μεταβιβάσει συγκεκριμένη σχετική με 
τα ανωτέρω αρμοδιότητά του σε ή ένα ή περισσότερα 
στελέχη της εταιρείας. 

ΚΕΦΑΛΑΙΟ Β' 

ΔΙΑΔΙΚΑΣΙΕΣ ΔΗΜΟΠΡΑΤΗΣΗΣ 
Αρθρο 5 

Επιλογή διαδικασίας δημοπράτησης 

1. Για τη δημοπράτηση συμβάσεων, των οποίων η προ- 
ϋπολογιζόμενη αξία είναι ίση ή ανώτερη του ορίου που 
τίθεται από τις διατάξεις του άρθρου 16 της οδηγίας 
2004/17/ΕΚ ή του άρθρου 7 της οδηγίας 2004/18/ΕΚ και 
οι οποίες εμπίπτουν στο πεδίο εφαρμογής κάποιας από 
τις ανωτέρω οδηγίες, επιλέγεται κατά περίπτωση μία 
από παρακάτω τις διαδικασίες ανάθεσης: 

α) είτε η ανοικτή διαδικασία, 
β) είτε η κλειστή διαδικασία, 

γ) είτε η διαδικασία της διαπραγμάτευσης (με ή χωρίς 
προγενέστερη προκήρυξη διαγωνισμού), 
δ) είτε ο ανταγωνιστικός διάλογος 
ε) είτε ο διαγωνισμός μελετών. 

2. Ειδικά σε περίπτωση ιδιαίτερα πολύπλοκων συμβά¬ 
σεων, που εμπίπτουν στο πεδίο εφαρμογής της οδηγίας 
2004/18/ΕΚ, η εταιρεία μπορεί να προσφύγει στη δια¬ 
δικασία του ανταγωνιστικού διαλόγου σύμφωνα με το 
άρθρο 29 της οδηγίας 2004/18/ΕΚ, εφόσον με απόφαση 
του Δ.Σ. κρίνει ότι η χρησιμοποίηση της ανοικτής ή της 
κλειστής διαδικασίας δεν επιτρέπει την ανάθεση της 
σύμβασης. 

3. Γ ια τη δημοπράτηση συμβάσεων, των οποίων η 
προϋπολογιζόμενη αξία είναι κατώτερη του ορίου που 
τίθεται από τις οδηγίες 2004/17/ΕΚ ή 2004/18ΕΚ, καθώς 
και για τη δημοπράτηση συμβάσεων που δεν εμπίπτουν 
στο πεδίο εφαρμογής των ανωτέρω οδηγιών, επιλέγε¬ 
ται κατά περίπτωση μία από τις κάτωθι αναφερόμενες 
διαδικασίες ανάθεσης: 

α) Συνοπτικός διαγωνισμός 
β) Πρόχειρος διαγωνισμός 
γ) Απευθείας ανάθεση. 

4. Σε κάθε περίπτωση δημοπράτησης σύμβασης εκπό¬ 
νησης μελέτης ή παροχής υπηρεσίας η εταιρεία κάνει 
δεκτή χωρίς διακρίσεις και με τους ίδιους όρους που 
εφαρμόζονται για τους'Ελληνες υποψήφιους τη συμμε¬ 
τοχή όλων των ενδιαφερομένων παρεχόντων υπηρεσίες 
ή μελετητών των κρατών μελών της Ευρωπαϊκής Ένω¬ 
σης, του Ενιαίου Ευρωπαϊκού Οικονομικού Χώρου, καθώς 
και χωρών που έχουν υπογράψει συμφωνίες σύνδεσης 
ή άλλες διμερείς ή πολυμερείς συμφωνίες με την Ε.Ε., 
υπό την προϋπόθεση ότι η δημοπρατούμενη σύμβαση 
εμπίπτει στο πεδίο εφαρμογής ανάλογων συμφωνιών 
και υπό τον όρο ότι οι υποψήφιοι πληρούν τα κριτήρια 
ποιοτικής επιλογής που τίθενται κατά περίπτωση από 
την εταιρεία. 


Αρθρο 6 

Ανοικτή, κλειστή, με διαπραγμάτευση διαδικασία και 
διαγωνισμός μελετών 

1. Ανοικτή Διαδικασία: είναι η διαδικασία, στο πλαίσιο 
της οποίας κάθε ενδιαφερόμενος οικονομικός φορέας 
μπορεί να υποβάλει προσφορά. 

2. Κλειστή Διαδικασία: είναι η διαδικασία, στο πλαίσιο 
της οποίας κάθε οικονομικός φορέας μπορεί να ζητήσει 
να συμμετάσχει εκδηλώνοντας ενδιαφέρον και μόνο οι 
υποψήφιοι που καλούνται από την εταιρεία μπορούν να 
υποβάλουν προσφορά. 

3. Διαδικασία με διαπραγμάτευση: είναι η διαδικασία, 
στο πλαίσιο της οποίας η εταιρεία διαβουλεύεται με 
τους οικονομικούς φορείς της επιλογής της και δια¬ 
πραγματεύεται τους όρους της σύμβασης με έναν ή 
περισσότερους από αυτούς. 

4. Διαγωνισμός μελετών: είναι η διαδικασία, στο πλαί¬ 
σιο της οποίας η εταιρεία αποσκοπεί να εξασφαλίσει 
μελέτες ή σχέδια, κυρίως στους τομείς της χωροταξί¬ 
ας, της πολεοδομίας, της αρχιτεκτονικής, των έργων 
πολιτικού μηχανικού, καθώς και της ηλεκτρονικής επε¬ 
ξεργασίας δεδομένων, τα οποία επιλέγονται από κρι¬ 
τική επιτροπή μετά από σύγκριση και με ή χωρίς την 
απονομή χρηματικών βραβείων. Οι διαγωνισμοί μελετών, 
που εμπίπτουν στο πεδίο εφαρμογής του ν. 3316/2005, 
διεξάγονται με βάση το νόμο αυτόν. 

5. Ανταγωνιστικός διάλογος: είναι η διαδικασία που 
μπορεί να ακολουθηθεί για ιδιαίτερα πολύπλοκες συμ¬ 
βάσεις, που εμπίπτουν στο πεδίο εφαρμογής της οδηγί¬ 
ας 2004/18/ΕΚ, στο πλαίσιο της οποίας κάθε οικονομικός 
φορέας μπορεί να ζητήσει να συμμετάσχει εκδηλώνο¬ 
ντας ενδιαφέρον και η εταιρεία διεξάγει διάλογο με 
τους υποψηφίους που έχουν γίνει δεκτοί στη διαδικασία 
αυτή, εφόσον πληρούν τα εκάστοτε κριτήρια ποιοτικής 
επιλογής, προκειμένου να βρεθούν μία ή περισσότερες 
λύσεις που θα μπορούσαν να ικανοποιήσουν τις ανάγκες 
της, βάσει της οποίας ή των οποίων οι υποψήφιοι που 
επελέγησαν καλούνται να υποβάλουν προσφορά. 

Άρθρο 7 

Συνοπτικός Διαγωνισμός 

1. Ο συνοπτικός διαγωνισμός αποτελεί διαδικασία υπο¬ 
βολής προσφορών αφενός για συμβάσεις περιορισμένης 
αξίας, ο προϋπολογισμός των οποίων είναι κατώτε¬ 
ρος των χρηματικών ορίων εφαρμογής των οδηγιών 
2004/17/ΕΚ και 2004/18/ΕΚ αντίστοιχα και αφετέρου για 
συμβάσεις, που δεν εμπίπτουν στο πεδίο εφαρμογής 
των οδηγιών. 

2. Γ ια τη δημοπράτηση των συμβάσεων της προη¬ 
γούμενης παραγράφου δημοσιεύεται προκήρυξη, στα 
πλαίσια της οποίας καλείται να υποβάλει προσφορά 
κάθε ενδιαφερόμενος που πληροί τους όρους της. 

3. Η ανάδειξη του Αναδόχου γίνεται μετά από αξιο¬ 
λόγηση της προσφοράς του σύμφωνα με τη διαδικασία 
και τα κριτήρια που ορίζεται στην προκήρυξη και τα 
συνοδευτικά της τεύχη (τεύχη δημοπράτησης). 

Άρθρο 8 

Πρόχειρος Διαγωνισμός 

1. Πρόχειρος διαγωνισμός είναι η διαδικασία στο πλαί¬ 
σιο της οποίας η εταιρεία, μετά από άτυπη έρευνα αγο¬ 
ράς, αναθέτει σε παρέχοντες υπηρεσίες ή μελετητές 
της επιλογής της την εκτέλεση ορισμένης σύμβασης. 

2. Ο πρόχειρος διαγωνισμός αποτελεί εξαιρετική δια- 

δικασία και μπορεί να αποφασίζεται από την εταιρεία 
για κάθε σύναψη σύμβασης παροχής υπηρεσιών ή εκ¬ 
πόνησης μελέτης: 

α) είτε σε περίπτωση που η προϋπολογιζόμενη αξία 
της σύμβασης εκτός φόρου προστιθέμενης αξίας είναι 
ίση ή κατώτερη των ευρώ: 

- διακοσίων χιλιάδων (-200.000 €) για τις συμβάσεις 
που αφορούν δραστηριότητες που ρυθμίζονται από την 
οδηγία 2004/17/ΕΚ ή 

- εκατό χιλιάδων (100.000 €) για τις συμβάσεις που 
αφορούν δραστηριότητες που ρυθμίζονται από την 
οδηγία 2004/18/ΕΚ. 

β) είτε σε περίπτωση που συντρέχουν οι περιστάσεις 
των άρθρων 40 παρ. 3 της οδηγίας 2004/17/ΕΚ ή 30 
της οδηγίας 2004/18ΕΚ αντίστοιχα, αναλογικά εφαρ¬ 
μοζόμενες. 

3. Η διαδικασία του πρόχειρου διαγωνισμού διενερ- 
γείται ως εξής: 

α) Η εταιρεία, διενεργώντας άτυπη έρευνα αγοράς, 
απευθύνεται σε τρεις (3) κατ’ ελάχιστο υποψηφίους της 
επιλογής της που δραστηριοποιούνται σε τομείς συ¬ 
ναφείς με το δημοπρατούμενο αντικείμενο, από τους 
οποίους ζητείται η υποβολή σχετικής προσφοράς. 

β) Στη συνέχεια η εταιρεία δικαιούται να αναθέσει τη 
σύμβαση σε οποιονδήποτε από τους ως άνω προσφέ- 
ροντες, είτε βάσει της προσφοράς του, είτε μετά από 
περαιτέρω διαπραγμάτευση με έναν ή περισσότερους 
από τους προσφέροντες. 

4. Κατ’ εξαίρεση των ανωτέρω, σε περίπτωση που η 
προϋπολογιζόμενη αξία της μελέτης ή υπηρεσίας είναι 
ίση ή κατώτερη των ευρώ τριάντα χιλιάδων (€ 30.000) η 
εταιρεία μπορεί να προσφύγει σε υποψήφιο της επιλο¬ 
γής της που δραστηριοποιείται σε τομείς συναφείς με 
το δημοπρατούμενο αντικείμενο και να συνάψει σχετική 
σύμβαση μαζί του απευθείας χωρίς την τήρηση των 
διαδικασιών της παρ. 3 (απευθείας ανάθεση). 

5. Με απόφαση του αρμοδίου οργάνου της εταιρείας 
είναι δυνατή η υιοθέτηση της διαδικασίας συνοπτικού 
διαγωνισμού ακόμη και σε περιπτώσεις που σύμφωνα με 
τον κανονισμό είναι δυνατός ο πρόχειρος διαγωνισμός, 
εφόσον κριθεί ότι για την ανάθεση της συγκεκριμένης 
σύμβασης είναι προτιμότερη η διαδικασία του συνοπτι¬ 
κού διαγωνισμού. 

Άρθρο 9 

Τεχνικός Σύμβουλος 

Η εταιρεία μπορεί να αναθέτει καθήκοντα Τεχνικού 
Συμβούλου κατ’ ανάλογη εφαρμογή της παρ. 3 του άρ¬ 
θρου εβδόμου του ν. 1955/1991. Η ανάθεση των καθηκό¬ 
ντων αυτών γίνεται με απόφαση του Δ.Σ. της εταιρεί¬ 
ας. Στις περιπτώσεις υπηρεσιών Τεχνικού Συμβούλου 
που εμπίπτουν στην έννοια της παροχής ανεξαρτήτων 
υπηρεσιών της παραγράφου 2 β) του άρθρου 1 του ν. 
3316/2005, η διαδικασία επιλογής διενεργείται σύμφωνα 
με το νόμο αυτόν. 

Άρθρο 10 

Συμφωνίες - πλαίσια 

1. Στις περιπτώσεις κατά τις οποίες η εταιρεία χρει¬ 
άζεται την παροχή ομοειδών υπηρεσιών ή εκπόνηση 
μελετών για τις οποίες δεν μπορεί να προσδιοριστεί 
εκ των προτέρων ο ακριβής αριθμός τους, ο χρόνος 
έναρξης και λήξης και το ακριβές αντικείμενό τους, είναι 
δυνατή η σύναψη συμφωνίας - πλαισίου. Με τη συμφω¬ 
νία - πλαίσιο καθορίζεται ο συνολικός προϋπολογισμός 


των επιμέρους συμβάσεων που μπορεί να ανατεθούν 
στον ανάδοχο, η χρονική της διάρκεια, η διαδικασία 
ανάθεσης των επιμέρους συμβάσεων και οι γενικοί όροι 
εκτέλεσης των επιμέρους συμβάσεων. 

2. Για την επιλογή διαδικασίας για τη σύναψη συμ¬ 
φωνίας - πλαισίου, εφαρμόζεται το άρθρο 4 επί του 
συνολικού προϋπολογισμού της συμφωνίας - πλαισίου. 
Η διάρκεια κάθε συμφωνίας - πλαισίου δεν μπορεί να 
ξεπερνάει χρονικά τα τρία έτη. 

3. Η συμφωνία - πλαίσιο μπορεί να συναφθεί με έναν 
έως τρεις αναδόχους, αναλόγως της πολυπλοκότητας 
του αντικειμένου, του μεγέθους του προϋπολογισμού 
και της ανάγκης εξασφάλισης μεγαλύτερου ανταγωνι¬ 
σμού κατά τη διάρκεια της συμφωνίας με την υποβολή 
προσφορών από περισσότερους αναδόχους της συμ¬ 
φωνίας - πλαισίου. 

4. Κατά τη διάρκεια της συμφωνίας - πλαισίου ο ανά- 
δοχος, ανάλογα με τις απαιτήσεις της εταιρείας, κα¬ 
λείται να υποβάλει την οικονομική του προσφορά για 
την παροχή συγκεκριμένης υπηρεσίας ή την εκπόνηση 
συγκεκριμένης μελέτης, εντασσόμενης στη συμφωνία 

- πλαίσιο. Εάν υπάρχουν περισσότεροι ανάδοχοι, κα¬ 
λούνται να υποβάλουν ανταγωνιστική προσφορά για 
την επιλογή της συμφερότερης από την εταιρεία. Οι 
όροι παροχής της ειδικότερης υπηρεσίας ή εκπόνησης 
της ειδικότερης μελέτης προβλέπονται στη συμφωνία 

- πλαίσιο και υπογράφεται επιμέρους σύμβαση όπου 
προσδιορίζεται το ειδικό αντικείμενο της υπηρεσίας ή 
μελέτης, η αμοιβή και ο χρόνος υλοποίησης. 

5. Σε περιπτώσεις που το αντικείμενο της υπηρεσίας 
ή μελέτης είναι επαναλαμβανόμενο ή είναι επαρκώς 
προσδιορισμένο εκ των προτέρων, είναι δυνατή η πρό¬ 
βλεψη στη συμφωνία - πλαίσιο ότι θα εκδίδεται κάθε 
φορά μονομερώς από την εταιρεία επιμέρους ανάθεση 
με προσδιορισμένο οικονομικό αντικείμενο, χωρίς την 
υποβολή προσφοράς από τον ανάδοχο και ενδεχομένως 
χωρίς την υπογραφή ειδικότερης σύμβασης, υπό τον 
όρο ότι οι όροι εκτέλεσης και η αμοιβή είναι επαρκώς 
προσδιορισμένοι στη συμφωνία πλαίσιο. 

6. Η προκήρυξη για τη σύναψη συμφωνίας - πλαισίου 
περιλαμβάνει πέραν των στοιχείων του άρθρου 12 και 
τα εξής: 

- συνολικό προϋπολογισμό της συμφωνίας - πλαισίου, 

- μέγιστο αριθμό επί μέρους υπηρεσιών ή μελετών 
που θα εκπονηθούν κατά τη διάρκεια της συμφωνίας 

- πλαισίου, 

- περιγραφή του συνολικού αντικειμένου της υπηρεσί¬ 
ας ή μελέτης και, εφόσον είναι δυνατό, το αντικείμενο 
των επί μέρους υπηρεσιών ή μελετών, 

- συνολική χρονική διάρκεια της συμφωνίας - πλαι¬ 
σίου, 

- διαδικασία ανάθεσης των επιμέρους υπηρεσιών ή 
μελετών, 

- μέγιστο αριθμό αναδοχών που θα επιλεγούν. 

ΚΕΦΑΛΑΙΟ Γ 

ΔΙΑΤΥΠΩΣΕΙΣ ΔΗΜΟΣΙΟΤΗΤΑΣ 
Αρθρο 11 

Διατυπώσεις Δημοσιότητας στην ανοικτή, κλειστή, 
με διαπραγμάτευση διαδικασία και στον διαγωνισμό 
μελετών 

1. Οι συμβάσεις υπηρεσιών ή μελετών, που εμπί¬ 
πτουν στο πεδίο εφαρμογής των οδηγιών 2004/17/ΕΚ 

ή 2004/18/αντίστοιχα, ανατίθενται σύμφωνα με την ανοι¬ 
κτή, την κλειστή, την με διαπραγμάτευση διαδικασία, 
τον ανταγωνιστικό διάλογο, καθώς και τον διαγωνισμό 
μελετών και καθορίζονται από τις σχετικές διατάξεις 
των ανωτέρω οδηγιών. 

2. Οι προκηρύξεις και ανακοινώσεις των ανωτέρω συμ¬ 
βάσεων καταρτίζονται σύμφωνα με τα υποδείγματα 
που περιλαμβάνονται στα αντίστοιχα παραρτήματα των 
οδηγιών 2004/17/ΕΚ και 2004/18/ΕΚ. 

Άρθρο 12 

Διατυπώσεις Δημοσιότητας στο συνοπτικό διαγωνισμό 

1. Σε περίπτωση διεξαγωγής συνοπτικού διαγωνισμού 
δημοσιεύεται Προκήρυξη σε μία ημερήσια πολιτική εφη¬ 
μερίδα της Αθήνας που πληροί τις προϋποθέσεις του 
άρθρου 3 ν.δ. 3757/1957, όπως ισχύει, ή σε μία ημερήσια 
οικονομική εφημερίδα της Αθήνας που πληροί τις προ¬ 
ϋποθέσεις της παρ. 2 άρθ. 26 ν. 2190/1920, όπως ισχύει. 
Η προκήρυξη δύναται να δημοσιεύεται επιπροσθέτως 
στην ιστοσελίδα της εταιρείας στο διαδίκτυο. Τα έξοδα 
δημοσίευσης στον τύπο βαρύνουν τον εκάστοτε ανά- 
δοχο. 

2. Η ως άνω Προκήρυξη περιλαμβάνει τουλάχιστον: 

- επωνυμία, ταχυδρομική και ηλεκτρονική διεύθυνση, 
αριθμούς τηλεφώνου και φαξ της εταιρείας, 

- περιγραφή της υπό ανάθεση σύμβασης υπηρεσί¬ 
ας/μελέτης, 

- προϋπολογισμό σύμβασης (χωρίς ΦΠΑ), 

- προθεσμία υποβολής των αιτήσεων συμμετοχής και 
των προσφορών, 

- ημερομηνία διενέργειας του διαγωνισμού, 

- διαδικασία διεξαγωγής του διαγωνισμού, 

- κριτήρια ποιοτικής επιλογής, 

- διαδικασία αξιολόγησης και κριτήρια βαθμολόγησης 
προσφορών (εφόσον προβλέπονται), 

- κριτήρια ανάθεσης της σύμβασης, 

- απαιτούμενες εγγυητικές επιστολές συμμετοχής, 
καλής εκτέλεσης και προκαταβολής, εφόσον προβλέ- 
πονται, 

- έγγραφα και πιστοποιητικά που πρέπει να προσκο¬ 
μίσουν με την προσφορά τους οι ενδιαφερόμενοι για 
την απόδειξη των κριτηρίων ποιοτικής επιλογής, 

- περιεχόμενο τεχνικής προσφοράς, 

- περιεχόμενο οικονομικής προσφοράς. 

- τόπο παροχής της υπηρεσίας/εκπόνησης της με¬ 
λέτης, 

- προβλεπόμενη διάρκεια παροχής των υπηρεσιών ή 
ολοκλήρωσης της μελέτης 

3. Σε περίπτωση διεξαγωγής συνοπτικού διαγωνισμού 
η προθεσμία υποβολής των προσφορών δεν επιτρέπεται 
να είναι μικρότερη των 15 ημερών από την ημερομηνία 
δημοσίευσης της προκήρυξης. 

4. Η προκήρυξη του συνοπτικού διαγωνισμού συνο¬ 
δεύεται από τεύχος συγγραφής υποχρεώσεων όπου 
περιγράφονται οι βασικοί όροι της εκτέλεσης της με¬ 
λέτης ή υπηρεσίας. 

ΚΕΦΑΛΑΙΟ Δ' 

ΚΟΙΝΟΙ ΚΑΝΟΝΕΣ ΣΥΜΜΕΤΟΧΗΣ 
Αρθρο 13 

Έλεγχος καταλληλότητας υποψηφίων 

1. Οι υποψήφιοι που ενδιαφέρονται να αναλάβουν την 
εκτέλεση ορισμένης σύμβασης υπηρεσίας ή μελέτης για 
λογαριασμό της εταιρείας μπορεί να υποχρεωθούν να 


πληρούν και να αποδείξουν ορισμένες προϋποθέσεις 
επαγγελματικής επάρκειας, αξιοπιστίας, τεχνικής και 
χρηματοοικονομικής ικανότητας, σύμφωνα με τα ειδι¬ 
κότερα οριζόμενα στις ισχύουσες κοινοτικές οδηγίες, 
το εθνικό δίκαιο προσαρμογής, την Προκήρυξη και τα 
λοιπά τεύχη δημοπράτησης του συγκεκριμένου δια¬ 
γωνισμού. 

2. Οι συμβάσεις ανατίθενται βάσει των κριτηρίων 
που αναφέρονται στο άρθρο 25, αφού προηγουμένως 
η εταιρεία ελέγξει ότι πληρούνται τα κριτήρια ποιοτικής 
επιλογής (προσωπική κατάσταση, χρηματοοικονομική 
επάρκεια, τεχνική ικανότητα) που έχουν τεθεί στην προ¬ 
κήρυξη ή την πρόσκληση υποβολής προσφοράς. 

3. Η έκταση των πληροφοριών που ζητά η εταιρεία 
για την απόδειξη της χρηματοοικονομικής επάρκειας 
και της τεχνικής ικανότητας των υποψηφίων, καθώς 
και το ελάχιστο επίπεδο ικανοτήτων που απαιτείται για 
μια δεδομένη σύμβαση, πρέπει να είναι συνδεδεμένα με 
το ειδικό αντικείμενο της σύμβασης και να τελούν σε 
ανάλογη σχέση με αυτό. 

Αρθρο 14 

Προσωπική κατάσταση υποψηφίων 

1. Αποκλείεται από τη συμμετοχή σε διαγωνισμούς 
της εταιρείας κάθε υποψήφιος εις βάρος του οποίου 
υπάρχει οριστική καταδικαστική απόφαση, για έναν ή 
περισσότερους από τους λόγους που απαριθμούνται 
στο άρθρο 45 παρ. 1 της οδηγίας 2004/18/ΕΚ, η οποία 
μπορεί να γίνει γνωστή στην εταιρεία με οποιοδήποτε 
τρόπο. Στις περιπτώσεις νομικών προσώπων, ο λόγος 
αποκλεισμού αναφέρεται στα πρόσωπα που εκπροσω¬ 
πούν ή δεσμεύουν το νομικό πρόσωπο. 

2. Αποκλείεται από τη συμμετοχή σε συγκεκριμένο 
διαγωνισμό της εταιρείας κάθε υποψήφιος σε βάρος του 
οποίου συντρέχει κάποιος από τους λόγους αποκλει¬ 
σμού που αναφέρονται στην παράγραφο 2 του άρθρου 
45 της οδηγίας 2004/18/ΕΚ. 

3. Με την προκήρυξη ορίζονται τα δικαιολογητικά που 
προσκομίζουν οι υποψήφιοι για την απόδειξη ότι δεν 
συντρέχουν σε βάρος τους οι ανωτέρω λόγοι αποκλει¬ 
σμού. 

4. Η εταιρεία μπορεί να προβλέψει στην προκήρυξη 
ότι υποβάλλεται υπεύθυνη δήλωση του ν. 1599/1986 με 
θεωρημένο το γνήσιο της υπογραφής, ή ισοδύναμο έγ¬ 
γραφο για τους αλλοδαπούς υποψηφίους, στην οποία 
δηλώνεται ότι δεν συντρέχουν σε βάρος του υποψηφίου 
οι λόγοι αποκλεισμού που αναφέρονται στην προσωπική 
κατάσταση του υποψηφίου. Στην περίπτωση αυτή ο 
ανάδοχος που προκύπτει από το διαγωνισμό προσκο¬ 
μίζει προ της υπογραφής της σύμβασης απόσπασμα 
ποινικού μητρώου και πιστοποιητικά εκδιδόμενα από 
αρμόδια αρχή που αποδεικνύουν ότι κατά την υπογρα¬ 
φή της σύμβασης δεν συντρέχουν οι παραπάνω λόγοι 
αποκλεισμού. Στην περίπτωση που το οικείο κράτος 
δεν εκδίδει έγγραφο ή πιστοποιητικό, ή που αυτό δεν 
καλύπτει όλες τις περιπτώσεις που αναφέρονται στο 
άρθρο 45 της οδηγίας 2004/18/ΕΚ, αυτό μπορεί να αντι¬ 
καθίσταται από ένορκη βεβαίωση του ενδιαφερομένου 
ή, στα κράτη μέλη όπου δεν προβλέπεται η ένορκη 
βεβαίωση, από υπεύθυνη δήλωση ενώπιον αρμόδιας 
δικαστικής ή διοικητικής αρχής, συμβολαιογράφου ή 
αρμόδιου επαγγελματικού οργανισμού του κράτους 
καταγωγής ή προέλευσης. 

Αρθρο 15 

Χρηματοοικονομική επάρκεια 

1. Για τη συμμετοχή σε συγκεκριμένο διαγωνισμό η 
εταιρεία μπορεί να απαιτήσει την απόδειξη της χρημα¬ 
τοοικονομικής επάρκειας των διαγωνιζομένων, ανάλογα 
με το οικονομικό αντικείμενο του διαγωνισμού. Στην 
περίπτωση αυτή, με την προκήρυξη του διαγωνισμού 
καθορίζεται πόσα και ποια από τα έγγραφα που ανα- 
φέρονται στο άρθρο 47 της οδηγίας 2004/18/ΕΚ πρέπει 
να προσκομίσουν οι υποψήφιοι για την απόδειξη των 
δυνατοτήτων τους. 

2. Είναι δυνατόν συμμετέχων σε διαγωνιστική δια¬ 
δικασία της εταιρείας να στηρίζεται στις οικονομικές 
δυνατότητες τρίτων φορέων, ασχέτως της νομικής 
φύσης των δεσμών του με αυτές (δάνεια χρηματοοι¬ 
κονομική επάρκεια). Στην περίπτωση αυτή πρέπει να 
αποδεικνύει στην εταιρεία ότι θα έχει στη διάθεσή του 
τους αναγκαίους πόρους, παραδείγματος χάριν, με την 
προσκόμιση της σχετικής δέσμευσης των φορέων αυ¬ 
τών. Στην προκήρυξη αναφέρεται ο τρόπος απόδειξης 
της επάρκειας του δανείζοντος φορέα και τα έγγραφα 
με τα οποία αποδεικνύεται η δέσμευσή του έναντι της 
εταιρείας. 

3. Κατά την κρίση για την χρηματοοικονομική επάρ¬ 
κεια των υποψηφίων ελέγχεται μόνο η συνδρομή ή μη 
των κριτηρίων που έχουν τεθεί στην προκήρυξη, χωρίς 
αξιολόγηση αυτών. 

Άρθρο 16 
Τεχνική ικανότητα 

1. Στις περιπτώσεις που το αντικείμενο της υπηρεσίας 
ή μελέτης είναι εξειδικευμένο και απαιτεί την ύπαρξη 
ειδικής εμπειρίας των υποψηφίων, η εταιρεία μπορεί να 
ζητήσει την απόδειξη της τεχνικής και επαγγελματικής 
ικανότητας των υποψηφίων. Στην περίπτωση αυτή, με 
την προκήρυξη του διαγωνισμού καθορίζεται πόσα και 
ποια από τα έγγραφα που αναφέρονται στο άρθρο 
48 της οδηγίας 2004/18/ΕΚ πρέπει να προσκομίσουν οι 
υποψήφιοι για την απόδειξη των δυνατοτήτων τους. 

2. Είναι δυνατόν συμμετέχων σε διαγωνιστική διαδι¬ 
κασία της εταιρείας να στηρίζεται στις τεχνικές δυνα¬ 
τότητες τρίτων φορέων, ασχέτως της νομικής φύσης 
των δεσμών του με αυτές (δάνεια εμπειρία). Στην πε¬ 
ρίπτωση αυτή πρέπει να αποδεικνύει στην εταιρεία ότι 
κατά την εκτέλεση της σύμβασης θα έχει στη διάθεσή 
του τους αναγκαίους πόρους, παραδείγματος χάριν με 
την προσκόμιση της σχετικής δέσμευσης των φορέων 
αυτών ότι θα θέσουν στη διάθεσή του τους αναγκαίους 
πόρους. Στην προκήρυξη αναφέρεται ο τρόπος από¬ 
δειξης της επάρκειας του δανείζοντος φορέα και τα 
έγγραφα με τα οποία αποδεικνύεται η δέσμευσή του 
έναντι της εταιρείας. 

3. Κατά την κρίση για την τεχνική και επαγγελματική 
ικανότητα των υποψηφίων ελέγχεται μόνο η συνδρομή 
ή μη των κριτηρίων που έχουν τεθεί στην προκήρυξη, 
χωρίς αξιολόγηση αυτών. 

Άρθρο 17 

Εγγυήσεις - Προκαταβολή 

(α) Εγγυητική επιστολή συμμετοχής. 

1. Γ ια την ανάθεση ορισμένης σύμβασης με διαγωνι¬ 
σμό, η εταιρεία ζητά από τους Υποψήφιους να προσκο¬ 
μίζουν με την προσφορά τους ή την αίτηση εκδήλωσης 
ενδιαφέροντος εγγυητική επιστολή συμμετοχής στο 


διαγωνισμό. Η απαίτηση αυτή πρέπει να περιλαμβάνε¬ 
ται ως στοιχείο στον τηρούμενο τύπο δημοσιότητας 
του διαγωνισμού. Στις περιπτώσεις του πρόχειρου δι¬ 
αγωνισμού σύμφωνα με το άρθρο 8 η εταιρεία μπορεί 
να απαλλάσσει τους Υποψήφιους από την υποχρέωση 
αυτή. 

2. Το ύψος της εγγυητικής επιστολής συμμετοχής, το 
περιεχόμενο και ο τύπος αυτής προσδιορίζονται στα 
τεύχη δημοπράτησης του συγκεκριμένου διαγωνισμού. 
Το ποσό είναι ορισμένο και κοινό για όλους τους Υπο¬ 
ψήφιους. Οι εγγυητικές επιστολές ισχύουν μέχρι την 
επιστροφή τους από την εταιρεία. 

3. Η εγγύηση συμμετοχής του Υποψηφίου που θα ανα¬ 
κηρυχθεί Ανάδοχος καταπίπτει υπέρ της εταιρείας, σε 
περίπτωση που αυτός δεν προσέλθει να υπογράψει τη 
σύμβαση μέσα στο προκαθορισμένο από τη εταιρεία 
χρονικό διάστημα για την υπογραφή της. Στην περί¬ 
πτωση αυτή, ο επιλεγείς Ανάδοχος βαρύνεται και με 
τα έξοδα διενέργειας νέου διαγωνισμού, καθώς και με 
τη διαφορά του τιμήματος, εάν επιλεγεί ο αμέσως επό¬ 
μενος Υποψήφιος. 

4. Οι εγγυητικές επιστολές συμμετοχής των Υποψη¬ 
φίων επιστρέφονται, κατόπιν αιτήσεώς τους, μετά την 
ημερομηνία υπογραφής της σύμβασης. Σε περίπτωση 
που μεσολαβεί στάδιο προεπιλογής και ορισμένος Υπο¬ 
ψήφιος αποκλειστεί κατά το στάδιο αυτό από την πε¬ 
ραιτέρω διαδικασία, τότε οι εγγυητικές επιστολές του 
επιστρέφονται, κατόπιν αιτήσεώς του, μετά την ολοκλή¬ 
ρωση του οικείου σταδίου της διαδικασίας ανάθεσης. 

(β) Εγγυητική επιστολή καλής εκτέλεσης. 

1. Ο επιλεγείς ως Ανάδοχος καταθέτει κατά την υπο¬ 
γραφή της σύμβασης εγγυητική επιστολή καλής εκτέ¬ 
λεσης της υπό ανάθεση σύμβασης, αντικαθιστώντας 
με αυτήν την εγγυητική επιστολή συμμετοχής του στο 
διαγωνισμό. Η απαίτηση αυτή πρέπει να περιλαμβάνεται 
ως στοιχείο στον τηρούμενο τύπο δημοσιότητας του 
διαγωνισμού. Γ ια την υπογραφή σύμβασης με προϋ- 
πολογιζόμενο αντικείμενο μικρότερο των ευρώ δέκα 
χιλιάδων (€ 10.000), η εταιρεία μπορεί να απαλλάσσει 
τον Ανάδοχο από την υποχρέωση αυτή. 

2. Τα τεύχη δημοπράτησης ορίζουν το ύψος, το είδος, 
τον τύπο και το περιεχόμενο της εγγυητικής επιστολής 
καλής εκτέλεσης που πρέπει να προσκομισθεί, σύμφωνα 
και με τα ειδικότερα οριζόμενα στο παρόν άρθρο. 

3. Η εγγυητική επιστολή καλής εκτέλεσης δίνεται 
προς κάλυψη της ευθύνης του Αναδόχου έναντι της 
εταιρείας για την εμπρόθεσμη και κατά τους συμφω- 
νηθέντες όρους καλή εκτέλεση της σύμβασης που θα 
του ανατεθεί και ισχύει καθ’ όλη τη διάρκεια εκτέλε¬ 
σης της ανατεθείσας σύμβασης. Επιστρέφεται στον 
Ανάδοχο μετά την οριστική παραλαβή της υπηρεσίας 
ή της μελέτης. 

4. Εφόσον έχει κατατεθεί εγγυητική επιστολή καλής 
εκτέλεσης, σε κάθε μεταγενέστερη αύξηση του οικονο¬ 
μικού αντικειμένου της σύμβασης απαιτείται συμπληρω¬ 
ματική εγγυητική επιστολή καλής εκτέλεσης. Σε περί¬ 
πτωση μείωσης της αξίας του συμβατικού αντικειμένου, 
είναι δυνατόν να επέλθει ανάλογη μείωση του ύψους 
των εγγυήσεων, μετά από αίτηση του Αναδόχου. 

(γ) Εγγυητική επιστολή προκαταβολής. 

1. Με την υπογραφή της σύμβασης ο Ανάδοχος είναι 
δυνατόν να λάβει προκαταβολή, εφόσον υπάρχει σχετι¬ 
κή πρόβλεψη στην προκήρυξη ή τα τεύχη δημοπράτησης 

του συγκεκριμένου διαγωνισμού και το ζητήσει ο ίδιος. 
Ο Ανάδοχος, για την παραλαβή της προκαταβολής, πρέ¬ 
πει να καταθέτει ισόποση εγγυητική επιστολή προκατα¬ 
βολής. Η προκαταβολή δεν μπορεί να είναι ανώτερη του 
50% της συνολικής αξίας της οικείας σύμβασης. 

2. Η προκαταβολή είναι έντοκη από την ημερομηνία 
καταβολής επιβαρυνόμενη με το ύψος επιτοκίου που 
καθορίζεται με απόφαση του Υπουργού Οικονομικών, 
βάσει των διατάξεων του άρθρου 84 του ν. 2362/1995, 
αναλογικά εφαρμοζόμενων. Η εγγυητική επιστολή προ¬ 
καταβολής επιστρέφεται στον Ανάδοχο με την πρόοδο 
του έργου, σύμφωνα με τα οριζόμενα στη σύμβαση. 

(δ) Τύπος των εγγυητικών επιστολών. 

1. Οι εγγυητικές επιστολές των προηγουμένων παρα¬ 
γράφων προέρχονται από αναγνωρισμένο τραπεζικό 
ή πιστωτικό ίδρυμα ή άλλο νομικό πρόσωπο που λει¬ 
τουργεί νόμιμα στην Ελλάδα ή σε άλλο κράτος-μέλος 
της Ε.Ε. (ή του Ε.Ο.Χ.) και έχει το δικαίωμα έκδοσης 
εγγυητικών επιστολών, σύμφωνα με τη νομοθεσία των 
κρατών-μελών της Ε.Ε. (ή του Ε.Ο.Χ.). 

2. Υπόδειγμα του περιεχομένου των εγγυητικών επι¬ 
στολών πρέπει να περιλαμβάνεται στα Τεύχη Δημο- 
πράτησης και σε κάθε περίπτωση να δίνεται στους 
ενδιαφερομένους από την εταιρεία. 

3. Οι ως άνω εγγυητικές επιστολές πρέπει να είναι 
συντεταγμένες στα ελληνικά. Σε περίπτωση που δεν 
είναι συντεταγμένες στα ελληνικά θα συνοδεύονται 
από επίσημη μετάφρασή τους. 

4. Στην περίπτωση κοινοπραξίας του ΚΒΣ, οι εγγυ¬ 
ητικές επιστολές των προηγούμενων παραγράφων 
εκδίδονται στην επωνυμία αυτής και καλύπτουν την 
αλληλέγγυα και εις ολόκληρον ευθύνη όλων των κοι- 
νοπρακτούντων μερών, τα οποία και αναφέρονται στο 
σώμα της επιστολής. Σε κάθε άλλη περίπτωση ένωσης 
φυσικών ή νομικών προσώπων, οι εγγυητικές επιστολές 
μπορούν να είναι ενιαίες ή να είναι άθροισμα εγγυ¬ 
ητικών επιστολών, εκάστη δε εξ αυτών θα καλύπτει 
την αλληλέγγυα και εις ολόκληρον ευθύνη όλων των 
συμπραττόντων μελών. Στη δεύτερη αυτή περίπτωση, 
τυχόν κατάπτωση θα αφορά το σύνολο των εγγυητικών 
επιστολών. 

5. Οι ανωτέρω εγγυητικές επιστολές περιλαμβάνουν 
τον όρο ότι ο εγγυητής παραιτείται από το δικαίωμα 
διαιρέσεως και διζήσεως και αναλαμβάνει την υποχρέω¬ 
ση να καταβάλει το ποσό της εγγύησης, χωρίς ουδεμία 
ένσταση ή αντίρρηση μέσα σε τρεις (3) ημέρες από 
σχετικό αίτημα της εταιρείας. 

Άρθρο 18 

Τεχνικές προδιαγραφές 

1. Οι τεχνικές προδιαγραφές συγκεκριμένης σύμβασης 
περιλαμβάνονται στα τεύχη δημοπράτησής της και στο 
κείμενο της σύμβασης που υπογράφεται μεταξύ εταιρεί¬ 
ας και αναδόχου και περιλαμβάνουν ενδεικτικά: 

- Το σκοπό και το γενικό αντικείμενο 

- Το ειδικό αντικείμενο και τον καθορισμό των χαρα¬ 
κτηριστικών του 

- Τα τυχόν στάδια, φάσεις ή τμήματα υλοποίησης 

- Τη διάρκεια των επί μέρους σταδίων, φάσεων ή 
τμημάτων και την προβλεπόμενη συνολική διάρκεια 
υλοποίησης 

- Τον προϋπολογισμό της υπηρεσίας 

- Την τυχόν κατανομή του προϋπολογισμού στα επί 
μέρους στάδια, φάσεις ή τμήματα 


- Την τυχόν αναγκαία μεθοδολογία παρακολούθησης 
της προόδου και της παραλαβής της υπηρεσίας 

2. Οι Τεχνικές Προδιαγραφές της υπό ανάθεση σύμ¬ 
βασης πρέπει να περιγράφονται κατά τρόπον, ώστε να 
εξασφαλίζεται η μεγαλύτερη δυνατή συμμετοχή υποψη¬ 
φίων στις διαδικασίες για την ανάθεση. Πρέπει να είναι 
σαφώς διατυπωμένες και να πληρούν τις προϋποθέσεις 
που τίθενται από το άρθρο 34 της οδηγίας 2004/17/ΕΚ 
και 23 της οδηγίας 2004/18/ΕΚ. 

Αρθρο 19 

Εναλλακτικές Προσφορές 

1. Όταν η ανάθεση της σύμβασης γίνεται με βάση το 
κριτήριο της πλέον συμφέρουσας από οικονομική άπο¬ 
ψη προσφοράς, η εταιρεία μπορεί να λαμβάνει υπόψη 
τις εναλλακτικές προσφορές που υποβάλλουν οι υπο¬ 
ψήφιοι, εφόσον οι προσφορές αυτές ανταποκρίνονται 
στις ελάχιστες απαιτήσεις που έχει ορίσει η εταιρεία 
με την προκήρυξη. 

2. Η δυνατότητα ή μη υποβολής εναλλακτικών προ¬ 
σφορών, και, εφόσον επιτρέπονται, οι ελάχιστες προ¬ 
ϋποθέσεις που πρέπει να πληρούν οι εναλλακτικές 
προσφορές, καθώς και οι ειδικές απαιτήσεις για την 
παρουσίασή τους, αναφέρονται στην προκήρυξη. 

3. Στις μεικτές συμβάσεις υπηρεσιών και προμηθειών, 
εφόσον επιτρέπεται η υποβολή εναλλακτικών προσφο¬ 
ρών, η εταιρεία δεν μπορεί να απορρίψει εναλλακτική 
προσφορά για μόνο το λόγο ότι, εάν επιλεγεί, θα οδηγή¬ 
σει αντίστοιχα είτε στη σύναψη σύμβασης προμηθειών 
και όχι σύμβασης υπηρεσιών, είτε στη σύναψη σύμβασης 
υπηρεσιών και όχι σύμβασης προμηθειών. 

Άρθρο 20 

Υπεργολαβική ανάθεση 

1. Στην Προκήρυξη μπορεί να προβλέπεται η υποχρέ¬ 
ωση του υποψηφίου να αναφέρει στην προσφορά του 
το τμήμα της σύμβασης που προτίθεται να αναθέσει 
υπό μορφή υπεργολαβίας σε τρίτους, καθώς και τους 
υπεργολάβους που προτείνει. 

2. Η εκδήλωση τέτοιας πρόθεσης δεν αίρει την ευθύνη 
του υποψηφίου έναντι της εταιρείας. 

Αρθρο 21 

Συμμετοχή κοινοπραξιών ή συμπράξεων 

1. Οι κοινοπραξίες ή ενώσεις υποψηφίων μπορούν να 
υποβάλλουν προσφορά χωρίς να υποχρεούνται να πε- 
ριβληθούν ορισμένη νομική μορφή. 

2. Στην προκήρυξη μπορεί να προβλέπεται ότι η επι¬ 
λεγόμενη κοινοπραξία η ένωση είναι δυνατόν να υπο¬ 
χρεωθεί να περιβληθεί συγκεκριμένη νομική μορφή στο 
βαθμό που η περιβολή αυτής της νομικής μορφής είναι 
αναγκαία για την ορθή εκτέλεση της σύμβασης. 

ΚΕΦΑΛΑΙΟ Ε' 

ΠΑΡΑΛΑΒΗ ΚΑΙ ΑΞΙΟΛΟΓΗΣΗ ΠΡΟΣΦΟΡΩΝ 

Αρθρο 22 

Επιτροπές 

1. Για τις ανάγκες εφαρμογής των διατάξεων του πα¬ 
ρόντος Κανονισμού και για κάθε διαδικασία ανάθεσης 
ορισμένης σύμβασης συστήνεται Επιτροπή Διαγωνισμού 
(ΕΔ), η οποία αποτελείται από τρία (3) έως επτά (7) μέλη 
και έχει τις ακόλουθες αρμοδιότητες: 

α) Είναι υπεύθυνη για την παραλαβή από την αρμόδια 
υπηρεσία της εταιρείας των προσφορών σε συγκεκριμέ¬ 
νο διαγωνισμό, μεριμνώντας για την τήρηση των όρων 

των τευχών δημοπράτησης του διαγωνισμού και των 
διατάξεων του παρόντος. 

β) Αξιολογεί τις προσφορές που υποβλήθηκαν και 
εισηγείται το αποτέλεσμα του διαγωνισμού. 

2. Σε περίπτωση που κρίνεται σκόπιμο ή αναγκαίο 
λόγω του συμβατικού αντικειμένου ή του εξειδικευμέ- 
νου χαρακτήρα των ζητουμένων υπηρεσιών, η εταιρεία 
μπορεί αντί της ως άνω Επιτροπής Διαγωνισμού, να 
συνιστά δύο επιτροπές ως εξής: 

α) Επιτροπή Διεξαγωγής Διαγωνισμού (ΕΔΔ), η οποία 
ασκεί τις αρμοδιότητες που προβλέπονται παραπάνω 
στην παρ. 1 περ. (α) του παρόντος άρθρου. Η ΕΔΔ απο- 
τελείται από τρία (3) έως πέντε (5) μέλη. 

β) Επιτροπή Αξιολόγησης Προσφορών (ΕΑΠ), η οποία 
ασκεί τις αρμοδιότητες που προβλέπονται παραπάνω 
στην παρ. 1 περ. (β) του παρόντος άρθρου. Η ΕΑΠ απο- 
τελείται από τρία (3) έως επτά (7) μέλη. 

3. Οι ως άνω Επιτροπές (Ε.Δ., Ε.Δ.Δ. και Ε.Α.Π., ανάλο¬ 
γα με την περίσταση) συγκροτούνται με απόφαση του 
αρμοδίου οργάνου της εταιρείας και αποτελούνται από 
πρόσωπα που μπορεί να είναι στελέχη της εταιρείας 
ή/και τρίτα πρόσωπα με ειδικά επιστημονικά, τεχνικά, 
εμπειρικά ή άλλα προσόντα που αρμόζουν στο αντικεί¬ 
μενο της ανάθεσης. Στην επιτροπή μπορεί να συμμετέ¬ 
χουν και μέλη του Δ.Σ. της εταιρείας. Ένα μέλος κάθε 
Επιτροπής ορίζεται αντίστοιχα ως Πρόεδρός της. 

4. Με απόφαση του Διοικητικού Συμβουλίου της εται¬ 
ρείας μπορεί να ορίζονται μόνιμες επιτροπές του παρό¬ 
ντος άρθρου για τη διενέργεια αναθέσεων ορισμένης 
κατηγορίας ή ορισμένου ποσού συμβάσεων. 

5. Με απόφαση του Διοικητικού Συμβουλίου της εται¬ 
ρείας μπορεί να ορίζεται αποζημίωση των μελών των 
ανωτέρω επιτροπών. 

Άρθρο 23 

Παραλαβή προσφορών 

1. Οι διαγωνισμοί διεξάγονται σε τόπο και χρόνο που 
ορίζεται στην Προκήρυξη. Οι προσφορές υποβάλλονται 
την ημέρα και ώρα που ορίζουν τα σχετικά τεύχη δη¬ 
μοπράτησης και σύμφωνα με τους ειδικότερους όρους 
αυτών και τον παρόντα Κανονισμό. Περιλαμβάνουν δε 
τα έγγραφα, πιστοποιητικά και λοιπά στοιχεία που κα¬ 
θορίζονται στα τεύχη δημοπράτησης. 

2. Οι ενδιαφερόμενοι υποβάλλουν την προσφορά 
τους είτε καταθέτοντάς την αυτοπροσώπως ή με ει¬ 
δικά προς τούτο εξουσιοδοτημένο εκπρόσωπό τους, 
είτε αποστέλλοντάς την ταχυδρομικά με συστημένη 
επιστολή ή ιδιωτικό ταχυδρομείο (οουπβι·) στη διεύθυν¬ 
ση που αναγράφεται στα τεύχη δημοπράτησης. Στην 
περίπτωση της ταχυδρομικής αποστολής, η εταιρεία 
ουδεμία ευθύνη φέρει για την εμπρόθεσμη παραλαβή 
της προσφοράς ή για το περιεχόμενο των φακέλων 
που την συνοδεύουν. 

3. Όλες οι προσφορές κατά την παραλαβή τους κατα- 
χωρούνται είτε στο γενικό πρωτόκολλο της εταιρείας 
είτε σε ειδικό πρωτόκολλο και σε κάθε φάκελο σημει¬ 
ώνεται ο σχετικός αριθμός πρωτοκόλλου και η ημερο¬ 
μηνία και ώρα καταχώρησης. Η υπηρεσία πρωτοκόλλου 
της εταιρείας παραδίδει στην αρμόδια Επιτροπή τις 
προσφορές που τυχόν απεστάλησαν ταχυδρομικά ένα¬ 
ντι αποδείξεως ή με υπηρεσία διακίνησης εγγράφων. 

4. Προσφορές εκπρόθεσμες δεν γίνονται δεκτές σε 
καμία περίπτωση από την εταιρεία, επιστρέφονται δε 
στους αποδέκτες τους χωρίς να ανοιχθούν, ακόμη και 


εάν η καθυστέρηση οφείλεται σε λόγους ανωτέρας βίας, 
εκτός εάν η επίδοση των προσφορών που έχει ήδη αρ¬ 
χίσει κατά την καθορισμένη ημέρα και ώρα συνεχίζεται 
χωρίς διακοπή μέχρι και την υποβολή των προσφορών 
όλων των διαγωνιζομένων. Η επιστροφή των εκπρόθε¬ 
σμων προσφορών γίνεται μετά από έγγραφη ειδοποί¬ 
ηση των ενδιαφερομένων για την παραλαβή τους, η 
οποία περιλαμβάνει και τους λόγους επιστροφής των 
προσφορών. Εάν οι ενδιαφερόμενοι δεν παραλάβουν 
τις προσφορές τους εντός διμήνου από την ειδοποίησή 
τους, οι προσφορές καταστρέφονται από την αρμόδια 
επιτροπή της εταιρείας. 

5. Οι προσφορές κατατίθενται μέσα σε σφραγισμένο 
φάκελο που περιλαμβάνει επί ποινή αποκλεισμού όλα 
όσα καθορίζονται στην προκήρυξη. Ο γενικός αυτός 
φάκελος, εκτός αν ορίζεται διαφορετικά στην προκή¬ 
ρυξη του διαγωνισμού και τα τεύχη δημοπράτησης, πε¬ 
ριέχει τρεις επί μέρους, ανεξάρτητους, σφραγισμένους 
υπο-φακέλους, δηλαδή (α) «Φάκελο Δικαιολογητικών 
Συμμετοχής», ο οποίος περιέχει τα νομιμοποιητικά στοι¬ 
χεία και τα άλλα απαραίτητα δικαιολογητικά για την 
ποιοτική επιλογή, (β) «Φάκελο Τεχνικής Προσφοράς», ο 
οποίος περιέχει τα στοιχεία της τεχνικής προσφοράς 
του διαγωνιζόμενου και (γ) «Φάκελο Οικονομικής Προ¬ 
σφοράς», ο οποίος περιέχει την οικονομική προσφορά 
του διαγωνιζόμενου. Όλοι οι επί μέρους φάκελοι ανα¬ 
γράφουν την επωνυμία του διαγωνιζομένου, τον τίτλο 
της προς ανάθεση σύμβασης και τον τίτλο του φακέλου. 
Απαγορεύεται η χρήση αυτοκόλλητων φακέλων που 
είναι δυνατόν να αποσφραγιστούν και να επανασφρα- 
γιστούν χωρίς να αφήσουν ίχνη. 

6. Με την επιφύλαξη του άρθρου 5 του ν. 2522/1997 οι 
συμμετέχοντες σε διαγωνισμό δεν δικαιούνται καμίας 
αποζημίωσης για δαπάνες σχετικές με τη σύνταξη και 
υποβολή των προσφορών. 

Αρθρο 24 

Αξιολόγηση των Προσφορών 

1. Η αποσφράγιση, ο έλεγχος και η αξιολόγηση των 
φακέλων της προσφοράς γίνεται από την αρμόδια Επι¬ 
τροπή με την διαδικασία και στον χρόνο που ορίζεται 
στα τεύχη δημοπράτησης ή γνωστοποιείται στους δια- 
γωνιζόμενους σύμφωνα με αυτά. Η ημέρα συνεδρίασης, 
η ώρα έναρξης, καθώς και η ενδεχόμενη διακοπή και 
επανέναρξη αυτών ορίζονται από τον αρμόδιο πρόεδρο 
της επιτροπής, σύμφωνα και με τα τυχόν ειδικότερα 
οριζόμενα στα τεύχη δημοπράτησης. 

2. Η αρμόδια Επιτροπή παραλαμβάνει και αριθμεί την 
προσφορά του κάθε συμμετέχοντος, ανοίγει τον κυρίως 
φάκελο προσφοράς και ελέγχει την ύπαρξη των επι- 
μέρους υποφακέλων που ζητούνται με την προκήρυξη. 
Εφόσον το μέγεθος των φακέλων το επιτρέπει, η Επι¬ 
τροπή, κλείνει τους φακέλους «Οικονομική Προσφορά» 
όλων των υποψηφίων σε ειδικό φάκελο ο οποίος μονο- 
γράφεται από όλα τα μέλη της επιτροπής και φυλάσσε¬ 
ται χωριστά με ευθύνη του Προέδρου της Επιτροπής. 

3. Στη συνέχεια η Επιτροπή αποσφραγίζει δημόσια 
το φάκελο δικαιολογητικών συμμετοχής και αριθμεί 
και μονογράφει τα έγγραφα που βρίσκονται μέσα σε 
αυτόν. Οι πράξεις της αρίθμησης και μονογραφής αρκεί 
να γίνονται από ένα οιοδήποτε μέλος της Επιτροπής. 

4. Στη συνέχεια ελέγχει, σύμφωνα με τα ειδικότερα 
οριζόμενα στη προκήρυξη, κατά πόσον οι υποψήφιοι 
πληρούν τα κριτήρια ποιοτικής επιλογής. Με την ολο- 

κλήρωση της διαδικασίας ελέγχου των κριτηρίων ποι¬ 
οτικής επιλογής η Επιτροπή ανακοινώνει δημοσίως τα 
ονόματα των διαγωνιζομένων που αποκλείονται από την 
περαιτέρω συμμετοχή τους στο διαγωνισμό, καθώς και 
τους λόγους αποκλεισμού κάθε ενός από αυτούς. Είναι 
δυνατόν στην προκήρυξη του διαγωνισμού να προβλέ- 
πεται χωριστό στάδιο: α) εξέτασης των τυπικών δικαιο- 
λογητικών συμμετοχής και β) πλήρωσης των κριτηρίων 
χρηματοοικονομικής επάρκειας και τεχνικής ικανότητας 
με χωριστό πρακτικό. 

5. Στους αποκλεισθέντες από το διαγωνισμό υπο¬ 
ψηφίους - μετά την εκδίκαση τυχόν ενστάσεών τους 
- επιστρέφονται οι φάκελοι τεχνικής και οικονομικής 
προσφοράς τους, χωρίς να ανοίγουν. Κατά του αποκλει¬ 
σμού υποψηφίου επιτρέπεται η υποβολή ένστασης. 

6. Μετά τη διαπίστωση της πλήρωσης των κριτηρίων 
ποιοτικής επιλογής, η Επιτροπή αποσφραγίζει δημόσια 
το Φάκελο Τεχνικής Προσφοράς και αριθμεί και μονο- 
γράφει τα έγγραφα που βρίσκονται μέσα σε αυτόν. Οι 
πράξεις της αρίθμησης και μονογραφής αρκεί να γίνο¬ 
νται από ένα οιοδήποτε μέλος της Επιτροπής. 

7. Ακολουθεί η εξέταση, η αξιολόγηση του περιεχο¬ 
μένου του φακέλου τεχνικής προσφοράς σε κλειστή 
συνεδρίαση, καθώς και η βαθμολόγηση της τεχνικής 
προσφοράς κάθε διαγωνιζόμενου, σύμφωνα και με τα 
ειδικότερα οριζόμενα, τα κριτήρια και τους συντελεστές 
που ορίζονται στα τεύχη δημοπράτησης. Είναι δυνατόν 
στους όρους του διαγωνισμού να τίθεται ένα κατώτατο 
όριο στη βαθμολόγηση των τεχνικών προσφορών, κάτω 
από το οποίο οι υποβληθείσες τεχνικές προσφορές 
θεωρούνται τεχνικώς απαράδεκτες. Στην περίπτωση 
αυτή δεν αποσφραγίζονται οι φάκελοι οικονομικών προ¬ 
σφορών, αλλά επιστρέφονται αυτούσιοι στους διαγωνι- 
ζόμενους, των οποίων οι τεχνικές προσφορές κρίθηκαν 
απαράδεκτες. Πριν τη βαθμολόγηση είναι δυνατόν η 
Επιτροπή να καλέσει τους προσφέροντες εντός ορισμέ¬ 
νης προθεσμίας να αναλύσουν προφορικά την τεχνική 
τους προσφορά και να απαντήσουν σε τυχόν ερωτήσεις 
των μελών της. Στην περίπτωση αυτή, εάν ένας διαγω- 
νιζόμενος που αποδεδειγμένα προσκλήθηκε, αδικαιολό¬ 
γητα δεν προσέλθει στη συνέντευξη, αποκλείεται από 
την περαιτέρω διαδικασία αξιολόγησης. Συντάσσεται, 
τέλος, Πίνακας Βαθμολογίας των διαγωνιζομένων κατά 
φθίνουσα σειρά αξιολόγησης, δημοσιεύεται δια αναρτή- 
σεως στην έδρα της εταιρείας και κοινοποιείται στους 
διαγωνιζόμενους. Στον παραπάνω πίνακα αναφέρονται 
και οι διαγωνιζόμενοι, οι προσφορές των οποίων δεν 
ανταποκρίνονται στις ουσιώδεις απαιτήσεις και όρους 
των τεχνικών προδιαγραφών, καθώς και οι λόγοι απο¬ 
κλεισμού τους. Κατά του ως άνω πίνακα επιτρέπεται η 
υποβολή ενστάσεως. 

8. Στη συνέχεια, η αρμόδια Επιτροπή Διαγωνισμού 
συνέρχεται σε νέα δημόσια συνεδρίαση για την απο¬ 
σφράγιση του φακέλου οικονομικής προσφοράς, αρ- 
μοδίως γνωστοποιούμενη εγγράφως σε όλους τους 
διαγωνιζόμενους. Οι υποψήφιοι μπορούν, εάν το επιθυ¬ 
μούν, να είναι παρόντες δια του νομίμου εκπροσώπου 
τους κατά την αποσφράγιση του φακέλου οικονομικής 
προσφοράς τους. 

9. Η Επιτροπή Διαγωνισμού αποσφραγίζει δημόσια 
το φάκελο οικονομικής προσφοράς, αριθμεί και μονο- 
γράφει τα έγγραφα που βρίσκονται μέσα σε αυτόν. 
Οι πράξεις της αρίθμησης και μονογραφής αρκεί να 
γίνονται από ένα οιοδήποτε μέλος της Επιτροπής. 


10. Ακολουθεί η εξέταση και αξιολόγηση του περιεχο¬ 
μένου του φακέλου οικονομικής προσφοράς, σε κλειστή 
συνεδρίαση, όπου απαιτείται, σύμφωνα με τα ειδικότερα 
οριζόμενα στα τεύχη δημοπράτησης. Η Επιτροπή μπορεί 
να καλέσει τους υποψήφιους εντός ορισμένης προθε¬ 
σμίας να δώσουν διευκρινίσεις επί των στοιχείων του 
φακέλου. Στην περίπτωση αυτή, εάν ένας διαγωνιζόμε- 
νος, που αποδεδειγμένα προσκλήθηκε, αδικαιολόγητα 
δεν προσέλθει ενώπιον της Επιτροπής Διενέργειας του 
Διαγωνισμού προς παροχή διευκρινίσεων, αποκλείεται 
από το διαγωνισμό. Στη συνέχεια βαθμολογείται η οικο¬ 
νομική προσφορά κάθε διαγωνιζόμενου, όπου απαιτεί¬ 
ται, σύμφωνα με τα κριτήρια και τους συντελεστές που 
προκαθορίζονται στη προκήρυξη, γίνεται ο συσχετισμός 
τεχνικής και οικονομικής προσφοράς και συντάσσεται 
ο τελικός Πίνακας Βαθμολογίας των διαγωνιζομένων 
κατά φθίνουσα σειρά αξιολόγησης. Ο Πίνακας δημο¬ 
σιεύεται δια αναρτήσεως στην έδρα της εταιρείας και 
κοινοποιείται στους ενδιαφερομένους. Κατά του πίνα¬ 
κα επιτρέπεται η υποβολή ενστάσεως. Από τον πίνακα 
αυτόν προκύπτει και ο προτεινόμενος από την αρμόδια 
Επιτροπή ανάδοχος του διαγωνισμού. 

11. Ο πίνακας, μαζί με τις τυχόν υποβληθείσες εν¬ 
στάσεις, διαβιβάζεται στο όργανο της εταιρείας που 
είναι αρμόδιο για τη λήψη απόφασης σύμφωνα με το 
άρθρο 3 του παρόντος Κανονισμού, προς κρίση. Το 
αρμόδιο όργανο αποφαίνεται επί των ενστάσεων κατά 
την απόλυτη κρίση του, αποφασίζει για το αποτέλεσμα 
του διαγωνισμού και ανακηρύσσει τον ανάδοχο της 
δημοπρατούμενης σύμβασης. 

12. Το αρμόδιο όργανο για την επιλογή αναδόχου σύμ¬ 
φωνα με το άρθρο 3 του παρόντος Κανονισμού μπορεί 
να μην αναθέσει τη σύμβαση στον προτεινόμενο από 
την Επιτροπή, αλλά να προχωρήσει στην κρίση των 
επόμενων υποψηφίων κατά σειρά, εφόσον μετά πλήρη 
αιτιολόγηση ο προτεινόμενος δεν ικανοποιεί τα κριτή¬ 
ρια ανάθεσης, για λόγους που ανάγονται στα τεχνικά 
ή οικονομικά στοιχεία της προφοράς του. 

ΚΕΦΑΛΑΙΟ ΣΤ' 

ΑΝΑΘΕΣΗ ΣΥΜΒΑΣΗΣ 

Αρθρο 25 

Κριτήρια ανάθεσης 

1. Τα κριτήρια, με βάση τα οποία η εταιρεία αναθέτει 
την δημοπρατούμενη σύμβαση, μπορεί να είναι κατά 
περίπτωση: α) η πλέον συμφέρουσα από οικονομική 
άποψη προσφορά ή β) αποκλειστικά η χαμηλότερη τιμή. 
Το κριτήριο ανάθεσης αναφέρεται στην προκήρυξη. 

2. Για την ανάδειξη της πλέον συμφέρουσας προσφο¬ 
ράς, η εταιρεία μπορεί να σταθμίσει κριτήρια που συν¬ 
δέονται με το αντικείμενο της συγκεκριμένης σύμβασης 
(κριτήρια αξιολόγησης)και αφορούν την τεχνική προ¬ 
σφορά του διαγωνιζομένου. Τα κριτήρια αξιολόγησης 
της τεχνικής προσφοράς, τα οποία δημοσιοποιούνται με 
την προκήρυξη, συνοδευόμενα από την βαρύτητα που 
έχουν στην αξιολόγηση, μπορεί να είναι ιδίως: η τιμή, 
η προτεινόμενη μεθοδολογία, η προτεινόμενη ομάδα 
έργου, τα παραδοτέα, η προθεσμία εκτέλεσης ή πα¬ 
ράδοσης κλπ. 

Αρθρο 26 

Αιτιολόγηση ασυνήθιστα χαμηλών προσφορών 

Σε περίπτωση που η εταιρεία δια των αρμοδίων οργά¬ 
νων της θεωρήσει ότι η προσφορά ενός διαγωνιζόμενου 

είναι υπερβολικά χαμηλή σε σχέση με το αντικείμενο 
της δημοπρατούμενης σύμβασης, καλεί, πριν απορρίψει 
την προσφορά, τον διαγωνιζόμενο να αιτιολογήσει εγ- 
γράφως την σύνθεση της προσφοράς του και εξακριβώ¬ 
νει αυτή την σύνθεση, λαμβάνοντας υπόψη τις δοθείσες 
διευκρινίσεις (επαλήθευση προσφορών), σύμφωνα και 
με τα ειδικότερα οριζόμενα στο άρθρο 57 της οδηγίας 
2004/17/ΕΚ και 55 της οδηγίας 2004/18/ΕΚ. 

Άρθρο 27 

Ενστάσεις 

1. Για κάθε πράξη ή παράλειψη της εταιρείας αναφο¬ 
ρικά με διενεργούμενο διαγωνισμό είναι δυνατόν να 
ασκηθεί ένσταση από οποιονδήποτε έχει έννομο συμ¬ 
φέρον. Όλες οι ενστάσεις απευθύνονται στην εταιρεία, 
υποβάλλονται στην έδρα της και παραλαμβάνονται από 
την αρμόδια επιτροπή. Επί αυτών αποφαίνονται τα αρ¬ 
μόδια όργανα της εταιρείας, σύμφωνα με το άρθρο 3 
παρ. 2 του παρόντος Κανονισμού, μετά από εισήγηση 
της αρμόδιας επιτροπής. 

2. Ένσταση κατά της Προκήρυξης ασκείται εντός 
ανατρεπτικής προθεσμίας πέντε (5) ημερών από την 
τελευταία δημοσίευσή της. Ένσταση κατά της αναλυ¬ 
τικής διακήρυξης και των τευχών δημοπράτησης εν 
γένει ασκείται εντός ανατρεπτικής προθεσμίας πέντε 
(5) ημερών από την λήξη της προθεσμίας παραλαβής 
τους.Ένσταση κατά της διαδικασίας και των πράξεων 
διενέργειας του διαγωνισμού ασκείται εντός ανατρεπτι¬ 
κής προθεσμίας πέντε (5) ημερών από την δημοσίευση ή 
κοινοποίηση της προσβαλλόμενης πράξης ή την τέλεση 
της διαδικαστικής ενέργειας.Ένσταση κατά της απόφα¬ 
σης κατακύρωσης ή ανάθεσης της δημοπρατούμενης 
σύμβασης ασκείται εντός ανατρεπτικής προθεσμίας 
πέντε (5) ημερών από την δημοσίευση του αποτελέσμα¬ 
τος του διαγωνισμού σύμφωνα με το άρθρο 23 παρ. 3 
του παρόντος Κανονισμού. 

3. Ειδικά για τον συνοπτικό διαγωνισμό, το σύνολο 
των ανωτέρω προθεσμιών για την άσκηση ένστασης 
ορίζεται σε δύο (2) εργάσιμες ημέρες. 

4. Ενστάσεις στρεφόμενες κατά της συμμετοχής, της 
αξιολόγησης προσφοράς υποψηφίου ή της κατακύρω¬ 
σης της προμήθειας σε αυτόν, κοινοποιούνται επί ποινή 
απαραδέκτου εντός δύο (2) εργασίμων ημερών από την 
άσκησή τους από τον ενιστάμενο προς αυτόν κατά του 
οποίου στρέφονται με δικαστικό επιμελητή. Αποδεικτικό 
επίδοσης της ένστασης κοινοποιείται από τον ενιστά- 
μενο προς την εταιρεία. 

5. Η απόφαση της εταιρείας επί της ένστασης λαμ- 
βάνεται εντός δέκα (10) ημερών από την κατάθεσή της. 
Σε περίπτωση που η ένσταση στρέφεται κατά τρίτου 
υποψηφίου σύμφωνα με την παραπάνω παράγραφο, η 
προθεσμία για την απόφαση επί της ένστασης είναι 
δέκα (10) ημέρες από την παραλαβή του αποδεικτού 
επίδοσης προς τον τρίτο υποψήφιο. 

6. Γ ια τις συμβάσεις, που εμπίπτουν στο πεδίο εφαρ¬ 
μογής της οδηγίας 2004/17/ΕΚ, εφαρμόζεται παράλληλα 
ο ν. 2854/2000, ενώ για τις συμβάσεις που εμπίπτουν στο 
πεδίο εφαρμογής της οδηγίας 2004/18/ΕΚ, εφαρμόζεται 
παράλληλα ο ν. 2522/1997, όπως εκάστοτε ισχύει. 

Άρθρο 28 

Κατακύρωση Διαγωνισμού 

1. Κάθε διαγωνισμός της εταιρείας κατακυρώνεται με 
απόφαση του αρμοδίου οργάνου της μετά την εξέταση 
τυχόν ενστάσεων. 


2. Η εταιρεία μπορεί, κατά την ελεύθερη κρίση της και 
αζημίως γί αυτήν, να ματαιώσει ορισμένο διαγωνισμό 
σε κάθε στάδιο της διαδικασίας, ενδεικτικά για: 

(α) παράτυπη διεξαγωγή, εφόσον από την παρατυπία 
επηρεάζεται το αποτέλεσμα της διαδικασίας, 

(β) εάν το αποτέλεσμα της διαδικασίας κρίνεται αιτι¬ 
ολογημένα μη ικανοποιητικό για την εταιρεία, 

(γ) εάν ο ανταγωνισμός υπήρξε ανεπαρκής ή εάν 
υπάρχουν σοβαρές ενδείξεις ότι έγινε συνεννόηση των 
διαγωνιζομένων προς αποφυγή πραγματικού ανταγω¬ 
νισμού, 

(δ) εάν υπήρξε αλλαγή των αναγκών της εταιρείας σε 
σχέση με την υπό ανάθεση σύμβαση. 

Στις περιπτώσεις αυτές η εταιρεία μπορεί να προ¬ 
χωρήσει σε νέα διαδικασία ανάθεσης με τους ίδιους ή 
τροποποιημένους όρους ή να προχωρήσει στην ανάθε¬ 
ση κατά οποιονδήποτε άλλο τρόπο που προβλέπεται 
στον παρόντα Κανονισμό. 

3. Οι αποφάσεις της εταιρείας αναφορικά με διε- 
νεργούμενο διαγωνισμό δημοσιεύονται με ανάρτησή 
της στην έδρα της εταιρείας, κοινοποιούνται δε στους 
συμμετέχοντες ή/και στον ανάδοχο με επιστολή, τηλε¬ 
ομοιοτυπία ή άλλο πρόσφορο μέσο. 

Άρθρο 29 
Σύναψη σύμβασης 

1. Με εξαίρεση τις συμβάσεις που η αξία τους είναι 
μέχρι του ποσού των ευρώ δέκα χιλιάδων, (€ 10.000), 
η εταιρεία καταρτίζει έγγραφη σύμβαση με τον ανά¬ 
δοχο, σύμφωνα τους όρους της προκήρυξης και την 
προσφορά του αναδόχου. Τα τεύχη δημοπράτησης και 
όλα τα τυχόν συνοδευτικά έγγραφα που περιγράφονται 
στην προκήρυξη αποτελούν αναπόσπαστο μέρος της 
οικείας σύμβασης. Η Σύμβαση δεν μπορεί να περιλαμβά¬ 
νει όρους αντίθετους από το περιεχόμενο των τευχών 
δημοπράτησης του διαγωνισμού. 

2. Στη σύμβαση ανάθεσης της υπηρεσίας ή μελέτης 
περιλαμβάνονται τουλάχιστον τα κάτωθι απαραίτητα 
στοιχεία: 

- τα πρόσωπα των συμβαλλομένων και οι εκπρόσωποί 
τους, 

- η περιγραφή του συμβατικού αντικειμένου, 

- οι τυχόν επιμέρους φάσεις ή τμήματα της υπηρεσίας 
ή μελέτης, 

- η αμοιβή και ο τρόπος καταβολής της, 

- ο τρόπος απόσβεσης της τυχόν καταβληθείσας 
προκαταβολής, 

- ο τόπος και οι διαδικασίες παράδοσης και παραλα¬ 
βής της υπηρεσίας ή μελέτης, 

- η προθεσμία ή η διάρκεια υλοποίησης του συνόλου 
της υπηρεσίας ή μελέτης, καθώς και των επιμέρους 
φάσεών της, 

- τα παραδοτέα και το χρονοδιάγραμμα υποβολής 
τους, 

- οι εγγυήσεις για την καλή εκτέλεση της σύμβασης 
και οι ποινικές ρήτρες για την τυχόν υπαίτια υπέρβαση 
των προθεσμιών εκτέλεσης της υπηρεσίας ή μελέτης, 

- οι λοιπές υποχρεώσεις των συμβαλλομένων, 

- ο τρόπος παρακολούθησης της εκτέλεσης της υπη¬ 
ρεσίας ή μελέτης, 

- το εφαρμοστέο δίκαιο, 

- η μεθοδολογία τυχόν τροποποίησης της σύμβασης, 
λύσης της σύμβασης και επίλυσης διαφορών. 

3. Η απόφαση της εταιρείας για την ανάθεση της 
σύμβασης κοινοποιείται εγγράφως στον ανάδοχο. Ο 
ανάδοχος καλείται να προσέλθει για την υπογραφή της 
σε καθορισμένη από την αναλυτική προκήρυξη προθε¬ 
σμία. Η προθεσμία αυτή δεν μπορεί να είναι μικρότερη 
των επτά (7) ημερών, ούτε μεγαλύτερη των τριάντα (30) 
ημερών από την ημερομηνία της προηγούμενης ειδο¬ 
ποίησης. Δύναται πάντως να παρατείνεται με απόφαση 
της εταιρείας. Στις περιπτώσεις των συμβάσεων που 
έγινε χρήση της δυνατότητας συμμετοχής με υπεύθυνη 
δήλωση για την προσωπική κατάσταση του υποψηφίου 
σύμφωνα με το άρθρο 14, ο ανάδοχος προσκαλείται για 
την υπογραφή σύμβασης εντός τουλάχιστον δεκαπέντε 
(15) ημερών. 

4. Στις συμβάσεις υπηρεσιών ή μελετών πρέπει να 
περιλαμβάνεται ο όρος ότι τα παραδοτέα βάσει της 
συναφθείσας σύμβασης αποτελούν ιδιοκτησία της εται¬ 
ρείας η οποία από την παραλαβή τους και την ολοσχε¬ 
ρή καταβολή του συμβατικού τιμήματος στον ανάδοχο 
δύναται να τα επεκτείνει, τροποποιεί, διαθέτει ή άλλως 
πως εκμεταλλεύεται στα πλαίσια εκπλήρωσης του σκο¬ 
πού της χωρίς προηγούμενη άδεια του αναδόχου, καθώς 
και τρίτων που εμπλέκονται στη διαδικασία παραγωγής 
ή εκτέλεσής τους. 

Αρθρο 30 

Επέκταση - Συμπλήρωση - Τροποποίηση σύμβασης 

1. Σε περίπτωση που κατά την διάρκεια υλοποίησης 
της σύμβασης δημιουργηθεί η ανάγκη επέκτασης, συ¬ 
μπλήρωσης ή τροποποίησής της, ο ανάδοχος υποχρε- 
ούται να προβεί στην πραγματοποίηση του συμπληρω¬ 
ματικού αντικειμένου που τυχόν του ανατίθεται, έναντι 
ανάλογης αμοιβής. Ο ανάδοχος καλείται να υπογράψει 
την συμπληρωματική σύμβαση εντός προθεσμίας που 
καθορίζεται με την κοινοποίηση της απόφασης ανά¬ 
θεσης. 

2. Η προϋπολογιζόμενη συνολική αξία των συμβάσεων 
που ανατίθενται για συμπληρωματικές υπηρεσίες δεν 
μπορεί να υπερβαίνει σε αξία το πενήντα τοις εκατό 
(50%) της αρχικής σύμβασης. 

ΚΕΦΑΛΑΙΟ Ζ' 

ΠΑΡΑΚΟΛΟΥΘΗΣΗ ΚΑΙ ΠΑΡΑΛΑΒΗ 
ΥΠΗΡΕΣΙΩΝ ΚΑΙ ΜΕΛΕΤΩΝ 

Αρθρο 31 

Παρακολούθηση Εκτέλεσης 

1. Η εταιρεία μπορεί να ορίζει ένα ή περισσότερα πρό¬ 
σωπα για την παρακολούθηση της εκτέλεσης ορισμέ¬ 
νης σύμβασης (επιβλέπων). Ανάλογα με την φύση της 
σύμβασης είναι δυνατόν να ορίζεται ως επιβλέπων και 
εξειδικευμένος εξωτερικός ειδικός σύμβουλος ή ομάδα 
εξειδικευμένων συμβούλων. 

2. Ο επιβλέπων παρακολουθεί και ελέγχει την εκτέ¬ 
λεση της οικείας σύμβασης κατά τα τυχόν επιμέρους 
στάδια, φάσεις ή τμήματά της, ιδίως δε προσκαλεί τον 
ανάδοχο να παρουσιάσει την πρόοδο υλοποίησης της 
σύμβασης, του ζητεί εξηγήσεις και διευκρινίσεις, μετα¬ 
φέρει τις οδηγίες και κατευθύνσεις της εταιρείας κλπ. 

3. Ο ανάδοχος έχει υποχρέωση να λαμβάνει υπόψη 
τις παρατηρήσεις του επιβλέποντος και να συμμορφώ¬ 
νεται μέσα σε εύλογη ή ταχθείσα από τον επιβλέποντα 
προθεσμία. 


Αρθρο 32 

Υποχρεώσεις Αναδόχου 

1. Ο ανάδοχος κατά την υπογραφή της σύμβασης με 
την εταιρεία τεκμαίρεται ότι έχει λάβει πλήρη γνώση 
του συνόλου των συνθηκών εκτέλεσης του αντικειμένου 
της σύμβασης και των τευχών δημοπράτησης, καθώς και 
των κινδύνων. Αναλαμβάνει δε την εκτέλεση της σύμ¬ 
βασης, θεωρώντας το συμβατικό αντάλλαγμα επαρκές. 
Τυχόν παράλειψη ενημέρωσής του δεν τον απαλλάσσει 
των συμβατικών υποχρεώσεων και ευθυνών του. 

2. Ο Ανάδοχος ευθύνεται έναντι της εταιρείας για την 
προσήκουσα και άρτια εκτέλεση της υπηρεσίας ή μελέ¬ 
της, σύμφωνα με τους κανόνες της επιστήμης και της 
τέχνης, καθώς και κατά τις διατάξεις της σύμβασης. 

3. Ο Ανάδοχος έχει υποχρέωση να λαμβάνει υπόψη 
του τις παρατηρήσεις του Επιβλέποντος επί των πα¬ 
ραδοτέων της υπηρεσίας ή μελέτης. Κάθε ελάττωμα ή 
παράλειψη που γνωστοποιείται εγγράφως στον Ανά¬ 
δοχο πρέπει να επανορθώνεται από αυτόν μέσα σε 
εύλογη προθεσμία που καθορίζεται από τη σύμβαση ή 
τάσσεται κατά περίπτωση από τον επιβλέποντα. Ο Ανά¬ 
δοχος έχει υποχρέωση να επανορθώνει τα ελαττώματα 
ή τις παραλείψεις των παραδοτέων της υπηρεσίας ή 
μελέτης τόσο κατά τη διάρκεια της σύμβασης, όσο και 
μετά την ολοκλήρωση και μέχρι την οριστική παραλαβή 
από την εταιρεία. Τυχόν ένσταση του αναδόχου κατά 
της έγγραφης γνωστοποίησης δεν τον απαλλάσσει 
από την υποχρέωση συμμόρφωσης προς τις δοθείσες 
εντολές. 

4. Σε περίπτωση άρνησης του αναδόχου να επανορθώ¬ 
σει τα διαπιστωθέντα ελαττώματα ή τις διαπιστωθείσες 
ελλείψεις των παραδοτέων ή εάν παρέλθει άπρακτη η 
ταχθείσα προς την επανόρθωση προθεσμία, η επανόρ¬ 
θωση μπορεί να γίνει με ευθύνη της εταιρείας, οι δε 
σχετικές δαπάνες βαρύνουν τον ανάδοχο, ή αφαιρού- 
νται αυτοδίκαια από το συμβατικό αντάλλαγμα, με την 
επιφύλαξη του δικαιώματος περί κηρύξεως του αναδό¬ 
χου έκπτωτου. 

5. Με τα τεύχη δημοπράτησης της υπηρεσίας ή με¬ 
λέτης μπορεί να ορίζονται και άλλες υποχρεώσεις του 
Αναδόχου. 

6. Ο Ανάδοχος απαλλάσσεται της ευθύνης του μόνο 
για λόγους ανωτέρας βίας. Υποχρεούται όμως να 
γνωστοποιήσει χωρίς καθυστέρηση στην εταιρεία τα 
περιστατικά που συνιστούν την ανωτέρα βία και να 
προσκομίσει στην εταιρεία τα απαραίτητα αποδεικτικά 
στοιχεία. 

Αρθρο 33 

Παραλαβή της Υπηρεσίας ή Μελέτης 

Η παραλαβή της υπηρεσίας ή μελέτης γίνεται από 
Επιτροπή Παραλαβής που συστήνεται σύμφωνα με τους 
όρους των τευχών δημοπράτησης ή από τον Επιβλέπο- 
ντα. Στη σύμβαση προσδιορίζεται το αρμόδιο όργανο 
για την παραβολή της υπηρεσίας ή μελέτης. 

Αρθρο 34 

Προθεσμίες - Ποινικές ρήτρες 

1. Σε κάθε σύμβαση ανάθεσης υπηρεσίας ή μελέτης 
ορίζεται η συνολική προθεσμία για την ολοκλήρωσή της. 
Είναι δυνατόν να ορίζονται και τμηματικές προθεσμίες 
για την υποβολή από τον ανάδοχο συγκεκριμένων πα¬ 
ραδοτέων ανά στάδιο, φάση ή τμήμα της υπηρεσίας ή 

της μελέτης. Ολες οι προθεσμίες παράδοσης αρχίζουν 
από την υπογραφή της σύμβασης, εκτός εάν ορίζεται 
διαφορετικά από τη σύμβαση. 

2. Παράταση των συμβατικών προθεσμιών για την 
παράδοση του συνόλου ή τμήματος της ανατεθείσης 
υπηρεσίας ή μελέτης είναι δυνατόν να δοθεί με από¬ 
φαση του αρμοδίου οργάνου της εταιρείας, κατά την 
κρίση του, με γνώμονα το συμφέρον της εταιρείας, μετά 
από σχετικό έγγραφο αίτημα του Αναδόχου, στο οποίο 
επικαλείται και στοιχειοθετεί ο Ανάδοχος σοβαρούς 
λόγους καθυστέρησης που δεν οφείλονται σε υπαιτι- 
ότητά του, εφόσον το αίτημα αυτό υποβάλλεται πριν 
από τη λήξη της συμβατικής προθεσμίας. Με τη λήξη 
του συμβατικού χρόνου παράδοσης, η υπηρεσία ή με¬ 
λέτη είναι δυνατόν να μην παραλαμβάνεται από την 
εταιρεία, μέχρι την έκδοση της απόφασης σχετικά με 
την αιτηθείσα παράταση. 

3. Η εταιρεία είναι δυνατόν να επιβάλει στον ανάδοχο 
ποινική ρήτρα για κάθε ημέρα υπέρβασης, με υπαιτι¬ 
ότητα του, τμηματικής ή της συνολικής προθεσμίας 
ολοκλήρωσης της υπηρεσίας ή της μελέτης. Το ύψος 
των ποινικών ρητρών, ο τρόπος επιβολής τους και οι 
λοιπές συνέπειες από τη μη έγκαιρη ή μη προσήκουσα 
παράδοση της υπηρεσίας ή μελέτης, καθορίζεται από 
τα τεύχη δημοπράτησης και τη σύμβαση ανάθεσης. 

4. Η επιβολή ποινικών ρητρών δεν αίρει το δικαίωμα 
της εταιρείας για την κήρυξη του αναδόχου ως έκ¬ 
πτωτου. 

Άρθρο 35 

Έκπτωση Αναδόχου 

1. Σε περίπτωση που ο ανάδοχος δεν εκπληρώσει 
εγκαίρως ή δεν εκπληρώνει προσηκόντως τις συμβατι¬ 
κές του υποχρεώσεις μπορεί να κηρυχθεί έκπτωτος με 
απόφαση του Δ.Σ. της εταιρείας. 

2. Της έκπτωσης προηγείται τουλάχιστον πέντε (5) 
ημέρες νωρίτερα η κοινοποίηση ειδικής ανακοίνωσης 
στον ανάδοχο από το Διευθύνοντα Σύμβουλο της εται¬ 
ρείας, στην οποία περιγράφεται η γενόμενη παράβαση 
των όρων της σύμβασης και ορίζεται η προθεσμία για 
την ικανοποίηση των αξιώσεων αυτών. Η προθεσμία 
πρέπει να είναι ανάλογη με τα αξιούμενα από την εται¬ 
ρεία. Εφόσον παρέλθει άπρακτη η παραπάνω προθε¬ 
σμία, η εταιρεία μπορεί να προχωρήσει στην κήρυξη 
έκπτωτου του αναδόχου. 

3. Η διαδικασία κήρυξης του Αναδόχου έκπτωτου και 
οι συνέπειές της καθορίζονται από τα τεύχη δημοπρά¬ 
τησης και τη σύμβαση ανάθεσης. 

Αρθρο 36 

Αναστολή της Σύμβασης 

1. Σε εξαιρετικές περιπτώσεις η εταιρεία διατηρεί το 
δικαίωμα να αναστείλει την εκτέλεση μέρους ή του συ¬ 
νόλου της σύμβασης, με έγγραφη γνωστοποίηση στον 
ανάδοχο. Στη γνωστοποίηση αυτή θα προσδιορίζονται 
οι λόγοι που καθιστούν αναγκαία την αναστολή, η ημε¬ 
ρομηνία έναρξής της, καθώς και η πιθανολογούμενη 
διάρκειά της. 

2. Από την ημερομηνία έναρξης της αναστολής ο 
ανάδοχος απαλλάσσεται εκείνων των συμβατικών του 
υποχρεώσεων, η εκπλήρωση των οποίων έχει ανασταλεί, 
οφείλει, ωστόσο, να λάβει όλα τα ενδεδειγμένα μέτρα 
για περιορισμό τυχόν δαπανών, είτε αυτού, είτε της 
εταιρείας. 


ΚΕΦΑΛΑΙΟ Η' 

ΤΕΛΙΚΕΣ ΔΙΑΤΑΞΕΙΣ 

Αρθρο 37 

Εφαρμοστέο Δίκαιο 

1. Ο παρών Κανονισμός έχει συνταχθεί με βάση τις δι¬ 
ατάξεις των κοινοτικών οδηγιών 2004/17/ΕΚ και 2004/18/ 
ΕΚ αλλά και τις γενικότερες αρχές του κοινοτικού δι¬ 
καίου περί μη διακριτικής μεταχείρισης, μη νόθευσης 
του ελεύθερου ανταγωνισμού, διαφάνειας και παροχής 
ίσων ευκαιριών σε όλους τους διαγωνιζόμενους. 

2. Σε περίπτωση που ένα ζήτημα δεν ρυθμίζεται ειδικά 
από τον παρόντα Κανονισμό ή την προκήρυξη και τα 
εν γένει τεύχη δημοπράτησης, εφαρμόζονται αναλογικά 
και, εφόσον προσιδιάζουν και δεν είναι αντίθετες προς 
το περιεχόμενο των συμβατικών τευχών, οι συναφείς 
διατάξεις της Ελληνικής νομοθεσίας περί ανάθεσης, 
σύναψης και εκτέλεσης δημοσίων συμβάσεων υπηρεσι¬ 
ών ή μελετών και επικουρικά οι διατάξεις του Αστικού 
Κώδικα. 

3. Για τον υπολογισμό των προθεσμιών που αναφέ- 
ρονται στον παρόντα Κανονισμό εφαρμόζεται ο Κα¬ 
νονισμός 1182/1971 του Συμβουλίου (ΕΕ αριθ. Ε 124 της 
8.6.1971). 

Άρθρο 38 
Επίλυση διαφορών 

1. Για κάθε διαφωνία ή διαφορά σχετική με το πε¬ 
ριεχόμενο της σύμβασης, η εταιρεία και ο Ανάδοχος 
θα καταβάλλουν κάθε δυνατή προσπάθεια για εξώδικη 
λύση της. 

2. Όλες οι έννομες σχέσεις και οι διαφορές που προ¬ 
κύπτουν από την κατάρτιση, εκτέλεση και ερμηνεία σύμ¬ 
βασης μεταξύ εταιρείας και αναδόχου, καθώς και από 
κάθε άλλη πράξη ή παράλειψη οργάνου της εταιρείας ή 
συμβαλλόμενου με την εταιρεία και πάντοτε σε σχέση 
με συγκεκριμένη σύμβαση ανάθεσης υπηρεσίας ή μελέ¬ 
της, διέπονται από το ελληνικό ουσιαστικό και δικονο- 
μικό δίκαιο, αποκλειστικά δε αρμόδια για την επίλυση 
κάθε διαφοράς είναι τα καθ’ ύλην αρμόδια δικαστήρια 
της Αθήνας, εκτός εάν ρητά έχει ορισθεί ή συμφωνη- 
θεί διαφορετικά στα οικεία τεύχη δημοπράτησης ή την 
τυχόν καταρτισθείσα σύμβαση. 

3. Οι ως άνω διαφορές μπορούν να επιλύονται και με 
διαιτησία, εφόσον αυτό προβλέπεται στα τεύχη δημο¬ 
πράτησης και στην αντίστοιχη σύμβαση ανάθεσης. 

Αρθρο 39 

Έγκριση - Τροποποίηση - Ισχύς του Κανονισμού 

1. Τροποποιήσεις ή συμπληρώσεις του Κανονισμού 
εγκρίνονται και ισχύουν σύμφωνα με τις εκάστοτε ισχύ- 
ουσες διατάξεις. Μετά από κάθε τροποποίησή του, ο 
Κανονισμός κωδικοποιείται σε ενιαίο κείμενο με ευθύνη 
της εταιρείας. 

2. Εφόσον ο Κανονισμός τροποποιηθεί, σύμφωνα με 
τις διατάξεις του παρόντος άρθρου, δεσμεύει τους τρί¬ 
τους αυτοδίκαια από την ημέρα της δημοσίευσής του 
στην Εφημερίδα της Κυβερνήσεως. 

Αρθρο 40 

Όργανα της Εταιρείας 

Ι.Όπου στον παρόντα Κανονισμό γίνεται αναφορά σε 
απόφαση, πράξη ή παράλειψη της εταιρείας εννοείται 
ότι πρόκειται για απόφαση, πράξη ή παράλειψη του 
Διοικητικού Συμβουλίου της εταιρείας, εκτός αν ρητά η 

σχετική αρμοδιότητα έχει μεταβιβαστεί στον Διευθύνο- 
ντα Σύμβουλο αυτής ή άλλο πρόσωπο, σύμφωνα με τα 
οριζόμενα στο άρθρο 3 του παρόντος Κανονισμού, τις 
οικείες διατάξεις του καταστατικού της εταιρείας και 
τις σχετικές αποφάσεις των εταιρικών της οργάνων. 

2. Συγκεκριμένα καθήκοντα διοίκησης και διαχείρισης 
που σχετίζονται με τον παρόντα Κανονισμό μπορεί με 
απόφαση του Διοικητικού Συμβουλίου να ανατίθενται 
σε μέλη του Δ.Σ. ή σε στελέχη της εταιρείας. Από και 
δια της ως άνω ανάθεσης αρμόδια καθίστανται τα πρό¬ 
σωπα αυτά. 

3. Απόφαση που λήφθηκε ή πράξη που διενεργήθηκε 
από αναρμόδιο όργανο της εταιρείας στο πλαίσιο δια¬ 
δικασίας ανάθεσης ή εκτέλεσης σύμβασης υπηρεσιών 
ή μελετών, δεν πάσχει ακυρότητα, εφόσον εγκριθεί από 
το αρμόδιο όργανο της εταιρείας, κατ’ ανάλογη εφαρ¬ 
μογή του άρθρου 239 του Αστικού Κώδικα. 

Άρθρο 41 
Εμπιστευτικότητα 

1. Η εταιρεία δεσμεύεται να τηρεί εμπιστευτικά για 
δύο (2) έτη τα στοιχεία που τίθενται στην διάθεσή της 
από προσφέροντες, ιδίως εάν αφορούν τεχνικά στοιχεία 
ή πληροφορίες και τεχνογνωσία ή δικαιώματα πνευ¬ 
ματικής ιδιοκτησίας, εφόσον αυτά φέρουν την ένδειξη 
«Εμπιστευτικά Έγγραφο». Παράβαση της αρχής εμπι¬ 
στευτικότητας προκύπτει μόνο από έγγραφο που έχει 
εκδώσει όργανο της εταιρείας. 

2. Η εμπιστευτικότητα αίρεται πάντοτε κατόπιν συμ¬ 
φωνίας. Αίρεται δε αυτοδικαίως σε περίπτωση εκκρε¬ 
μούς ένστασης, δίκης ή διαιτησίας, στο απολύτως ανα¬ 
γκαίο μέτρο και αποκλειστικά για χρήση της από τα 
μέρη, τους νομικούς τους παραστάτες καθώς και τους 
δικαστές/διαιτητές. Σε καμία περίπτωση η εμπιστευτι¬ 
κότητα δεν δεσμεύει την εταιρεία προς τις αρχές του 
Ελληνικού Κράτους και της Ευρωπαϊκής Ένωσης. 

Άρθρο 42 

Παροχή Πληροφοριών - Αλληλογραφία - Γλώσσα 

1. Η εταιρεία δίνει στους διαγωνιζόμενους κάθε απα¬ 
ραίτητη πληροφορία ή διευκρίνιση για τη διεξαγωγή 
διαγωνισμού, μετά από σχετική αίτησή τους, κοινοποι¬ 
ώντας την το ταχύτερο και στους λοιπούς διαγωνιζόμε- 
νους, εκτός αν άλλως προβλέπεται στην προκήρυξη. 

2. Κάθε παροχή πληροφορίας, αλληλογραφία, γνωστο¬ 
ποίηση, υποβολή ένστασης, αίτησης κ.λπ. από και προς 
την εταιρεία διατυπώνεται εγγράφως στην ελληνική 
γλώσσα, που υπερισχύει του ξενογλώσσου κειμένου. 
Άλλως, τα σχετικά έγγραφα συνοδεύονται από επίσημη 
μετάφραση στην ελληνική γλώσσα. 

Άρθρο Δεύτερο 

Η ισχύς της απόφασης αυτής αρχίζει από τη δημοσί¬ 
ευσή της στην Εφημερίδα της Κυβερνήσεως. Υπηρεσίες 
ή Μελέτες, για τις οποίες έχει δημοσιευθεί προκήρυξη 
ή έχει υπογράφει σύμβαση ή παραγγελία πριν την θέση 
σε ισχύ της παρούσας, εξακολουθούν να διέπονται από 
τους όρους που ίσχυαν κατά τη δημοσίευση της προ¬ 
κήρυξης ή την υπογραφή της σύμβασης. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Αθήνα, 4 Απριλίου 2007 

Ο ΥΠΟΥΡΓΟΣ 

ΜΙΧΑΛΗΣ ΛΙΑΠΗΣ 


Αριθμ. Φ32/οικ.20894/1602 (3) 

Κανονισμός Σύναψης και Εκτέλεσης Συμβάσεων Προ¬ 
μηθειών της εταιρείας ΤΡΑΙΝΟΣΕ Α.Ε. 

Ο ΥΠΟΥΡΓΟΣ 

ΜΕΤΑΦΟΡΩΝ ΚΑΙ ΕΠΙΚΟΙΝΩΝΙΩΝ 

Έχοντας υπόψη: 

1. Τις διατάξεις: 

α) του άρθρου 6 παρ. 2 περ. στ’ του ν.δ. 674/1970 
«Περί ιδρύσεως Οργανισμού Σιδηροδρόμων Ελλάδος» 
(Α' 192), που προστέθηκε με το άρθρο 1 παρ. 3 του ν. 
2366/1995 «Ρύθμιση θεμάτων Οργανισμών και Υπηρεσιών 
του Υπουργείου Μεταφορών και Επικοινωνιών και άλλες 
διατάξεις» (Α' 256), 

β) του άρθρου 5 παρ. 8 του ν. 2229/1994 «Τροποποίηση 
και συμπλήρωση του ν. 1418/1984 και άλλες διατάξεις» 
(Α' 138) όπως ισχύει, 

γ) του άρθρου 90 του Κώδικα νομοθεσίας για την Κυ¬ 
βέρνηση και τα Κυβερνητικά όργανα, που κωδικοποιήθη- 
κε με το άρθρο πρώτο του π.δ. 63/2005 (ΦΕΚ Α' 98), 

δ) της Κοινοτικής Οδηγίας 2004/17/ΕΚ «περί συντο¬ 
νισμού των διαδικασιών σύναψης συμβάσεων στους 
τομείς του ύδατος, της ενέργειας, των μεταφορών και 
των ταχυδρομικών υπηρεσιών» (ΕΕ Ε 134), η οποία δεν 
έχει ενσωματωθεί ακόμη στο ελληνικό δίκαιο και έχει 
καταστεί αμέσου εφαρμογής, 

ε) της Κοινοτικής Οδηγίας 2004/18/ΕΚ «περί συντονι¬ 
σμού των διαδικασιών σύναψης δημόσιων συμβάσεων 
έργων, προμηθειών και υπηρεσιών» (ΕΕ Ε 134), η οποία 
δεν έχει ενσωματωθεί ακόμη στο ελληνικό δίκαιο και 
έχει καταστεί αμέσου εφαρμογής, 

2. Την υπ’ αριθμ. Φ4/65206/5120/22.11.2005 απόφαση του 
Υπουργού Μεταφορών και Επικοινωνιών «Εγκριση του 
καταστατικού της εταιρείας με την επωνυμία «ΤΡΑΙΝΟ- 
ΣΕ ΜΕΤΑΦΟΡΕΣ - ΜΕΤΑΦΟΡΙΚΕΣ ΥΠΗΡΕΣΙΕΣ ΕΠΙΒΑΤΩΝ 
ΚΑΙ ΦΟΡΤΙΟΥ ΑΝΩΝΥΜΗ ΣΙΔΗΡΟΔΡΟΜΙΚΗ ΕΤΑΙΡΕΙΑ» 
και τον διακριτικό τίτλο «ΤΡΑΙΝΟΣΕ Α.Ε.». 

3. Την υπ’ αριθμ. 15/2β και ημερομηνία 22.1.2007 από¬ 
φαση του Διοικητικού Συμβουλίου της ΤΡΑΙΝΟΣΕ Α.Ε. με 
την οποία εγκρίθηκε το σχέδιο κανονισμού συνάψεως 
και εκτέλεσης συμβάσεων προμηθειών. 

4. Το γεγονός ότι από τις διατάξεις της παρούσας 
δεν προκαλείται δαπάνη σε βάρος του Κρατικού Προ¬ 
ϋπολογισμού, αποφασίζουμε: 

Άρθρο Πρώτο 

Εγκρίνουμε τον Κανονισμό Σύναψης και Εκτέλεσης 
Συμβάσεων Προμηθειών της εταιρείας «ΤΡΑΙΝΟΣΕ Α.Ε.», 
ο οποίος έχει ως εξής: 

ΚΕΦΑΛΑΙΟ Α' 

ΓΕΝΙΚΕΣ ΔΙΑΤΑΞΕΙΣ 

Αρθρο 1 

Αντικείμενο του Κανονισμού 

Αντικείμενο του παρόντος Κανονισμού αποτελεί ο 
καθορισμός των όρων και προϋποθέσεων σύμφωνα με 
τους οποίους ανατίθενται, συνάπτονται και εκτελούνται 
οι συμβάσεις προμηθειών που διενεργεί η εταιρεία με 
την επωνυμία «ΤΡΑΙΝΟΣΕ ΜΕΤΑΦΟΡΕΣ - ΜΕΤΑΦΟΡΙ¬ 
ΚΕΣ ΥΠΗΡΕΣΙΕΣ ΕΠΙΒΑΤΩΝ ΚΑΙ ΦΟΡΤΙΟΥ ΑΝΩΝΥΜΗ 
ΣΙΔΗΡΟΔΡΟΜΙΚΗ ΕΤΑΙΡΕΙΑ» και τον διακριτικό τίτλο 
«ΤΡΑΙΝΟΣΕ Α.Ε.» (στο εξής εταιρεία) για τους σκοπούς 
και την λειτουργία της. 

Αρθρο 2 

Πεδίο Εφαρμογής 

1. Ο παρών Κανονισμός εφαρμόζεται σε όλες τις συμ¬ 
βάσεις προμηθειών που συνάπτονται από την εταιρεία 
στο πλαίσιο των δραστηριοτήτων της. Ειδικά για τις 
προμήθειες ιδιαίτερα σημαντικής οικονομικής ή τε¬ 
χνολογικής αξίας, υπό την έννοια των διατάξεων του 
άρθρου 3 του ν. 2286/1995 και των εκτελεστικών του 
διατάξεων, εφαρμόζονται οι διατάξεις του ανωτέρω 
άρθρου σχετικά με τα αρμόδια όργανα επιλογής δι¬ 
αδικασίας, διενέργειας του διαγωνισμού και επιλογής 
προμηθευτή. 

2. Ο Κανονισμός αυτός εκδίδεται κατ’ εξαίρεση κάθε 
κείμενης διάταξης της εσωτερικής νομοθεσίας σύμφωνα 
με τις διατάξεις της περιπτ. στ’ της παρ. 2 του άρθρου 
6 του ν.δ. 674/1970 σε συνδυασμό με τις διατάξεις της 
παρ. 8 και 11α του ν. 2229/1994, όπως συμπληρώθηκε και 
τροποποιήθηκε με το άρθρο 7 παρ. 1 του ν. 2576/1998 
και διέπεται από τις διατάξεις αυτές και τις διατάξεις 
των κοινοτικών οδηγιών 2004/17/ΕΚ «περί συντονισμού 
των διαδικασιών σύναψης συμβάσεων στους τομείς του 
ύδατος, της ενέργειας, των μεταφορών και των ταχυ¬ 
δρομικών υπηρεσιών» (ΕΕ Ι_ 134) και 2004/18/ΕΚ «περί 
συντονισμού των διαδικασιών σύναψης δημόσιων συμ¬ 
βάσεων έργων, προμηθειών και υπηρεσιών» (ΕΕ Ι_ 134) 
για τις δραστηριότητες που δεν εμπίπτουν στο πεδίο 
εφαρμογής της οδηγίας 2004/17/ΕΚ, καθώς και από τις 
διατάξεις της εθνικής νομοθεσίας με τις οποίες θα εν¬ 
σωματωθούν οι ανωτέρω οδηγίες. 

3. Ως συμβάσεις προμηθειών νοούνται οι συμβάσεις 
που έχουν ως αντικείμενο την αγορά, τη χρηματοδο¬ 
τική μίσθωση, τη μίσθωση ή τη μίσθωση-πώληση, με ή 
χωρίς δικαίωμα αγοράς, προϊόντων. Σύμβαση, η οποία 
έχει ως αντικείμενο την προμήθεια προϊόντων και καλύ¬ 
πτει, παρεμπιπτόντως, εργασίες τοποθέτησης και εγκα¬ 
τάστασης, θεωρείται ως σύμβαση προμηθειών. Όταν 
η υπό σύναψη σύμβαση προμήθειας έχει ταυτόχρονα 
ως αντικείμενο και την εκτέλεση έργων ή την παροχή 
υπηρεσίας ή εκπόνηση μελέτης, εφαρμόζεται ο παρών 
Κανονισμός Προμηθειών, εφόσον η προϋπολογιζόμενη 
αξία των προϊόντων υπερβαίνει την προϋπολογιζόμενη 
αξία του έργου ή της υπηρεσίας ή μελέτης που περι¬ 
λαμβάνονται στη σύμβαση. 

4. Πριν την επιλογή της ακολουθητέας διαδικασίας, 
τα αρμόδια όργανα της εταιρείας διαπιστώνουν κατά 
πόσον η συγκεκριμένη σύμβαση αφορά δραστηριότη¬ 
τες που ρυθμίζονται από την οδηγία 2004/17/ΕΚ ή την 
οδηγία 2004/18/ΕΚ. 

5. Όταν η υπό σύναψη σύμβαση αφορά διάφορες 
δραστηριότητες, από τις οποίες άλλες υπόκεινται στην 
οδηγία 2004/17/ΕΚ και άλλες όχι, εφαρμόζονται οι κα¬ 
νόνες που ισχύουν για τη δραστηριότητα για την οποία 
προορίζονται κυρίως. Στις ανωτέρω περιπτώσεις, για 
την επιλογή της ακολουθητέας διαδικασίας (οδηγία 
2004/17/ΕΚ ή 2004/18/ΕΚ) χρησιμοποιούνται τα κριτή¬ 
ρια που περιλαμβάνονται στο άρθρο 9 της οδηγίας 
2004/17/ΕΚ. 

6. Για τους σκοπούς του παρόντος, στο ύψος του 
ποσού των αναφερομένων προϋπολογισμών δεν λαμ- 
βάνεται υπόψη ο ΦΠΑ. 

Αρθρο 3 

Συμβάσεις με συνδεδεμένες επιχειρήσεις 

Με την επιφύλαξη των διατάξεων του κοινοτικού δι¬ 


καίου, επιτρέπεται ανεξαρτήτως ύψους προϋπολογι¬ 
σμού, η απευθείας ανάθεση συμβάσεων προμηθειών από 
την εταιρεία ΤΡΑΙΝΟΣΕ προς τις συνδεμένες με αυτήν 
επιχειρήσεις υπό την έννοια του άρθρου 42ε του κ.ν. 
2190/1920, καθώς και προς επιχειρήσεις ή κοινοπραξίες 
στις οποίες η ΤΡΑΙΝΟΣΕ ασκεί άμεσα ή έμμεσα καθορι¬ 
στική επιρροή λόγω της κυριότητας ή χρηματοδοτικής 
της επιρροής. 

Αρθρο 4 

Προμήθειες ιδιαίτερα σημαντικής οικονομικής 
ή τεχνολογικής αξίας 

1. Για τις προμήθειες αγαθών ιδιαίτερα σημαντικής 
οικονομικής ή τεχνολογικής αξίας, υπό την έννοια του 
άρθρου 3 του ν. 2286/1995, εφαρμόζονται οι διατάξεις 
του ανωτέρω άρθρου σχετικά με τον προγραμματι¬ 
σμό των προμηθειών, τα αρμόδια όργανα επιλογής δι¬ 
αδικασίας, διενέργειας του διαγωνισμού και επιλογής 
προμηθευτή. 

2. Ως προμήθειες σημαντικής οικονομικής αξίας θεω¬ 
ρούνται οι προμήθειες άνω του ορίου που τίθεται κάθε 
φορά με την απόφαση των Υπουργών Οικονομίας και 
Οικονομικών και Ανάπτυξης που προβλέπεται από το 
άρθρο 3 του ν. 2286/1995 όπως ισχύει. 

3. Ως Προμήθειες σημαντικής τεχνολογικής αξίας θε¬ 
ωρούνται οι προμήθειες που παρουσιάζουν τεχνικές 
ιδιαιτερότητες στην παραγωγή τους ή εισάγουν νέα ή 
υψηλή τεχνολογία ανεξαρτήτως ποσού. 

4. Η διαδικασία προγραμματισμού των προμηθειών 
αυτών, τα αρμόδια όργανα και η επιλογή προμηθευτή δι- 
έπονται από τις διατάξεις του άρθρου 3 του ν.2286/1995. 
Η εκτέλεση των συμβάσεων αυτών διέπεται από τις 
διατάξεις του παρόντος κανονισμού. 

Αρθρο 5 

Αρμόδια Όργανα 

1. Οι αποφάσεις που αφορούν την δημοπράτηση και 
ανάθεση προμήθειας, ιδίως η έγκριση της σκοπιμότητας 
δημοπράτησης, η επιλογή της διαδικασίας ανάθεσης, η 
έγκριση των τευχών του διαγωνισμού, η σύσταση επι¬ 
τροπών, η κρίση επί ενστάσεων, η τελική ανάθεση της 
δημοπρατούμενης σύμβασης κ.λπ., λαμβάνονται από το 
Διοικητικό Συμβούλιο της εταιρείας. 

2. Με απόφαση του Διοικητικού Συμβουλίου της εται¬ 
ρείας, μπορεί να μεταβιβάζεται μέρος των ανωτέρω 
αρμοδιοτήτων σχετικά με συγκεκριμένη σύμβαση προ¬ 
μήθειας ή με κατηγορία ύψους προϋπολογισμού δαπά¬ 
νης προμήθειας σε ένα ή περισσότερα μέλη του Δ.Σ. ή 
σε στελέχη της εταιρείας. 

3. Με απόφαση του Διοικητικού Συμβουλίου ορίζε¬ 
ται το ύψος προϋπολογισμού για το οποίο οι ανωτέρω 
υπό 1 αρμοδιότητες ασκούνται από τον Διευθύνοντα 
Σύμβουλο ατομικά. Ο Διευθύνων Σύμβουλος μπορεί με 
απόφασή του να μεταβιβάσει συγκεκριμένη σχετική με 
τα ανωτέρω αρμοδιότητά του σε ή ένα ή περισσότερα 
στελέχη της εταιρείας. 

ΚΕΦΑΛΑΙΟ Β' 

ΔΙΑΔΙΚΑΣΙΕΣ ΔΗΜΟΠΡΑΤΗΣΗΣ 

Αρθρο 6 

Επιλογή διαδικασίας δημοπράτησης 

1. Γ ια τη δημοπράτηση συμβάσεων των οποίων η προ- 
ϋπολογιζόμενη αξία είναι ίση ή ανώτερη του ορίου που 
τίθεται από τις διατάξεις του άρθρου 16 της οδηγίας 

2004/17/ΕΚ ή του άρθρου 7 της οδηγίας 2004/18/ΕΚ και 
οι οποίες εμπίπτουν στο πεδίο εφαρμογής κάποιας από 
τις ανωτέρω οδηγίες, επιλέγεται κατά περίπτωση μία 
από παρακάτω τις διαδικασίες ανάθεσης: 
α) είτε η ανοικτή διαδικασία, 
β) είτε η κλειστή διαδικασία, 

γ) είτε η διαδικασία της διαπραγμάτευσης (με ή χωρίς 
προγενέστερη προκήρυξη διαγωνισμού), 
δ) είτε ο ανταγωνιστικός διάλογος. 

2. Ειδικά σε περίπτωση ιδιαίτερα πολύπλοκων συμβά¬ 
σεων που εμπίπτουν στο πεδίο εφαρμογής της οδηγίας 
2004/18/ΕΚ, η εταιρεία μπορεί να προσφύγει στην δια¬ 
δικασία του ανταγωνιστικού διαλόγου σύμφωνα με το 
άρθρο 29 της οδηγίας 2004/18/ΕΚ, εφόσον με απόφαση 
του Δ.Σ. κρίνει ότι η χρησιμοποίηση της ανοικτής ή της 
κλειστής διαδικασίας δεν επιτρέπει την ανάθεση της 
σύμβασης. 

3. Για τη δημοπράτηση συμβάσεων των οποίων η 
προϋπολογιζόμενη αξία είναι κατώτερη του ορίου που 
τίθεται από τις οδηγίες 2004/17/ΕΚ ή 2004/18ΕΚ, καθώς 
και για την δημοπράτηση συμβάσεων που δεν εμπίπτουν 
στο πεδίο εφαρμογής των ανωτέρω οδηγιών, επιλέγε¬ 
ται κατά περίπτωση μία από τις κάτωθι αναφερόμενες 
διαδικασίες ανάθεσης: 

α) Συνοπτικός διαγωνισμός, 
β) Πρόχειρος διαγωνισμός 
γ) Απευθείας ανάθεση. 

4. Σε κάθε περίπτωση δημοπράτησης σύμβασης προ¬ 
μηθειών η εταιρεία κάνει δεκτή χωρίς διακρίσεις και με 
τους ίδιους όρους που εφαρμόζονται για τους'Ελληνες 
υποψήφιους την συμμετοχή όλων των ενδιαφερομένων 
προμηθευτών των κρατών μελών της Ευρωπαϊκής'Ενω- 
σης, του Ενιαίου Ευρωπαϊκού Οικονομικού Χώρου, καθώς 
και χωρών που έχουν υπογράψει συμφωνίες σύνδεσης 
ή άλλες διμερείς ή πολυμερείς συμφωνίες με την Ε.Ε., 
υπό την προϋπόθεση ότι η δημοπρατούμενη σύμβαση 
εμπίπτει στο πεδίο εφαρμογής ανάλογων συμφωνιών 
και υπό τον όρο ότι οι υποψήφιοι πληρούν τα κριτήρια 
ποιοτικής επιλογής που τίθενται κατά περίπτωση από 
την εταιρεία. 

Αρθρο 7 

Ανοικτή, κλειστή, με διαπραγμάτευση διαδικασία 

1. Ανοικτή Διαδικασία: είναι η διαδικασία, στο πλαίσιο 
της οποίας κάθε ενδιαφερόμενος οικονομικός φορέας 
μπορεί να υποβάλει προσφορά. 

2. Κλειστή Διαδικασία: είναι η διαδικασία στο πλαίσιο 
της οποίας κάθε οικονομικός φορέας μπορεί να ζητήσει 
να συμμετάσχει εκδηλώνοντας ενδιαφέρον και μόνο οι 
υποψήφιοι που καλούνται από την εταιρεία μπορούν να 
υποβάλουν προσφορά. 

3. Διαδικασία με διαπραγμάτευση: είναι η διαδικασία 
στο πλαίσιο της οποίας η εταιρεία διαβουλεύεται με 
τους οικονομικούς φορείς της επιλογής της και δια¬ 
πραγματεύεται τους όρους της σύμβασης με έναν ή 
περισσότερους από αυτούς. 

4. Ανταγωνιστικός διάλογος: είναι η διαδικασία που 
μπορεί να ακολουθηθεί για ιδιαίτερα πολύπλοκες συμ¬ 
βάσεις που εμπίπτουν στο πεδίο εφαρμογής της οδηγί¬ 
ας 2004/18/ΕΚ, στο πλαίσιο της οποίας κάθε οικονομικός 
φορέας μπορεί να ζητήσει να συμμετάσχει εκδηλώνο¬ 
ντας ενδιαφέρον, και η εταιρεία διεξάγει διάλογο με 
τους υποψηφίους που έχουν γίνει δεκτοί στη διαδικασία 
αυτή, εφόσον πληρούν τα εκάστοτε κριτήρια ποιοτικής 


επιλογής προκειμένου να βρεθούν μία ή περισσότερες 
λύσεις που θα μπορούσαν να ικανοποιήσουν τις ανάγκες 
της, βάσει της οποίας ή των οποίων οι υποψήφιοι που 
επελέγησαν καλούνται να υποβάλουν προσφορά. 

Αρθρο 8 

Συνοπτικός Διαγωνισμός 

1. Ο συνοπτικός διαγωνισμός αποτελεί διαδικασία υπο¬ 
βολής προσφορών αφενός για συμβάσεις περιορισμένης 
αξίας, ο προϋπολογισμός των οποίων είναι κατώτε¬ 
ρος των χρηματικών ορίων εφαρμογής των οδηγιών 
2004/17/Εκ και 2004/18/ΕΚ αντίστοιχα, και αφετέρου για 
συμβάσεις που δεν εμπίπτουν στο πεδίο εφαρμογής 
των οδηγιών. 

2. Γ ια την δημοπράτηση των συμβάσεων της προη- 
γουμένης παραγράφου δημοσιεύεται προκήρυξη στα 
πλαίσια της οποίας καλείται να υποβάλει προσφορά 
κάθε ενδιαφερόμενος που πληροί τους όρους της. 

3. Η ανάδειξη του Αναδόχου γίνεται μετά από αξιολό¬ 
γηση της προσφοράς του σύμφωνα με την διαδικασία 
και τα κριτήρια που ορίζεται στην προκήρυξη και τα 
συνοδευτικά της τεύχη (τεύχη δημοπράτησης). 

Αρθρο 9 

Πρόχειρος διαγωνισμός 

1. Πρόχειρος διαγωνισμός είναι η διαδικασία στο πλαί¬ 
σιο της οποίας η εταιρεία, μετά από άτυπη έρευνα αγο¬ 
ράς, αναθέτει απ’ ευθείας σε προμηθευτές της επιλογής 
της την εκτέλεση ορισμένης σύμβασης. 

2. Ο πρόχειρος διαγωνισμός αποτελεί εξαιρετική δια¬ 
δικασία και μπορεί να αποφασίζεται από την εταιρεία 
για κάθε σύναψη σύμβασης προμηθειών: 

α) είτε σε περίπτωση που η προϋπολογιζόμενη αξία 
της σύμβασης εκτός φόρου προστιθέμενης αξίας είναι 
ίση ή κατώτερη των ευρώ: 

- διακοσίων χιλιάδων (200.000 €) για τις συμβάσεις 
που αφορούν δραστηριότητες που ρυθμίζονται από την 
οδηγία 2004/17/ΕΚ ή 

- εκατό χιλιάδων (100.000 €) για τις συμβάσεις που 
αφορούν δραστηριότητες που ρυθμίζονται από την 
οδηγία 2004/18/ΕΚ. 

β) είτε σε περίπτωση που συντρέχουν οι περιστάσεις 
των άρθρων 40 παρ. 3 της οδηγίας 2004/17/ΕΚ ή 30 
της οδηγίας 2004/18ΕΚ αντίστοιχα, αναλογικά εφαρ¬ 
μοζόμενες. 

3. Η διαδικασία του πρόχειρου διαγωνισμού, διενερ- 
γείται ως εξής: 

α) Η εταιρεία, διενεργώντας άτυπη έρευνα αγοράς, 
απευθύνεται σε τρεις (3) κατ’ ελάχιστο υποψηφίους της 
επιλογής της που δραστηριοποιούνται σε τομείς συ¬ 
ναφείς με το δημοπρατούμενο αντικείμενο, από τους 
οποίους ζητείται η υποβολή σχετικής προσφοράς. 

β) Στη συνέχεια η εταιρεία δικαιούται να συνάψει σύμ¬ 
βαση με οποιονδήποτε από τους ως άνω προσφέροντες, 
είτε βάσει της προσφοράς του είτε μετά από περαιτέρω 
διαπραγμάτευση με έναν ή περισσότερους από τους 
προσφέροντες. 

4. Κατ’ εξαίρεση των ανωτέρω, σε περίπτωση που 
η προϋπολογιζόμενη αξία της προμήθειας είναι ίση ή 
κατώτερη των ευρώ τριάντα χιλιάδων (€ 30.000), η εται¬ 
ρεία μπορεί να προσφύγει στον υποψήφιο της επιλογής 
της που δραστηριοποιείται σε τομείς συναφείς με το 
δημοπρατούμενο αντικείμενο και να συνάψει σχετική 
σύμβαση μαζί του χωρίς την τήρηση των διαδικασιών 
της παρ. 3. 

5. Με απόφαση του αρμοδίου οργάνου της εταιρείας 
είναι δυνατή η υιοθέτηση της διαδικασίας συνοπτικού 
διαγωνισμού ακόμη και σε περιπτώσεις που σύμφωνα με 
τον κανονισμό είναι δυνατός ο πρόχειρος διαγωνισμός, 
εφόσον κριθεί ότι για την ανάθεση της συγκεκριμένης 
σύμβασης είναι προτιμότερη η διαδικασία του συνοπτι¬ 
κού διαγωνισμού. 

Άρθρο 10 

Συμφωνίες - πλαίσια 

1. Στις περιπτώσεις κατά τις οποίες η εταιρεία χρειά¬ 
ζεται την προμήθεια ομοειδών προϊόντων για τα οποία 
δεν μπορεί να προσδιοριστεί εκ των προτέρων ο ακρι¬ 
βής αριθμός τους και ο χρόνος παραγγελίας και παρά¬ 
δοσης, είναι δυνατή η σύναψη συμφωνίας - πλαισίου. 
Με τη συμφωνία - πλαίσιο καθορίζεται ο συνολικός 
προϋπολογισμός των επιμέρους συμβάσεων που μπορεί 
να ανατεθούν στον ανάδοχο, η χρονική της διάρκεια, η 
διαδικασία ανάθεσης των επιμέρους συμβάσεων και οι 
γενικοί όροι εκτέλεσης των επιμέρους συμβάσεων. 

2. Για την επιλογή διαδικασίας για τη σύναψη συμ¬ 
φωνίας - πλαισίου, εφαρμόζεται το άρθρο 4 επί του 
συνολικού προϋπολογισμού της συμφωνίας - πλαισίου. 
Η διάρκεια κάθε συμφωνίας - πλαισίου δεν μπορεί να 
ξεπερνάει χρονικά τα τρία έτη. 

3. Η συμφωνία - πλαίσιο μπορεί να συναφθεί με έναν 
έως τρεις αναδόχους, αναλόγως της πολυπλοκότητας 
του αντικειμένου, του μεγέθους του προϋπολογισμού 
και της ανάγκης εξασφάλισης μεγαλύτερου ανταγωνι¬ 
σμού κατά τη διάρκεια της συμφωνίας με την υποβολή 
προσφορών από περισσότερους αναδόχους της συμ¬ 
φωνίας - πλαισίου. 

4. Κατά τη διάρκεια της συμφωνίας - πλαισίου, ο ανά- 
δοχος, ανάλογα με τις απαιτήσεις της εταιρείας, καλεί¬ 
ται να υποβάλει την οικονομική του προσφορά για την 
προμήθεια συγκεκριμένων προϊόντων, εντασσόμενων 
στη συμφωνία - πλαίσιο. Εάν υπάρχουν περισσότεροι 
ανάδοχοι, καλούνται να υποβάλουν ανταγωνιστική προ¬ 
σφορά για την επιλογή της συμφερότερης από την εται¬ 
ρεία. Οι ειδικότεροι όροι της προμήθειας προβλέπονται 
στη συμφωνία - πλαίσιο και υπογράφεται επιμέρους 
σύμβαση όπου προσδιορίζεται το ειδικό αντικείμενο της 
προμήθειας, η αμοιβή και ο χρόνος υλοποίησης. 

5. Σε περιπτώσεις που το αντικείμενο της προμήθει¬ 
ας είναι επαναλαμβανόμενο ή είναι επαρκώς προσδι¬ 
ορισμένο εκ των προτέρων, είναι δυνατή η πρόβλεψη 
στη συμφωνία - πλαίσιο ότι θα εκδίδεται κάθε φορά 
μονομερώς από την εταιρεία επιμέρους ανάθεση με 
προσδιορισμένο οικονομικό αντικείμενο, χωρίς την υπο¬ 
βολή προσφοράς από τον ανάδοχο και ενδεχομένως 
χωρίς την υπογραφή ειδικότερης σύμβασης, υπό τον 
όρο ότι οι όροι εκτέλεσης και η αμοιβή είναι επαρκώς 
προσδιορισμένοι στη συμφωνία πλαίσιο. 

6. Η προκήρυξη για τη σύναψη συμφωνίας - πλαισίου 
περιλαμβάνει, πέραν των στοιχείων του άρθρου 12, και 
τα εξής: 

- συνολικό προϋπολογισμό της συμφωνίας - πλαισίου, 

- περιγραφή του συνολικού αντικειμένου της προμή¬ 
θειας και, εφόσον είναι δυνατό, το αντικείμενο των επί 
μέρους υπηρεσιών ή μελετών, 

- συνολική χρονική διάρκεια της συμφωνίας - πλαι¬ 
σίου, 

- διαδικασία ανάθεσης των επιμέρους προμηθειών, 

- μέγιστο αριθμό αναδοχών που θα επιλεγούν. 


ΚΕΦΑΛΑΙΟ Γ 

ΔΙΑΤΥΠΩΣΕΙΣ ΔΗΜΟΣΙΟΤΗΤΑΣ 
Αρθρο 11 

Διατυπώσεις Δημοσιότητας στην ανοικτή, κλειστή, 
με διαπραγμάτευση διαδικασία 

1. Οι συμβάσεις προμηθειών που εμπίπτουν στο πεδίο 
εφαρμογής των οδηγιών 2004/17/ΕΚ ή 2004/18/αντίστοι- 
χα, ανατίθενται σύμφωνα με την ανοικτή, την κλειστή, 
την με διαπραγμάτευση διαδικασία και τον ανταγωνιστι¬ 
κό διάλογο και καθορίζονται από τις σχετικές διατάξεις 
των ανωτέρω οδηγιών. 

2. Οι προκηρύξεις και ανακοινώσεις των ανωτέρω συμ¬ 
βάσεων καταρτίζονται σύμφωνα με τα υποδείγματα 
που περιλαμβάνονται στα αντίστοιχα παραρτήματα των 
οδηγιών 2004/17/ΕΚ και 2004/18/ΕΚ. 

Άρθρο 12 

Διατυπώσεις Δημοσιότητας στον συνοπτικό διαγωνισμό 

1. Σε περίπτωση διεξαγωγής συνοπτικού διαγωνισμού 
δημοσιεύεται Προκήρυξη, σε μία τουλάχιστον ημερήσια 
πολιτική εφημερίδα της Αθήνας που πληροί τις προ¬ 
ϋποθέσεις του άρθρου 3 ν.δ. 3757/1957, όπως ισχύει, ή 
σε μία ημερήσια οικονομική εφημερίδα της Αθήνας που 
πληροί τις προϋποθέσεις της παρ. 2 άρθ. 26 ν. 2190/1920, 
όπως ισχύει. Η προκήρυξη δύναται να δημοσιεύεται επι- 
προσθέτως στην ιστοσελίδα της εταιρείας στο διαδί¬ 
κτυο. Τα έξοδα δημοσίευσης στον τύπο βαρύνουν τον 
εκάστοτε ανάδοχο. 

2. Η ως άνω προκήρυξη περιλαμβάνει τουλάχιστον: 

- επωνυμία, ταχυδρομική και τυχόν ηλεκτρονική διεύ¬ 
θυνση, αριθμούς τηλεφώνου και φαξ της εταιρείας, 

- περιγραφή της υπό ανάθεση σύμβασης προμήθειας, 

- ενδεικτική αξία (προϋπολογισμός χωρίς ΦΠΑ), 

- προβλεπόμενο χρόνο παράδοσης, 

- τόπο παράδοσης, 

- διαδικασία διεξαγωγής του διαγωνισμού, 

- κριτήρια ποιοτικής επιλογής, 

- διαδικασία αξιολόγησης και κριτήρια βαθμολόγησης 
προσφορών (εφόσον προβλέπονται), 

- κριτήρια ανάθεσης της σύμβασης, 

- απαιτούμενες εγγυητικές επιστολές συμμετοχής, 
καλής εκτέλεσης και προκαταβολής, εφόσον προβλέ- 
πονται, 

- έγγραφα και πιστοποιητικά που πρέπει να προσκο¬ 
μίσουν με την προσφορά τους οι ενδιαφερόμενοι για 
την απόδειξη των κριτηρίων ποιοτικής επιλογής, 

- περιεχόμενο τεχνικής προσφοράς, 

- περιεχόμενο οικονομικής προσφοράς. 

- τόπο παροχής της υπηρεσίας/εκπόνησης της με¬ 
λέτης, 

- προβλεπόμενη διάρκεια παροχής των υπηρεσιών ή 
ολοκλήρωσης της μελέτης 

3. Σε περίπτωση διεξαγωγής συνοπτικού διαγωνισμού 
η προθεσμία υποβολής των προσφορών δεν επιτρέπεται 
να είναι μικρότερη των 15 ημερών από την ημερομηνία 
δημοσίευσης της προκήρυξης. 

ΚΕΦΑΛΑΙΟ Δ' 

ΚΟΙΝΟΙ ΚΑΝΟΝΕΣ ΣΥΜΜΕΤΟΧΗΣ 
Άρθρο 13 

Έλεγχος καταλληλότητας υποψηφίων 

1. Οι υποψήφιοι που ενδιαφέρονται να αναλάβουν την 
εκτέλεση ορισμένης σύμβασης προμήθειας για λογαρια- 

σμό της εταιρείας μπορεί να υποχρεωθούν να πληρούν 
και να αποδείξουν ορισμένες προϋποθέσεις επαγγελ¬ 
ματικής επάρκειας, αξιοπιστίας, τεχνικής και χρημα¬ 
τοοικονομικής ικανότητας, σύμφωνα με τα ειδικότερα 
οριζόμενα στις ισχύουσες κοινοτικές οδηγίες, το εθνικό 
δίκαιο προσαρμογής, την Προκήρυξη και τα λοιπά τεύχη 
δημοπράτησης του συγκεκριμένου διαγωνισμού. 

2. Οι συμβάσεις ανατίθενται βάσει των κριτηρίων 
που αναφέρονται στο άρθρο 9, αφού προηγουμένως η 
εταιρεία ελέγξει ότι πληρούνται τα κριτήρια ποιοτικής 
επιλογής (προσωπική κατάσταση, χρηματοοικονομική 
επάρκεια, τεχνική ικανότητα) που έχουν τεθεί στην προ¬ 
κήρυξη ή την πρόσκληση υποβολής προσφοράς. 

3. Η έκταση των πληροφοριών που ζητά η εταιρεία 
για την απόδειξη της χρηματοοικονομικής επάρκειας 
και της τεχνικής ικανότητας των υποψηφίων, καθώς 
και το ελάχιστο επίπεδο ικανοτήτων που απαιτείται για 
μια δεδομένη σύμβαση, πρέπει να είναι συνδεδεμένα με 
το ειδικό αντικείμενο της σύμβασης και να τελούν σε 
ανάλογη σχέση με αυτό. 

Άρθρο 14 

Προσωπική κατάσταση υποψηφίων 

1. Αποκλείεται από τη συμμετοχή σε διαγωνισμούς 
της εταιρείας κάθε υποψήφιος εις βάρος του οποίου 
υπάρχει οριστική καταδικαστική απόφαση, για έναν ή 
περισσότερους από τους λόγους που απαριθμούνται 
στο άρθρο 45 παρ. 1 της οδηγίας 2004/18/ΕΚ, η οποία 
μπορεί να γίνει γνωστή στην εταιρεία με οποιοδήποτε 
τρόπο. Στις περιπτώσεις νομικών προσώπων, ο λόγος 
αποκλεισμού αναφέρεται στα πρόσωπα που εκπροσω¬ 
πούν ή δεσμεύουν το νομικό πρόσωπο. 

2. Αποκλείεται από τη συμμετοχή σε συγκεκριμένο 
διαγωνισμό της εταιρείας κάθε υποψήφιος σε βάρος του 
οποίου συντρέχει κάποιος από τους λόγους αποκλει¬ 
σμού που αναφέρονται στην παράγραφο 2 του άρθρου 
45 της οδηγίας 2004/18/ΕΚ. 

3. Με την προκήρυξη ορίζονται τα δικαιολογητικά που 
προσκομίζουν οι υποψήφιοι για την απόδειξη ότι δεν 
συντρέχουν σε βάρος τους οι ανωτέρω λόγοι αποκλει¬ 
σμού. 

4. Η εταιρεία μπορεί να προβλέψει στην προκήρυξη 
ότι υποβάλλεται υπεύθυνη δήλωση του ν. 1599/1986 με 
θεωρημένο το γνήσιο της υπογραφής, ή ισοδύναμο έγ¬ 
γραφο για τους αλλοδαπούς υποψηφίους, στην οποία 
δηλώνεται ότι δεν συντρέχουν σε βάρος του υποψηφίου 
οι λόγοι αποκλεισμού που αναφέρονται στην προσωπική 
κατάσταση του υποψηφίου. Στην περίπτωση αυτή, ο 
ανάδοχος που προκύπτει από το διαγωνισμό προσκο¬ 
μίζει προ της υπογραφής της σύμβασης απόσπασμα 
ποινικού μητρώου και πιστοποιητικά εκδιδόμενα από 
αρμόδια αρχή που αποδεικνύουν ότι κατά την υπογρα¬ 
φή της σύμβασης δεν συντρέχουν οι παραπάνω λόγοι 
αποκλεισμού. Στην περίπτωση που το οικείο κράτος 
δεν εκδίδει έγγραφο ή πιστοποιητικό, ή που αυτό δεν 
καλύπτει όλες τις περιπτώσεις που αναφέρονται στο 
άρθρο 45 της οδηγίας 2004/18/ΕΚ, αυτό μπορεί να αντι¬ 
καθίσταται από ένορκη βεβαίωση του ενδιαφερομένου 
ή, στα κράτη μέλη όπου δεν προβλέπεται η ένορκη 
βεβαίωση, από υπεύθυνη δήλωση ενώπιον αρμόδιας 
δικαστικής ή διοικητικής αρχής, συμβολαιογράφου ή 
αρμόδιου επαγγελματικού οργανισμού του κράτους 
καταγωγής ή προέλευσης. 


Αρθρο 15 

Χρηματοοικονομική επάρκεια 

1. Για τη συμμετοχή σε συγκεκριμένο διαγωνισμό, η 
εταιρεία μπορεί να απαιτήσει την απόδειξη της χρημα¬ 
τοοικονομικής επάρκειας των διαγωνιζομένων, ανάλογα 
με το οικονομικό αντικείμενο του διαγωνισμού. Στην 
περίπτωση αυτή, με την προκήρυξη του διαγωνισμού 
καθορίζεται πόσα και ποια από τα έγγραφα που ανα- 
φέρονται στο άρθρο 47 της οδηγίας 2004/18/ΕΚ πρέπει 
να προσκομίσουν οι υποψήφιοι για την απόδειξη των 
δυνατοτήτων τους. 

2. Είναι δυνατόν συμμετέχων σε διαγωνιστική διαδι¬ 
κασία της εταιρείας, να στηρίζεται στις οικονομικές δυ¬ 
νατότητες τρίτων φορέων, ασχέτως της νομικής φύσης 
των δεσμών του με αυτές (δάνεια χρηματοοικονομική 
επάρκεια). Στην περίπτωση αυτή πρέπει να αποδεικνύ- 
ει στην εταιρεία ότι θα έχει στη διάθεσή του τους 
αναγκαίους πόρους, παραδείγματος χάριν, με την προ¬ 
σκόμιση της σχετικής δέσμευσης των φορέων αυτών. 
Στην προκήρυξη αναφέρεται ο τρόπος απόδειξης της 
επάρκειας του δανείζοντος φορέα και τα έγγραφα με τα 
αποδεικνύεται η δέσμευσή του έναντι της εταιρείας. 

3. Κατά την κρίση για την χρηματοοικονομική επάρ¬ 
κεια των υποψηφίων ελέγχεται μόνο η συνδρομή ή μη 
των κριτηρίων που έχουν τεθεί στην προκήρυξη, χωρίς 
αξιολόγηση αυτών. 

Αρθρο 16 
Τεχνική ικανότητα 

1. Στις περιπτώσεις που το αντικείμενο της προμήθει¬ 
ας είναι εξειδικευμένο και απαιτεί την ύπαρξη ειδικής 
εμπειρίας των υποψηφίων, η εταιρεία μπορεί να ζητήσει 
την απόδειξη της τεχνικής και επαγγελματικής ικανό¬ 
τητας των υποψηφίων. Στην περίπτωση αυτή, με την 
προκήρυξη του διαγωνισμού καθορίζεται πόσα και ποια 
από τα έγγραφα που αναφέρονται στο άρθρο 48 της 
οδηγίας 2004/18/ΕΚ πρέπει να προσκομίσουν οι υποψή¬ 
φιοι για την απόδειξη των δυνατοτήτων τους. 

2. Είναι δυνατόν συμμετέχων σε διαγωνιστική διαδικα¬ 
σία της εταιρείας, να στηρίζεται στις τεχνικές δυνατό¬ 
τητες τρίτων φορέων, ασχέτως της νομικής φύσης των 
δεσμών του με αυτές (δάνεια, εμπειρία). Στην περίπτωση 
αυτή, πρέπει να αποδεικνύει στην εταιρεία ότι κατά την 
εκτέλεση της σύμβασης θα έχει στη διάθεσή του τους 
αναγκαίους πόρους, παραδείγματος χάριν, με την προ¬ 
σκόμιση της σχετικής δέσμευσης των φορέων αυτών ότι 
θα θέσουν στη διάθεσή του τους αναγκαίους πόρους. 
Στην προκήρυξη αναφέρεται ο τρόπος απόδειξης της 
επάρκειας του δανείζοντος φορέα και τα έγγραφα με τα 
αποδεικνύεται η δέσμευσή του έναντι της εταιρείας. 

3. Κατά την κρίση για την τεχνική και επαγγελματική 
ικανότητα των υποψηφίων ελέγχεται μόνο η συνδρομή 
ή μη των κριτηρίων που έχουν τεθεί στην προκήρυξη, 
χωρίς αξιολόγηση αυτών. 

Άρθρο 17 

Εγγυήσεις - Προκαταβολή 

(α) Εγγυητική επιστολή συμμετοχής. 

1. Γ ια την ανάθεση ορισμένης σύμβασης με διαγωνι¬ 
σμό, η εταιρεία ζητά από τους Υποψήφιους να προσκο¬ 
μίζουν με την προσφορά τους ή την αίτηση εκδήλωσης 
ενδιαφέροντος εγγυητική επιστολή συμμετοχής στο 
διαγωνισμό. Η απαίτηση αυτή πρέπει να περιλαμβάνε¬ 
ται ως στοιχείο στον τηρούμενο τύπο δημοσιότητας 

του διαγωνισμού. Στις περιπτώσεις του πρόχειρου δι¬ 
αγωνισμού σύμφωνα με το άρθρο 9, η εταιρεία μπορεί 
να απαλλάσσει τους Υποψήφιους από την υποχρέωση 
αυτή. 

2. Το ύψος της εγγυητικής επιστολής συμμετοχής, το 
περιεχόμενο και ο τύπος αυτής προσδιορίζονται στα 
τεύχη δημοπράτησης του συγκεκριμένου διαγωνισμού. 
Το ποσό είναι ορισμένο και κοινό για όλους τους Υπο¬ 
ψήφιους. Οι εγγυητικές επιστολές ισχύουν μέχρι την 
επιστροφή τους από την εταιρεία. 

3. Η εγγύηση συμμετοχής του Υποψηφίου που θα ανα¬ 
κηρυχθεί Ανάδοχος καταπίπτει υπέρ της εταιρείας, σε 
περίπτωση που αυτός δεν προσέλθει να υπογράψει τη 
σύμβαση μέσα στο προκαθορισμένο από την εταιρεία 
χρονικό διάστημα για την υπογραφή της. Στην περί¬ 
πτωση αυτή, ο επιλεγείς Ανάδοχος βαρύνεται και με 
τα έξοδα διενέργειας νέου διαγωνισμού, καθώς και με 
τη διαφορά του τιμήματος, εάν επιλεγεί ο αμέσως επό¬ 
μενος Υποψήφιος. 

4. Οι εγγυητικές επιστολές συμμετοχής των Υποψη¬ 
φίων επιστρέφονται, κατόπιν αιτήσεώς τους, μετά την 
ημερομηνία υπογραφής της σύμβασης. Σε περίπτωση 
που μεσολαβεί στάδιο προεπιλογής και ορισμένος Υπο¬ 
ψήφιος αποκλειστεί κατά το στάδιο αυτό από την πε¬ 
ραιτέρω διαδικασία, τότε οι εγγυητικές επιστολές του 
επιστρέφονται, κατόπιν αιτήσεώς του, μετά την ολοκλή¬ 
ρωση του οικείου σταδίου της διαδικασίας ανάθεσης. 

(β) Εγγυητική επιστολή καλής εκτέλεσης. 

1. Ο επιλεγείς ως Ανάδοχος καταθέτει κατά την υπο¬ 
γραφή της σύμβασης εγγυητική επιστολή καλής εκτέ¬ 
λεσης της υπό ανάθεση σύμβασης, αντικαθιστώντας 
με αυτήν την εγγυητική επιστολή συμμετοχής του στο 
διαγωνισμό. Η απαίτηση αυτή πρέπει να περιλαμβάνεται 
ως στοιχείο στον τηρούμενο τύπο δημοσιότητας του 
διαγωνισμού. Για την υπογραφή σύμβασης με προϋ- 
πολογιζόμενο αντικείμενο μικρότερο των ευρώ δέκα 
χιλιάδων (€ 10.000), η εταιρεία μπορεί να απαλλάσσει 
τον Ανάδοχο από την υποχρέωση αυτή. 

2. Τα τεύχη δημοπράτησης ορίζουν το ύψος, το είδος, 
τον τύπο και το περιεχόμενο της εγγυητικής επιστολής 
καλής εκτέλεσης που πρέπει να προσκομισθεί, σύμφωνα 
και με τα ειδικότερα οριζόμενα στο παρόν άρθρο. 

3. Η εγγυητική επιστολή καλής εκτέλεσης δίνεται 
προς κάλυψη της ευθύνης του Αναδόχου έναντι της 
εταιρείας για την εμπρόθεσμη και κατά τους συμφω- 
νηθέντες όρους καλή εκτέλεση της σύμβασης που θα 
του ανατεθεί και ισχύει καθ’ όλη τη διάρκεια εκτέλε¬ 
σης της ανατεθείσας σύμβασης. Επιστρέφεται στον 
Ανάδοχο μετά την οριστική παραλαβή της υπηρεσίας 
ή της μελέτης. 

4. Εφόσον έχει κατατεθεί εγγυητική επιστολή καλής 
εκτέλεσης, σε κάθε μεταγενέστερη αύξηση του οικονο¬ 
μικού αντικειμένου της σύμβασης απαιτείται συμπληρω¬ 
ματική εγγυητική επιστολή καλής εκτέλεσης. Σε περί¬ 
πτωση μείωσης της αξίας του συμβατικού αντικειμένου, 
είναι δυνατόν να επέλθει ανάλογη μείωση του ύψους 
των εγγυήσεων, μετά από αίτηση του Αναδόχου. 

(γ) Εγγυητική επιστολή καλής λειτουργίας ή διατή¬ 
ρησης 

Στις περιπτώσεις που από την προκήρυξη προβλέπε- 
ται εγγύηση καλής λειτουργίας ή διατήρησης, ο προ¬ 
μηθευτής μπορεί να υποχρεωθεί να καταθέσει ειδική 
εγγυητική επιστολή καλής λειτουργίας ή διατήρησης, 


πριν από την έναρξη του χρόνου καλής λειτουργίας 
ή διατήρησης, η αξία της οποίας θα καθορίζεται στη 
προκήρυξη. Ο χρόνος ισχύος της εγγύησης και κάθε 
ειδικότερος όρος καθορίζονται στη προκήρυξη. 

(δ) εγγυητική επιστολή προκαταβολής 

1. Με την υπογραφή της σύμβασης ο Ανάδοχος είναι 
δυνατόν να δικαιούται να λάβει προκαταβολή, εφόσον 
ο ίδιος το ζητήσει και υπάρχει σχετική πρόβλεψη στην 
προκήρυξη ή τα τεύχη δημοπράτησης του συγκεκριμέ¬ 
νου διαγωνισμού. Ο Ανάδοχος, με την παραλαβή της 
προκαταβολής, πρέπει να καταθέτει ισόποση εγγυητική 
επιστολή προκαταβολής. Η προκαταβολή δεν μπορεί 
να είναι ανώτερη του 50% της συνολικής αξίας της 
οικείας σύμβασης. 

2. Η προκαταβολή είναι έντοκη από την ημερομηνία 
καταβολής επιβαρυνόμενη με το ύψος επιτοκίου που 
καθορίζεται με απόφαση του Υπουργού Οικονομικών, 
βάσει των διατάξεων του άρθρου 84 του ν. 2362/1995, 
αναλογικά εφαρμοζόμενων. Η εγγυητική επιστολή προ¬ 
καταβολής επιστρέφεται στον Ανάδοχο με την πρό¬ 
οδο της προμήθειας σύμφωνα με τα οριζόμενα στη 
σύμβαση. 

(ε) Τύπος των εγγυητικών επιστολών. 

1. Οι εγγυητικές επιστολές των προηγουμένων παρα¬ 
γράφων προέρχονται από αναγνωρισμένο τραπεζικό 
ή πιστωτικό ίδρυμα ή άλλο νομικό πρόσωπο που λει¬ 
τουργεί νόμιμα στην Ελλάδα ή σε άλλο κράτος-μέλος 
της Ε.Ε. (ή του Ε.Ο.Χ.) και έχει το δικαίωμα έκδοσης 
εγγυητικών επιστολών, σύμφωνα με τη νομοθεσία των 
κρατών - μελών της Ε.Ε. (ή του Ε.Ο.Χ.). 

2. Υπόδειγμα του περιεχομένου των εγγυητικών επι¬ 
στολών πρέπει να περιλαμβάνεται στα Τεύχη Δημο¬ 
πράτησης και σε κάθε περίπτωση να δίνεται στους 
ενδιαφερομένους από την εταιρεία. 

3. Οι ως άνω εγγυητικές επιστολές πρέπει να είναι 
συντεταγμένες στα ελληνικά. Σε περίπτωση που δεν 
είναι συντεταγμένες στα ελληνικά θα συνοδεύονται 
από επίσημη μετάφρασή τους. 

4. Στην περίπτωση κοινοπραξίας του ΚΒΣ, οι εγγυ¬ 
ητικές επιστολές των προηγούμενων παραγράφων 
εκδίδονται στην επωνυμία αυτής και καλύπτουν την 
αλληλέγγυα και εις ολόκληρον ευθύνη όλων των κοι- 
νοπρακτούντων μερών, τα οποία και αναφέρονται στο 
σώμα της επιστολής. Σε κάθε άλλη περίπτωση ένωσης 
φυσικών ή νομικών προσώπων, οι εγγυητικές επιστολές 
μπορούν να είναι ενιαίες ή να είναι άθροισμα εγγυ¬ 
ητικών επιστολών, έκαστη δε εξ αυτών θα καλύπτει 
την αλληλέγγυα και εις ολόκληρον ευθύνη όλων των 
συμπραττόντων μελών. Στη δεύτερη αυτή περίπτωση, 
τυχόν κατάπτωση θα αφορά το σύνολο των εγγυητικών 
επιστολών. 

5. Οι ανωτέρω εγγυητικές επιστολές περιλαμβάνουν 
τον όρο ότι ο εγγυητής παραιτείται από το δικαίωμα 
διαιρέσεως και διζήσεως και αναλαμβάνει την υποχρέω¬ 
ση να καταβάλει το ποσό της εγγύησης, χωρίς ουδεμία 
ένσταση ή αντίρρηση μέσα σε τρεις (3) ημέρες από 
σχετικό αίτημα της εταιρείας. 

Αρθρο 18 

Τεχνικές προδιαγραφές 

1. Σε κάθε προκήρυξη και σύμβαση επισυνάπτονται 
οι τεχνικές προδιαγραφές του αγαθού ή αναφέρεται 
συγκεκριμένο πρότυπο (ευρωπαϊκό ή αναγνωρισμένου 
οργανισμού) ή προδιαγραφή (ενοποιημένη, άλλου φο¬ 
ρέα). 

2. Οι τεχνικές προδιαγραφές καθορίζουν τα απαιτού- 
μενα τεχνικά χαρακτηριστικά, ώστε τα υπό προμήθεια 
αγαθά να εκπληρώνουν το σκοπό για τον οποίο προο¬ 
ρίζονται, όπως τα επίπεδα ποιότητας ή απόδοσης, την 
ασφάλεια, τις διαστάσεις, την ορολογία, τη συσκευασία, 
τη σήμανση κλπ. 

3. Δεν επιτρέπεται η αναγραφή στους όρους των 
προκηρύξεων τεχνικών προδιαγραφών που αναφέρουν 
προϊόντα ορισμένης κατασκευής ή προέλευσης, ή μεθό¬ 
δους επεξεργασίας, οι οποίες έχουν σαν αποτέλεσμα 
να ευνοούν ορισμένες επιχειρήσεις ή προϊόντα, εκτός 
εξαιρετικών περιπτώσεων κατά τις οποίες δεν είναι 
δυνατόν να διατυπωθούν διαφορετικά σαφείς προδια¬ 
γραφές της φύσεως των προς προμήθεια, ειδών, οπότε 
μπορεί να γίνεται αναφορά σε συγκεκριμένα εμπορικά 
σήματα κ.λπ. με τον όρο όμως ότι θα συνοδεύεται η 
αναφορά αυτή με τις λέξεις “αντίστοιχο”. Ειδικότερα δεν 
επιτρέπεται να αναφέρονται οι τεχνικές προδιαγραφές 
σε εμπορικά σήματα, διπλώματα ευρεσιτεχνιών, τύπου 
ορισμένης προέλευσης ή παραγωγής, εκτός αν υποχρε¬ 
ωτικά συνοδεύονται από τις λέξεις “ή αντίστοιχα”. 

4. Οι Τεχνικές Προδιαγραφές της υπό ανάθεση σύμ¬ 
βασης πρέπει να περιγράφονται κατά τρόπον, ώστε να 
εξασφαλίζεται η μεγαλύτερη δυνατή συμμετοχή υποψη¬ 
φίων στις διαδικασίες για την ανάθεση. Πρέπει να είναι 
σαφώς διατυπωμένες και να πληρούν τις προϋποθέσεις 
που τίθενται από το άρθρο 34 της οδηγίας 2004/17/ΕΚ 
και 23 της οδηγίας 2004/18/ΕΚ. 

Άρθρο 19 

Εναλλακτικές Προσφορές 

1. Όταν η ανάθεση της σύμβασης γίνεται με βάση το 
κριτήριο της πλέον συμφέρουσας από οικονομική άπο¬ 
ψη προσφοράς, η εταιρεία μπορεί να λαμβάνει υπόψη 
τις εναλλακτικές προσφορές που υποβάλλουν οι υπο¬ 
ψήφιοι, εφόσον οι προσφορές αυτές ανταποκρίνονται 
στις ελάχιστες απαιτήσεις που έχει ορίσει η εταιρεία 
με την προκήρυξη. 

2. Η δυνατότητα ή μη υποβολής εναλλακτικών προ¬ 
σφορών, και, εφόσον επιτρέπονται, οι ελάχιστες προ¬ 
ϋποθέσεις που πρέπει να πληρούν οι εναλλακτικές 
προσφορές, καθώς και οι ειδικές απαιτήσεις για την 
παρουσίασή τους, αναφέρονται στην προκήρυξη. 

3. Στις μεικτές συμβάσεις υπηρεσιών και προμηθειών, 
εφόσον επιτρέπεται η υποβολή εναλλακτικών προσφο¬ 
ρών, η εταιρεία δεν μπορεί να απορρίψει εναλλακτική 
προσφορά για το μόνο λόγο ότι, εάν επιλεγεί, θα οδηγή¬ 
σει αντίστοιχα είτε στη σύναψη σύμβασης προμηθειών 
και όχι σύμβασης υπηρεσιών, είτε στη σύναψη σύμβασης 
υπηρεσιών και όχι σύμβασης προμηθειών. 

Άρθρο 20 

Υπεργολαβική ανάθεση 

1. Στην Προκήρυξη μπορεί να προβλέπεται η υποχρέ¬ 
ωση του υποψηφίου να αναφέρει στην προσφορά του 
το τμήμα της σύμβασης που προτίθεται να αναθέσει 
υπό μορφή υπεργολαβίας σε τρίτους, καθώς και τους 
υπεργολάβους που προτείνει. 

2. Η εκδήλωση τέτοιας πρόθεσης δεν αίρει την ευθύνη 
του υποψηφίου έναντι της εταιρείας. 

Άρθρο 21 

Συμμετοχή κοινοπραξιών ή συμπράξεων 

1. Οι κοινοπραξίες ή ενώσεις υποψηφίων μπορούν να 
υποβάλλουν προσφορά χωρίς να υποχρεούνται να πε- 
ριβληθούν ορισμένη νομική μορφή. 


2. Στην προκήρυξη μπορεί να προβλέπεται ότι η επι¬ 
λεγόμενη κοινοπραξία η ένωση είναι δυνατόν να υπο¬ 
χρεωθεί να περιβληθεί συγκεκριμένη νομική μορφή στο 
βαθμό που η περιβολή αυτής της νομικής μορφής είναι 
αναγκαία για την ορθή εκτέλεση της σύμβασης. 

ΚΕΦΑΛΑΙΟ Ε' 

ΠΑΡΑΛΑΒΗ ΚΑΙ ΑΞΙΟΛΟΓΗΣΗ ΠΡΟΣΦΟΡΩΝ 

Άρθρο 22 

Επιτροπές 

1. Για τις ανάγκες εφαρμογής των διατάξεων του πα¬ 
ρόντος Κανονισμού και για κάθε διαδικασία ανάθεσης 
ορισμένης σύμβασης, συστήνεται Επιτροπή Διαγωνισμού 
(ΕΔ), η οποία αποτελείται από τρία (3) έως επτά (7) μέλη 
και έχει τις ακόλουθες αρμοδιότητες: 

α) Είναι υπεύθυνη για την παραλαβή από την αρμόδια 
υπηρεσία της εταιρείας των προσφορών σε συγκεκριμέ¬ 
νο διαγωνισμό, μεριμνώντας για την τήρηση των όρων 
των τευχών δημοπράτησης του διαγωνισμού και των 
διατάξεων του παρόντος. 

β) Αξιολογεί τις προσφορές που υποβλήθηκαν και 
εισηγείται το αποτέλεσμα του διαγωνισμού. 

2. Σε περίπτωση που κρίνεται σκόπιμο ή αναγκαίο 
λόγω του συμβατικού αντικειμένου ή του εξειδικευμέ- 
νου χαρακτήρα της προμήθειας, η εταιρεία μπορεί αντί 
της ως άνω Επιτροπής Διαγωνισμού να συνιστά δύο 
επιτροπές ως εξής: 

α) Επιτροπή Διεξαγωγής Διαγωνισμού (ΕΔΔ), η οποία 
ασκεί τις αρμοδιότητες που προβλέπονται παραπάνω 
στην παρ. 1 περ. (α) του παρόντος άρθρου. Η ΕΔΔ απο- 
τελείται από τρία (3) έως πέντε (5) μέλη. 

β) Επιτροπή Αξιολόγησης Προσφορών (ΕΑΠ), η οποία 
ασκεί τις αρμοδιότητες που προβλέπονται παραπάνω 
στην παρ. 1 περ. (β) του παρόντος άρθρου. Η ΕΑΠ απο- 
τελείται από τρία (3) έως επτά (7) μέλη. 

3. Οι ως άνω Επιτροπές (Ε.Δ., Ε.Δ.Δ. και Ε.Α.Π., ανάλο¬ 
γα με την περίσταση) συγκροτούνται με απόφαση του 
αρμοδίου οργάνου της εταιρείας, και αποτελούνται από 
πρόσωπα που μπορεί να είναι στελέχη της εταιρείας 
ή/και τρίτα πρόσωπα με ειδικά επιστημονικά, τεχνικά, 
εμπειρικά ή άλλα προσόντα που αρμόζουν στο αντικεί¬ 
μενο της ανάθεσης. Στην επιτροπή μπορεί να συμμετέ¬ 
χουν και μέλη του Δ.Σ. της εταιρείας. Ένα μέλος κάθε 
Επιτροπής ορίζεται αντίστοιχα ως Πρόεδρός της. 

4. Με απόφαση του Διοικητικού Συμβουλίου της εται¬ 
ρείας μπορεί να ορίζονται μόνιμες επιτροπές του παρό¬ 
ντος άρθρου για τη διενέργεια αναθέσεων ορισμένης 
κατηγορίας ή ορισμένου ποσού συμβάσεων. 

5. Με απόφαση του Διοικητικού Συμβουλίου της εται¬ 
ρείας μπορεί να ορίζεται αποζημίωση των μελών των 
ανωτέρω επιτροπών. 

Άρθρο 23 

Παραλαβή προσφορών 

1. Οι διαγωνισμοί διεξάγονται σε τόπο και χρόνο που 
ορίζεται στην Προκήρυξη. Οι προσφορές υποβάλλονται 
την ημέρα και ώρα που ορίζουν τα σχετικά τεύχη δη¬ 
μοπράτησης και σύμφωνα με τους ειδικότερους όρους 
αυτών και τον παρόντα Κανονισμό. Περιλαμβάνουν δε 
τα έγγραφα, πιστοποιητικά και λοιπά στοιχεία που κα¬ 
θορίζονται στα τεύχη δημοπράτησης. 

2. Οι ενδιαφερόμενοι υποβάλλουν την προσφορά 
τους είτε καταθέτοντάς την αυτοπροσώπως ή με ει¬ 
δικά προς τούτο εξουσιοδοτημένο εκπρόσωπό τους, 

είτε αποστέλλοντάς την ταχυδρομικά με συστημένη 
επιστολή ή ιδιωτικό ταχυδρομείο (οουπβι·) στην διεύθυν¬ 
ση που αναγράφεται στα τεύχη δημοπράτησης. Στην 
περίπτωση της ταχυδρομικής αποστολής, η εταιρεία 
ουδεμία ευθύνη φέρει για την εμπρόθεσμη παραλαβή 
της προσφοράς ή για το περιεχόμενο των φακέλων 
που την συνοδεύουν. 

3. Όλες οι προσφορές κατά την παραλαβή τους κατα- 
χωρούνται είτε στο γενικό πρωτόκολλο της εταιρείας 
είτε σε ειδικό πρωτόκολλο και σε κάθε φάκελο σημει¬ 
ώνεται ο σχετικός αριθμός πρωτοκόλλου και η ημερο¬ 
μηνία και ώρα καταχώρήσης. Η υπηρεσία πρωτοκόλλου 
της εταιρείας παραδίδει στην αρμόδια Επιτροπή τις 
προσφορές που τυχόν απεστάλησαν ταχυδρομικά ένα¬ 
ντι αποδείξεως ή με υπηρεσία διακίνησης εγγράφων. 

4. Προσφορές εκπρόθεσμες δεν γίνονται δεκτές σε 
καμία περίπτωση από την εταιρεία, επιστρέφονται δε 
στους αποδέκτες τους χωρίς να ανοιχθούν, ακόμη και 
εάν η καθυστέρηση οφείλεται σε λόγους ανωτέρας βίας, 
εκτός εάν η επίδοση των προσφορών που έχει ήδη αρ¬ 
χίσει κατά την καθορισμένη ημέρα και ώρα συνεχίζεται 
χωρίς διακοπή μέχρι και την υποβολή των προσφορών 
όλων των διαγωνιζομένων. Η επιστροφή των εκπρόθε¬ 
σμων προσφορών γίνεται μετά από έγγραφη ειδοποί¬ 
ηση των ενδιαφερομένων για την παραλαβή τους, η 
οποία περιλαμβάνει και τους λόγους επιστροφής των 
προσφορών. Εάν οι ενδιαφερόμενοι δεν παραλάβουν 
τις προσφορές τους εντός διμήνου από την ειδοποίησή 
τους, οι προσφορές καταστρέφονται από την αρμόδια 
επιτροπή της εταιρείας. 

5. Οι προσφορές κατατίθενται μέσα σε σφραγισμένο 
φάκελο που περιλαμβάνει επί ποινή αποκλεισμού όλα 
όσα καθορίζονται στην προκήρυξη. Ο γενικός αυτός 
φάκελος, εκτός αν ορίζεται διαφορετικά στην προκή¬ 
ρυξη του διαγωνισμού και τα τεύχη δημοπράτησης, πε¬ 
ριέχει τρεις επί μέρους, ανεξάρτητους, σφραγισμένους 
υπο-φακέλους, δηλαδή (α) «Φάκελο Δικαιολογητικών 
Συμμετοχής», ο οποίος περιέχει τα νομιμοποιητικά στοι¬ 
χεία και τα άλλα απαραίτητα δικαιολογητικά για την 
ποιοτική επιλογή, (β) «Φάκελο Τεχνικής Προσφοράς», ο 
οποίος περιέχει τα στοιχεία της τεχνικής προσφοράς 
του διαγωνιζόμενου και (γ) «Φάκελο Οικονομικής Προ¬ 
σφοράς», ο οποίος περιέχει την οικονομική προσφορά 
του διαγωνιζόμενου. Όλοι οι επί μέρους φάκελοι ανα¬ 
γράφουν την επωνυμία του διαγωνιζομένου, τον τίτλο 
της προς ανάθεση σύμβασης και τον τίτλο του φακέλου. 
Απαγορεύεται η χρήση αυτοκόλλητων φακέλων που 
είναι δυνατόν να αποσφραγιστούν και να επανασφρα- 
γιστούν χωρίς να αφήσουν ίχνη. 

6. Με την επιφύλαξη του άρθρου 5 του ν. 2522/1997 οι 
συμμετέχοντες σε διαγωνισμό δεν δικαιούνται καμίας 
αποζημίωσης για δαπάνες σχετικές με τη σύνταξη και 
υποβολή των προσφορών. 

Άρθρο 24 

Αξιολόγηση των Προσφορών 

1. Η αποσφράγιση, έλεγχος και αξιολόγηση των φακέ¬ 
λων της προσφοράς γίνεται από την αρμόδια Επιτροπή 
με την διαδικασία και στον χρόνο που ορίζεται στα 
τεύχη δημοπράτησης ή γνωστοποιείται στους διαγω- 
νιζόμενους σύμφωνα με αυτά. Η ημέρα συνεδρίασης, 
η ώρα έναρξης, καθώς και η ενδεχόμενη διακοπή και 
επανέναρξη αυτών ορίζονται από τον αρμόδιο πρόεδρο 
της επιτροπής, σύμφωνα και με τα τυχόν ειδικότερα 
οριζόμενα στα τεύχη δημοπράτησης. 


2. Η αρμόδια Επιτροπή παραλαμβάνει και αριθμεί την 
προσφορά του κάθε συμμετέχοντος, ανοίγει τον κυρίως 
φάκελο προσφοράς και ελέγχει την ύπαρξη των επι- 
μέρους υποφακέλων που ζητούνται με την προκήρυξη. 
Εφόσον το μέγεθος των φακέλων το επιτρέπει, η Επι¬ 
τροπή κλείνει του φακέλους «Οικονομική Προσφορά» 
όλων των υποψηφίων σε ειδικό φάκελο, ο οποίος μονο- 
γράφεται από όλα τα μέλη της επιτροπής και φυλάσσε¬ 
ται χωριστά με ευθύνη του Προέδρου της Επιτροπής. 

3. Στη συνέχεια η Επιτροπή αποσφραγίζει δημόσια 
τον φάκελο δικαιολογητικών συμμετοχής και αριθμεί 
και μονογράφει τα έγγραφα που βρίσκονται μέσα σε 
αυτόν. Οι πράξεις της αρίθμησης και μονογραφής αρκεί 
να γίνονται από ένα οιοδήποτε μέλος της Επιτροπής. 

4. Στη συνέχεια ελέγχει, σύμφωνα με τα ειδικότερα 
οριζόμενα στη προκήρυξη, κατά πόσον οι υποψήφιοι 
πληρούν τα κριτήρια ποιοτικής επιλογής. Με την ολο¬ 
κλήρωση της διαδικασίας ελέγχου των κριτηρίων ποι¬ 
οτικής επιλογής η Επιτροπή ανακοινώνει δημοσίως τα 
ονόματα των διαγωνιζομένων που αποκλείονται από την 
περαιτέρω συμμετοχή τους στο διαγωνισμό, καθώς και 
τους λόγους αποκλεισμού κάθε ενός από αυτούς. Είναι 
δυνατόν στην προκήρυξη του διαγωνισμού να προβλέ- 
πεται χωριστό στάδιο: α) εξέτασης των τυπικών δικαιο- 
λογητικών συμμετοχής και β) πλήρωσης των κριτηρίων 
χρηματοοικονομικής επάρκειας και τεχνικής ικανότητας 
με χωριστό πρακτικό. 

5. Στους αποκλεισθέντες από το διαγωνισμό υπο¬ 
ψηφίους - μετά την εκδίκαση τυχόν ενστάσεών τους 
- επιστρέφονται οι φάκελοι τεχνικής και οικονομικής 
προσφοράς τους, χωρίς να ανοίγουν. Κατά του αποκλει¬ 
σμού υποψηφίου επιτρέπεται η υποβολή ένστασης. 

6. Μετά τη διαπίστωση της πλήρωσης των κριτηρίων 
ποιοτικής επιλογής, η Επιτροπή αποσφραγίζει δημόσια 
τον Φάκελο Τεχνικής Προσφοράς και αριθμεί και μο- 
νογράφει τα έγγραφα που βρίσκονται μέσα σε αυτόν. 
Οι πράξεις της αρίθμησης και μονογραφής αρκεί να 
γίνονται από ένα οιοδήποτε μέλος της Επιτροπής. 

7. Ακολουθεί η εξέταση, η αξιολόγηση του περιεχο¬ 
μένου του φακέλου τεχνικής προσφοράς σε κλειστή 
συνεδρίαση, καθώς και η βαθμολόγηση της τεχνικής 
προσφοράς κάθε διαγωνιζόμενου, σύμφωνα και με τα 
ειδικότερα οριζόμενα, τα κριτήρια και τους συντελε¬ 
στές που ορίζονται τεύχη δημοπράτησης. Είναι δυνατόν 
στους όρους του διαγωνισμού να τίθεται ένα κατώτατο 
όριο στην βαθμολόγηση των τεχνικών προσφορών, κάτω 
από το οποίο οι υποβληθείσες τεχνικές προσφορές 
θεωρούνται τεχνικώς απαράδεκτες. Στην περίπτωση 
αυτή δεν αποσφραγίζονται οι φάκελοι οικονομικών προ¬ 
σφορών, αλλά επιστρέφονται αυτούσιοι στους διαγωνι- 
ζόμενους, των οποίων οι τεχνικές προσφορές κρίθηκαν 
απαράδεκτες. Πριν από τη βαθμολόγηση είναι δυνατόν η 
Επιτροπή να καλέσει τους προσφέροντες εντός ορισμέ¬ 
νης προθεσμίας να αναλύσουν προφορικά την τεχνική 
τους προσφορά και να απαντήσουν σε τυχόν ερωτήσεις 
των μελών της. Στην περίπτωση αυτή, εάν ένας διαγω- 
νιζόμενος που αποδεδειγμένα προσκλήθηκε, αδικαιολό¬ 
γητα δεν προσέλθει στη συνέντευξη, αποκλείεται από 
την περαιτέρω διαδικασία αξιολόγησης. Συντάσσεται, 
τέλος, Πίνακας Βαθμολογίας των διαγωνιζομένων κατά 
φθίνουσα σειρά αξιολόγησης, δημοσιεύεται δια αναρτή- 
σεως στην έδρα της εταιρείας και κοινοποιείται στους 
διαγωνιζόμενους. Στον παραπάνω πίνακα αναφέρονται 

και οι διαγωνιζόμενοι, οι προσφορές των οποίων δεν 
ανταποκρίνονται στις ουσιώδεις απαιτήσεις και όρους 
των τεχνικών προδιαγραφών, καθώς και οι λόγοι απο¬ 
κλεισμού τους. Κατά του ως άνω πίνακα επιτρέπεται η 
υποβολή ενστάσεως. 

8. Στη συνέχεια, η αρμόδια Επιτροπή Διαγωνισμού 
συνέρχεται σε νέα δημόσια συνεδρίαση για την απο¬ 
σφράγιση του φακέλου οικονομικής προσφοράς, αρ- 
μοδίως γνωστοποιούμενη εγγράφως σε όλους τους 
διαγωνιζόμενους. Οι υποψήφιοι μπορούν, εάν το επιθυ¬ 
μούν, να είναι παρόντες δια του νομίμου εκπροσώπου 
τους κατά την αποσφράγιση του φακέλου οικονομικής 
προσφοράς τους. 

9. Η Επιτροπή Διαγωνισμού αποσφραγίζει δημόσια 
τον φάκελο οικονομικής προσφοράς, αριθμεί και μο- 
νογράφει τα έγγραφα που βρίσκονται μέσα σε αυτόν. 
Οι πράξεις της αρίθμησης και μονογραφής αρκεί να 
γίνονται από ένα οιοδήποτε μέλος της Επιτροπής. 

10. Ακολουθεί η εξέταση και αξιολόγηση του περιεχο¬ 
μένου του φακέλου οικονομικής προσφοράς, σε κλειστή 
συνεδρίαση, όπου απαιτείται, σύμφωνα με τα ειδικότερα 
οριζόμενα στα τεύχη δημοπράτησης. Η Επιτροπή μπορεί 
να καλέσει τους υποψήφιους εντός ορισμένης προθε¬ 
σμίας να δώσουν διευκρινίσεις επί των στοιχείων του 
φακέλου. Στην περίπτωση αυτή, εάν ένας διαγωνιζόμε- 
νος, που αποδεδειγμένα προσκλήθηκε, αδικαιολόγητα 
δεν προσέλθει ενώπιον της Επιτροπής Διενέργειας του 
Διαγωνισμού προς παροχή διευκρινίσεων, αποκλείεται 
από το διαγωνισμό. Στη συνέχεια βαθμολογείται η οικο¬ 
νομική προσφορά κάθε διαγωνιζόμενου, όπου απαιτεί¬ 
ται, σύμφωνα με τα κριτήρια και τους συντελεστές που 
προκαθορίζονται στη προκήρυξη, γίνεται ο συσχετισμός 
τεχνικής και οικονομικής προσφοράς και συντάσσεται 
ο τελικός Πίνακας Βαθμολογίας των διαγωνιζομένων 
κατά φθίνουσα σειρά αξιολόγησης. Ο Πίνακας δημο¬ 
σιεύεται δια αναρτήσεως στην έδρα της εταιρείας και 
κοινοποιείται στους ενδιαφερομένους. Κατά του πίνα¬ 
κα επιτρέπεται η υποβολή ενστάσεως. Από τον πίνακα 
αυτόν προκύπτει και ο προτεινόμενος από την αρμόδια 
Επιτροπή ανάδοχος του διαγωνισμού. 

11. Ο πίνακας, μαζί με τις τυχόν υποβληθείσες εν¬ 
στάσεις, διαβιβάζεται στο όργανο της εταιρείας που 
είναι αρμόδιο για τη λήψη απόφασης σύμφωνα με το 
άρθρο 3 του παρόντος Κανονισμού, προς κρίση. Το 
αρμόδιο όργανο αποφαίνεται επί των ενστάσεων κατά 
την απόλυτη κρίση του, αποφασίζει για το αποτέλεσμα 
του διαγωνισμού και ανακηρύσσει τον ανάδοχο της 
δημοπρατούμενης σύμβασης. 

12. Το αρμόδιο όργανο για την επιλογή αναδόχου σύμ¬ 
φωνα με το άρθρο 3 του παρόντος Κανονισμού μπορεί 
να μην αναθέσει τη σύμβαση στον προτεινόμενο από 
την Επιτροπή, αλλά να προχωρήσει στην κρίση των 
επόμενων υποψηφίων κατά σειρά, εφόσον μετά πλήρη 
αιτιολόγηση ο προτεινόμενος δεν ικανοποιεί τα κριτή¬ 
ρια ανάθεσης, για λόγους που ανάγονται στα τεχνικά 
ή οικονομικά στοιχεία της προφοράς του. 

ΚΕΦΑΛΑΙΟ ΣΤ' 

ΑΝΑΘΕΣΗ ΣΥΜΒΑΣΗΣ 

Αρθρο 25 

Κριτήρια ανάθεσης 

1. Τα κριτήρια με βάση τα οποία η εταιρεία αναθέτει 
την δημοπρατούμενη σύμβαση μπορεί να είναι κατά 


περίπτωση: α) η πλέον συμφέρουσα από οικονομική 
άποψη προσφορά ή β) αποκλειστικά η χαμηλότερη τιμή. 
Το κριτήριο ανάθεσης αναφέρεται στην προκήρυξη. 

2. Για την ανάδειξη της πλέον συμφέρουσας προ¬ 
σφοράς, η εταιρεία μπορεί να σταθμίσει κριτήρια που 
συνδέονται με το αντικείμενο της συγκεκριμένης σύμ¬ 
βασης (κριτήρια αξιολόγησης) και αφορούν την τεχνική 
προσφορά του διαγωνιζομένου. Τα κριτήρια αξιολό¬ 
γησης της τεχνικής προσφοράς δημοσιοποιούνται με 
την προκήρυξη συνοδευόμενα από την βαρύτητα που 
έχουν στην αξιολόγηση και μπορεί να είναι ιδίως: η 
τιμή, η προθεσμία παράδοσης, τα έξοδα λειτουργίας, η 
ποιότητα, η αποδοτικότητα, τα τεχνικά πλεονεκτήματα, 
τα αισθητικά και λειτουργικά χαρακτηριστικά, η τεχνική 
αξία, η τεχνική υποστήριξη και εξυπηρέτηση μετά την 
πώληση κ.λπ. 

Αρθρο 26 

Αιτιολόγηση ασυνήθιστα χαμηλών προσφορών 

Σε περίπτωση που η εταιρεία δια των αρμοδίων οργά¬ 
νων της θεωρήσει ότι η προσφορά ενός διαγωνιζόμενου 
είναι υπερβολικά χαμηλή σε σχέση με το αντικείμενο 
της δημοπρατούμενης σύμβασης, καλεί, πριν απορρίψει 
την προσφορά, τον διαγωνιζόμενο να αιτιολογήσει εγ- 
γράφως την σύνθεση της προσφοράς του και εξακριβώ¬ 
νει αυτή την σύνθεση, λαμβάνοντας υπόψη τις δοθείσες 
διευκρινίσεις (επαλήθευση προσφορών), σύμφωνα και 
με τα ειδικότερα οριζόμενα στο άρθρο 57 της οδηγίας 
2004/17/ΕΚ και 55 της οδηγίας 2004/18/ΕΚ. 

Αρθρο 27 

Ενστάσεις 

1. Γ ια κάθε πράξη ή παράλειψη της εταιρείας αναφο¬ 
ρικά με διενεργούμενο διαγωνισμό είναι δυνατόν να 
ασκηθεί ένσταση από οποιονδήποτε έχει έννομο συμ¬ 
φέρον. Όλες οι ενστάσεις απευθύνονται στην εταιρεία, 
υποβάλλονται στην έδρα της και παραλαμβάνονται από 
την αρμόδια επιτροπή. Επί αυτών αποφαίνονται τα αρ¬ 
μόδια όργανα της εταιρείας, σύμφωνα με το άρθρο 3 
παρ. 2 του παρόντος Κανονισμού, μετά από εισήγηση 
της αρμόδιας επιτροπής. 

2. Ένσταση κατά της Προκήρυξης ασκείται εντός 
ανατρεπτικής προθεσμίας πέντε (5) ημερών από την 
τελευταία δημοσίευσή της. Ένσταση κατά της αναλυ¬ 
τικής προκήρυξης και των τευχών δημοπράτησης εν 
γένει ασκείται εντός ανατρεπτικής προθεσμίας πέντε 
(5) ημερών από την λήξη της προθεσμίας παραλαβής 
τους.Ένσταση κατά της διαδικασίας και των πράξεων 
διενέργειας του διαγωνισμού ασκείται εντός ανατρεπτι¬ 
κής προθεσμίας πέντε (5) ημερών από την δημοσίευση ή 
κοινοποίηση της προσβαλλόμενης πράξης ή την τέλεση 
της διαδικαστικής ενέργειας.Ένσταση κατά της απόφα¬ 
σης κατακύρωσης ή ανάθεσης της δημοπρατούμενης 
σύμβασης ασκείται εντός ανατρεπτικής προθεσμίας 
πέντε (5) ημερών από την δημοσίευση του αποτελέσμα¬ 
τος του διαγωνισμού σύμφωνα με το άρθρο 22 παρ. 3 
του παρόντος Κανονισμού 

3. Ειδικά για τον συνοπτικό διαγωνισμό, το σύνολο 
των ανωτέρω προθεσμιών για την άσκηση ένστασης 
ορίζεται σε δύο (2) εργάσιμες ημέρες. 

4. Ενστάσεις στρεφόμενες κατά της συμμετοχής, της 
αξιολόγησης προσφοράς υποψηφίου ή της κατακύρω¬ 
σης της προμήθειας σε αυτόν, κοινοποιούνται επί ποινή 
απαραδέκτου εντός δύο (2) εργασίμων ημερών από την 

άσκησή τους από τον ενιστάμενο προς αυτόν κατά του 
οποίου στρέφονται με δικαστικό επιμελητή. Αποδεικτικό 
επίδοσης της ένστασης κοινοποιείται από τον ενιστά- 
μενο προς την εταιρεία. 

5. Η απόφαση της εταιρείας επί της ένστασης λαμ- 
βάνεται εντός δέκα (10) ημερών από την κατάθεσή της. 
Σε περίπτωση που η ένσταση στρέφεται κατά τρίτου 
υποψηφίου σύμφωνα με την παραπάνω παράγραφο, η 
προθεσμία για την απόφαση επί της ένστασης είναι 
δέκα (10) ημέρες από την παραλαβή του αποδεικτού 
επίδοσης προς τον τρίτο υποψήφιο. 

6. Για τις συμβάσεις που εμπίπτουν στο πεδίο εφαρμο¬ 
γής της οδηγίας 2004/17/ΕΚ, εφαρμόζεται παράλληλα ο 
ν. 2854/2000, ενώ για τις συμβάσεις που εμπίπτουν στο 
πεδίο εφαρμογής της οδηγίας 2004/18/ΕΚ, εφαρμόζεται 
παράλληλα ο ν. 2522/1997, όπως εκάστοτε ισχύει. 

Άρθρο 28 

Κατακύρωση Διαγωνισμού 

1. Κάθε διαγωνισμός της εταιρείας κατακυρώνεται με 
απόφαση του αρμοδίου οργάνου της μετά την εξέταση 
τυχόν ενστάσεων. 

2. Η εταιρεία μπορεί, κατά την ελεύθερη κρίση της και 
αζημίως γί αυτήν, να ματαιώσει ορισμένο διαγωνισμό 
σε κάθε στάδιο της διαδικασίας, ενδεικτικά για: 

(α) παράτυπη διεξαγωγή, εφόσον από την παρατυπία 
επηρεάζεται το αποτέλεσμα της διαδικασίας, 

(β) εάν το αποτέλεσμα της διαδικασίας κρίνεται αιτι¬ 
ολογημένα μη ικανοποιητικό για την εταιρεία, 

(γ) εάν ο ανταγωνισμός υπήρξε ανεπαρκής ή εάν 
υπάρχουν σοβαρές ενδείξεις ότι έγινε συνεννόηση των 
διαγωνιζομένων προς αποφυγή πραγματικού ανταγω¬ 
νισμού, 

(δ) εάν υπήρξε αλλαγή των αναγκών της εταιρείας σε 
σχέση με τη υπό ανάθεση σύμβαση. 

Στις περιπτώσεις αυτές η εταιρεία μπορεί να προ¬ 
χωρήσει σε νέα διαδικασία ανάθεσης με τους ίδιους ή 
τροποποιημένους όρους ή να προχωρήσει στην ανάθε¬ 
ση κατά οποιονδήποτε άλλο τρόπο που προβλέπεται 
στον παρόντα Κανονισμό. 

3. Οι αποφάσεις της εταιρείας αναφορικά με διε- 
νεργούμενο διαγωνισμό δημοσιεύονται με ανάρτησή 
της στην έδρα της εταιρείας κοινοποιούνται δε στους 
συμμετέχοντες ή/και στον ανάδοχο με επιστολή, τηλε¬ 
ομοιοτυπία ή άλλο πρόσφορο μέσο. 

Άρθρο 29 
Σύναψη σύμβασης 

1. Με εξαίρεση τις συμβάσεις που η αξία τους είναι 
μέχρι του ποσού των ευρώ δέκα χιλιάδων, (€10.000), η 
εταιρεία καταρτίζει έγγραφη σύμβαση με τον ανάδοχο, 
σύμφωνα τους όρους της προκήρυξης και την προσφο¬ 
ρά του αναδόχου. Τα τεύχη δημοπράτησης και όλα τα 
τυχόν συνοδευτικά έγγραφα που περιγράφονται στην 
προκήρυξη αποτελούν αναπόσπαστο μέρος της οικεί¬ 
ας σύμβασης. Η Σύμβαση δεν μπορεί να περιλαμβάνει 
όρους αντίθετους από το περιεχόμενο των τευχών δη¬ 
μοπράτησης του διαγωνισμού. 

2. Στη σύμβαση περιλαμβάνονται τουλάχιστον τα κά¬ 
τωθι στοιχεία: 

- τα πρόσωπα των συμβαλλομένων και οι εκπρόσωποί 
τους 

- η ποσότητα, το είδος και τα τεχνικά χαρακτηριστικά 
των υπό προμήθεια αγαθών (περιγραφή του συμβατικού 
αντικειμένου) 


- ο τόπος και η διαδικασία παράδοσης και παραλαβής 
των υπό προμήθεια αγαθών 

- οι τυχόν επιμέρους φάσεις ή τμήματα της προμή¬ 
θειας 

- η αμοιβή και ο τρόπος καταβολής της 

- ο τρόπος απόσβεσης της τυχόν καταβληθείσας 
προκαταβολής, 

- η προθεσμία ή η διάρκεια υλοποίησης του συνό¬ 
λου της προμήθειας, καθώς και των επιμέρους φάσεών 
της 

- τα παραδοτέα και το χρονοδιάγραμμα παράδοσής 
τους 

- ο τόπος και οι διαδικασίες παράδοσης και παραλα¬ 
βής των προϊόντων, 

- οι εγγυήσεις για την καλή εκτέλεση της σύμβασης 
και οι ποινικές ρήτρες για την τυχόν υπαίτια υπέρβαση 
των προθεσμιών εκτέλεσης της προμήθειας 

- οι λοιπές υποχρεώσεις των συμβαλλομένων 

- ο τρόπος παρακολούθησης της εκτέλεσης της προ¬ 
μήθειας 

- το εφαρμοστέο δίκαιο 

- η μεθοδολογία τυχόν τροποποίησης της σύμβασης, 
λύσης της σύμβασης και επίλυσης διαφορών. 

3. Η απόφαση της εταιρείας για την ανάθεση της 
σύμβασης κοινοποιείται εγγράφως στον ανάδοχο. Ο 
ανάδοχος καλείται να προσέλθει για την υπογραφή της 
σε καθορισμένη από την αναλυτική προκήρυξη προθε¬ 
σμία. Η προθεσμία αυτή δεν μπορεί να είναι μικρότερη 
των επτά (7) ημερών, ούτε μεγαλύτερη των τριάντα (30) 
ημερών από την ημερομηνία της προηγούμενης ειδο¬ 
ποίησης. Δύναται πάντως να παρατείνεται με απόφαση 
της εταιρείας. Στις περιπτώσεις των συμβάσεων που 
έγινε χρήση της δυνατότητας συμμετοχής με υπεύθυνη 
δήλωση για την προσωπική κατάσταση του υποψηφίου 
σύμφωνα με το άρθρο 14, ο ανάδοχος προσκαλείται για 
την υπογραφή σύμβασης εντός τουλάχιστον δεκαπέντε 
(15) ημερών. 

Αρθρο 30 

Επέκταση - Συμπλήρωση - Τροποποίηση σύμβασης 

1. Σε περίπτωση που κατά την διάρκεια υλοποίησης 
της σύμβασης δημιουργηθεί η ανάγκη επέκτασης, συ¬ 
μπλήρωσης ή τροποποίησής της, ο ανάδοχος υποχρε- 
ούται να προβεί στην πραγματοποίηση του συμπληρω¬ 
ματικού αντικειμένου που τυχόν του ανατίθεται, έναντι 
ανάλογης αμοιβής. Ο ανάδοχος καλείται να υπογράψει 
την συμπληρωματική σύμβαση εντός προθεσμίας που 
καθορίζεται με την κοινοποίηση του περιεχομένου της 
εν λόγω σύμβασης. 

2. Η προϋπολογιζόμενη συνολική αξία των συμβάσεων 
που ανατίθενται για συμπληρωματικές υπηρεσίες δεν 
μπορεί να υπερβαίνει σε αξία το πενήντα τοις εκατό 
(50%) της αρχικής σύμβασης. 

ΚΕΦΑΛΑΙΟ Ζ' 

ΠΑΡΑΚΟΛΟΥΘΗΣΗ ΚΑΙ ΠΑΡΑΛΑΒΗ ΠΡΟΜΗΘΕΙΩΝ 
Άρθρο 31 

Παρακολούθηση Εκτέλεσης 

1. Η εταιρεία μπορεί να ορίζει ένα ή περισσότερα πρό¬ 
σωπα για την παρακολούθηση της εκτέλεσης ορισμέ¬ 
νης σύμβασης (επιβλέπων). Ανάλογα με την φύση της 
σύμβασης είναι δυνατόν να ορίζεται ως επιβλέπων και 
εξειδικευμένος εξωτερικός ειδικός σύμβουλος ή ομάδα 
εξειδικευμένων συμβούλων. 

2. Ο επιβλέπων παρακολουθεί και ελέγχει την εκτέ¬ 
λεση της οικείας σύμβασης κατά τα τυχόν επιμέρους 
στάδια, φάσεις ή τμήματά της, ιδίως δε προσκαλεί τον 
ανάδοχο να παρουσιάσει την πρόοδο υλοποίησης της 
σύμβασης, του ζητεί εξηγήσεις και διευκρινίσεις, μετα¬ 
φέρει τις οδηγίες και κατευθύνσεις της εταιρείας κλπ, 

3. Ο ανάδοχος έχει υποχρέωση να λαμβάνει υπόψη 
τις παρατηρήσεις του επιβλέποντος και να συμμορφώ¬ 
νεται μέσα σε εύλογη ή ταχθείσα από τον επιβλέποντα 
προθεσμία. 

Άρθρο 32 

Υποχρεώσεις Αναδόχου 

1. Ο ανάδοχος κατά την υπογραφή της σύμβασης με 
την εταιρεία τεκμαίρεται ότι έχει λάβει πλήρη γνώση 
του συνόλου των συνθηκών εκτέλεσης του αντικειμένου 
της σύμβασης και του τεύχους τεχνικών προδιαγρα¬ 
φών, καθώς και των κινδύνων αυτής. Αναλαμβάνει δε 
την εκτέλεση της σύμβασης, θεωρώντας το συμβατικό 
αντάλλαγμα επαρκές. Τυχόν παράλειψη ενημέρωσής 
του δεν τον απαλλάσσει των συμβατικών υποχρεώσεων 
και ευθυνών του. 

2. Ο ανάδοχος ευθύνεται έναντι της εταιρείας για την 
προσήκουσα και άρτια εκτέλεση της προμήθειας, σύμ¬ 
φωνα με τους κανόνες της επιστήμης και της τεχνικής, 
καθώς και τις διατάξεις της αντίστοιχης σύμβασης. 

3. Ο ανάδοχος έχει υποχρέωση να λαμβάνει υπόψη του 
τις παρατηρήσεις του επιβλέποντος την προμήθεια επί 
των παραδοτέων αγαθών. Κάθε ελάττωμα ή παράλειψη 
που γνωστοποιείται εγγράφως στον ανάδοχο πρέπει να 
επανορθώνεται από αυτόν μέσα σε εύλογη προθεσμία 
που καθορίζεται από τη σύμβαση ή τάσσεται κατά πε¬ 
ρίπτωση από τον επιβλέποντα την προμήθεια. Ο ανά¬ 
δοχος έχει υποχρέωση να επανορθώνει τα ελαττώματα 
ή παραλείψεις των παραδοτέων αγαθών, τόσο κατά 
τη διάρκεια της υλοποίησής τους μέχρι την οριστική 
παραλαβή τους, όσο και μετά την ολοκλήρωση και την 
οριστική τους παραλαβή από την εταιρεία. Τυχόν ένστα¬ 
ση του Αναδόχου κατά της έγγραφης γνωστοποίησης 
δεν τον απαλλάσσει από την υποχρέωση συμμόρφωσης 
προς τις δοθείσες εντολές. 

4. Σε περίπτωση άρνησης του αναδόχου να επανορ¬ 
θώσει τα διαπιστωθέντα ελαττώματα ή τις διαπιστω- 
θείσες παραλείψεις των προϊόντων που παραδόθηκαν 
ή σε περίπτωση που παρέλθει άπρακτη η ταχθείσα 
προς επανόρθωση προθεσμία, η επανόρθωση μπορεί να 
γίνει με ευθύνη της εταιρείας, οι δε σχετικές δαπάνες 
βαρύνουν τον ανάδοχο ή αφαιρούνται αυτοδίκαια από 
το συμβατικό αντάλλαγμα, με την επιφύλαξη του δικαι¬ 
ώματος κηρύξεως του αναδόχου ως έκπτωτου. 

5. Με τα τεύχη δημοπράτησης της προμήθειας μπορεί 
να ορίζονται και άλλες υποχρεώσεις του αναδόχου. 

6. Μέχρι την οριστική παραλαβή των προϊόντων από 
την εταιρεία, ο ανάδοχος φέρει τον κίνδυνο για κάθε 
είδους χειροτέρευση, βλάβη ή ζημία, εκτός εάν προβλε- 
φθεί διαφορετικά στη σύμβαση προμήθειας. 

7. Ο ανάδοχος απαλλάσσεται της ευθύνης του μόνο 
για λόγους ανωτέρας βίας. Υποχρεούται όμως να 
γνωστοποιήσει, χωρίς καθυστέρηση στην εταιρεία τα 
περιστατικά που συνιστούν την ανωτέρα βία και να 
προσκομίσει στην εταιρεία τα απαραίτητα αποδεικτικά 
στοιχεία. 


Άρθρο 33 
Παραλαβή 

1. Η παραλαβή των υλικών γίνεται από Επιτροπή Πα¬ 
ραλαβής που συστήνεται σύμφωνα με τους όρους των 
τευχών δημοπράτησης, ή από τον Επιβλέποντα. Στη 
σύμβαση προσδιορίζεται το αρμόδιο όργανο για την 
παραλαβή της προμήθειας. 

2. Κατά τη διάρκεια της παραλαβής των υλικών διε- 
νεργείται ποσοτικός και ποιοτικός έλεγχος, κατά τον 
οποίο μπορεί να παρίσταται ο προμηθευτής. Ο ποιο¬ 
τικός έλεγχος, εφόσον δεν ορίζεται διαφορετικά στη 
σύμβαση, ενεργείται με μακροσκοπική, μηχανική εξέτα¬ 
ση και πρακτική δοκιμασία. 

3. Κατά την παραλαβή συντάσσεται πρωτόκολλο 
παραλαβής από την Επιτροπή, το οποίο κοινοποιείται 
υποχρεωτικά στον προμηθευτή. 

4. Ο προμηθευτής υποχρεούται να παραδίδει το υλικό 
μέσα στα χρονικά όρια και με τον τρόπο που ορίζει η 
σύμβαση. 

5. Ο συμβατικός χρόνος φόρτωσης ή παράδοσης του 
υλικού, ύστερα από σχετικό αίτημα του προμηθευτή και 
έγκριση του αρμοδίου οργάνου της εταιρείας, μπορεί 
να παρατείνεται σύμφωνα με τα προβλεπόμενα στην 
σύμβαση. 

Αρθρο 34 

Προθεσμίες - Ποινικές ρήτρες 

1. Σε κάθε σύμβαση προμήθειας ορίζεται η συνολική 
προθεσμία για την ολοκλήρωσή της. Είναι δυνατόν να 
ορίζονται και τμηματικές προθεσμίες για την υποβολή 
από τον ανάδοχο συγκεκριμένων παραδοτέων ανά στά¬ 
διο, φάση ή τμήμα της προμήθειας/Ολες οι προθεσμίες 
παράδοσης αρχίζουν από την υπογραφή της σύμβασης, 
εκτός εάν ορίζεται διαφορετικά από τη σύμβαση. 

2. Παράταση των συμβατικών προθεσμιών για την πα¬ 
ράδοση του συνόλου ή τμήματος της προμήθειας είναι 
δυνατόν να δοθεί με απόφαση του αρμοδίου οργάνου 
της εταιρείας μετά από σχετικό έγγραφο αίτημα του 
Αναδόχου, στο οποίο επικαλείται και στοιχειοθετεί ο 
Ανάδοχος σοβαρούς λόγους καθυστέρησης που δεν 
οφείλονται σε υπαιτιότητά του, εφόσον το αίτημα αυτό 
υποβάλλεται πριν από τη λήξη της συμβατικής προθε¬ 
σμίας. Με τη λήξη του συμβατικού χρόνου παράδοσης, 
τα αγαθά είναι δυνατόν να μην παραλαμβάνονται από 
την εταιρεία μέχρι την έκδοση της απόφασης σχετικά 
με την αιτηθείσα παράταση. 

3. Η εταιρεία είναι δυνατόν να επιβάλλει στον Προ¬ 
μηθευτή, εκτός των τυχόν προβλεπομένων κατά περί¬ 
πτωση κυρώσεων και χωρίς να θίγεται το δικαίωμά της 
προς αποζημίωση, πρόστιμο σε περίπτωση υπέρβασης 
του συμβατικού χρόνου για την παράδοση των αγαθών, 
όπως διαμορφώθηκε μετά την τυχόν δοθείσα παράταση, 
ή σε περίπτωση υπέρβασης της προθεσμίας που εδόθη 
για την αντικατάσταση των αγαθών μετά την τυχόν 
απόρριψή τους κατά τη διαδικασία παραλαβής τους. 
Το πρόστιμο αυτό μπορεί να είναι είτε συγκεκριμένη 
χρηματική ποινή είτε ποσοστό τοις εκατό (%) επί της 
συμβατικής αξίας των μη παραδοθέντων αγαθών (χωρίς 
ΦΠΑ) ανά ημέρα καθυστέρησης και είναι δυνατόν να 
διαφοροποιείται ανάλογα με το χρονικό διάστημα της 
εκπρόθεσμης παράδοσης. Τα ποσοστά του προστίμου 
και τα αντίστοιχα χρονικά διαστήματα που προσδιορί¬ 
ζουν την τιμή των ποσοστών αυτών καθορίζονται στην 

Προκήρυξη και στη σύμβαση ανάθεσης της προμήθειας, 
υπό την μορφή της ποινικής ρήτρας. 

4. Η επιβολή ποινικών ρητρών δεν αίρει το δικαίωμα 
της εταιρείας για την κήρυξη του αναδόχου ως έκ¬ 
πτωτου. 

Άρθρο 35 

Έκπτωση 

1. Σε περίπτωση που ο ανάδοχος δεν εκπληρώσει 
εγκαίρως ή δεν εκπληρώνει προσηκόντως τις συμβατι¬ 
κές του υποχρεώσεις μπορεί να κηρυχθεί έκπτωτος με 
απόφαση του Δ.Σ. της εταιρείας. 

2. Της έκπτωσης προηγείται τουλάχιστον πέντε (5) 
ημέρες νωρίτερα η κοινοποίηση ειδικής ανακοίνωσης 
στον ανάδοχο από το Διευθύνοντα Σύμβουλο της εται¬ 
ρείας, στην οποία περιγράφεται η γενόμενη παράβαση 
των όρων της σύμβασης και ορίζεται η προθεσμία για 
την ικανοποίηση των αξιώσεων αυτών. Η προθεσμία 
πρέπει να είναι ανάλογη με τα αξιούμενα από την εται¬ 
ρεία. Εφόσον παρέλθει άπρακτη η παραπάνω προθε¬ 
σμία, η εταιρεία μπορεί να προχωρήσει στην κήρυξη 
έκπτωτου του αναδόχου. 

3. Η διαδικασία κήρυξης του Αναδόχου έκπτωτου και 
οι συνέπειές της καθορίζονται από τα τεύχη δημοπρά- 
τησης και τη σύμβαση ανάθεσης 

Άρθρο 36 

Αναστολή της Σύμβασης 

1. Σε εξαιρετικές περιπτώσεις, η εταιρεία διατηρεί 
το δικαίωμα να αναστείλει την εκτέλεση μέρους ή του 
συνόλου της σύμβασης, με έγγραφη γνωστοποίηση στον 
ανάδοχο. Στη γνωστοποίηση αυτή θα προσδιορίζονται 
οι λόγοι που καθιστούν αναγκαία την αναστολή, η ημε¬ 
ρομηνία έναρξής της, καθώς και η πιθανολογούμενη 
διάρκειά της. 

2. Από την ημερομηνία έναρξης της αναστολής ο 
ανάδοχος απαλλάσσεται εκείνων των συμβατικών του 
υποχρεώσεων, η εκπλήρωση των οποίων έχει ανασταλεί, 
οφείλει, ωστόσο, να λάβει όλα τα ενδεδειγμένα μέτρα 
για περιορισμό τυχόν δαπανών, είτε αυτού, είτε της 
εταιρείας. 

ΚΕΦΑΛΑΙΟ Η' 

ΤΕΛΙΚΕΣ ΔΙΑΤΑΞΕΙΣ 

Αρθρο 37 

Εφαρμοστέο Δίκαιο 

1. Ο παρών Κανονισμός έχει συνταχθεί με βάση τις δι¬ 
ατάξεις των κοινοτικών οδηγιών 2004/17/ΕΚ και 2004/18/ 
ΕΚ, αλλά και τις γενικότερες αρχές του κοινοτικού δι¬ 
καίου περί μη διακριτικής μεταχείρισης, μη νόθευσης 
του ελεύθερου ανταγωνισμού, διαφάνειας και παροχής 
ίσων ευκαιριών σε όλους τους διαγωνιζόμενους. 

2. Σε περίπτωση που ένα ζήτημα δεν ρυθμίζεται ειδικά 
από τον παρόντα Κανονισμό ή την προκήρυξη και τα 
εν γένει τεύχη δημοπράτησης, εφαρμόζονται αναλογικά 
και, εφόσον προσιδιάζουν και δεν είναι αντίθετες προς 
το περιεχόμενο των συμβατικών τευχών, οι συναφείς 
διατάξεις της ελληνικής νομοθεσίας περί ανάθεσης, σύ¬ 
ναψης και εκτέλεσης δημοσίων συμβάσεων προμηθειών 
και επικουρικά οι διατάξεις του Αστικού Κώδικα. 

3. Για τον υπολογισμό των προθεσμιών που αναφέ- 
ρονται στον παρόντα Κανονισμό εφαρμόζεται ο Κα¬ 
νονισμός 1182/1971 του Συμβουλίου (ΕΕ αριθ. Ι_ 124 της 
8.6.1971). 


Αρθρο 38 
Επίλυση διαφορών 

1. Για κάθε διαφωνία ή διαφορά σχετική με το πε¬ 
ριεχόμενο της σύμβασης, η εταιρεία και ο Ανάδοχος 
θα καταβάλλουν κάθε δυνατή προσπάθεια για εξώδικη 
λύση της. 

2. Όλες οι έννομες σχέσεις και οι διαφορές που προ¬ 
κύπτουν από την κατάρτιση, εκτέλεση και ερμηνεία σύμ¬ 
βασης μεταξύ εταιρείας και αναδόχου, καθώς και από 
κάθε άλλη πράξη ή παράλειψη οργάνου της εταιρείας ή 
συμβαλλόμενου με την εταιρεία και πάντοτε σε σχέση 
με συγκεκριμένη σύμβαση προμήθειας, διέπονται από 
το ελληνικό ουσιαστικό και δικονομικό δίκαιο, αποκλει¬ 
στικά δε αρμόδια για την επίλυση κάθε διαφοράς είναι 
τα καθ’ ύλην αρμόδια δικαστήρια της Αθήνας, εκτός 
εάν ρητά έχει ορισθεί ή συμφωνηθεί διαφορετικά στα 
οικεία τεύχη δημοπράτησης ή την τυχόν καταρτισθείσα 
σύμβαση. 

3. Οι ως άνω διαφορές μπορούν να επιλύονται και με 
διαιτησία, εφόσον αυτό προβλέπεται στα τεύχη δημο¬ 
πράτησης και στην αντίστοιχη σύμβαση ανάθεσης. 

Αρθρο 39 

Έγκριση - Τροποποίηση - Ισχύς του Κανονισμού 

1. Τροποποιήσεις ή συμπληρώσεις του Κανονισμού 
εγκρίνονται και ισχύουν σύμφωνα με τις εκάστοτε ισχύ- 
ουσες διατάξεις. Μετά από κάθε τροποποίησή του, ο 
Κανονισμός κωδικοποιείται σε ενιαίο κείμενο με ευθύνη 
της εταιρείας. 

2. Εφόσον ο Κανονισμός τροποποιηθεί, σύμφωνα με 
τις διατάξεις του παρόντος άρθρου, δεσμεύει τους τρί¬ 
τους αυτοδίκαια από την ημέρα της δημοσίευσής του 
στην Εφημερίδα της Κυβερνήσεως. 

Αρθρο 40 

Όργανα της Εταιρείας 

1. Όπου στον παρόντα Κανονισμό γίνεται αναφορά σε 
απόφαση, πράξη ή παράλειψη της εταιρείας εννοείται 
ότι πρόκειται για απόφαση, πράξη ή παράλειψη του 
Διοικητικού Συμβουλίου της εταιρείας, εκτός αν ρητά η 
σχετική αρμοδιότητα έχει μεταβιβαστεί στον Διευθύνο- 
ντα Σύμβουλο αυτής ή άλλο πρόσωπο, σύμφωνα με τα 
οριζόμενα στο άρθρο 3 του παρόντος Κανονισμού, τις 
οικείες διατάξεις του καταστατικού της εταιρείας και 
τις σχετικές αποφάσεις των εταιρικών της οργάνων. 

2. Συγκεκριμένα καθήκοντα διοίκησης και διαχείρισης 
που σχετίζονται με τον παρόντα Κανονισμό μπορεί με 
απόφαση του Διοικητικού Συμβουλίου να ανατίθενται 
σε μέλη του Δ.Σ. ή σε στελέχη της εταιρείας. Από και 
δια της ως άνω ανάθεσης αρμόδια καθίστανται τα πρό¬ 
σωπα αυτά. 

3. Απόφαση που λήφθηκε ή πράξη που διενεργήθηκε 
από αναρμόδιο όργανο της εταιρείας στο πλαίσιο δια¬ 
δικασίας ανάθεσης ή εκτέλεσης σύμβασης υπηρεσιών 
ή μελετών, δεν πάσχει ακυρότητα, εφόσον εγκριθεί από 
το αρμόδιο όργανο της εταιρείας, κατ’ ανάλογη εφαρ¬ 
μογή του άρθρου 239 του Αστικού Κώδικα. 

Αρθρο 41 
Εμπιστευτικότητα 

1. Η εταιρεία δεσμεύεται να τηρεί εμπιστευτικά για 
δύο (2) έτη τα στοιχεία που τίθενται στην διάθεσή της 
από προσφέροντες, ιδίως εάν αφορούν τεχνικά στοιχεία 
ή πληροφορίες και τεχνογνωσία ή δικαιώματα πνευ¬ 
ματικής ιδιοκτησίας, εφόσον αυτά φέρουν την ένδειξη 

«Εμπιστευτικό Έγγραφο». Παράβαση της αρχής εμπι¬ 
στευτικότητας προκύπτει μόνο από έγγραφο που έχει 
εκδώσει όργανο της εταιρείας. 

2. Η εμπιστευτικότητα αίρεται πάντοτε κατόπιν συμ¬ 
φωνίας. Αίρεται δε αυτοδικαίως σε περίπτωση εκκρε¬ 
μούς ένστασης, δίκης ή διαιτησίας, στο απολύτως ανα¬ 
γκαίο μέτρο και αποκλειστικά για χρήση της από τα 
μέρη, τους νομικούς τους παραστάτες, καθώς και τους 
δικαστές/διαιτητές. Σε καμία περίπτωση η εμπιστευτι¬ 
κότητα δεν δεσμεύει την εταιρεία προς τις αρχές του 
Ελληνικού Κράτους και της Ευρωπαϊκής Ένωσης. 

Άρθρο 42 

Παροχή Πληροφοριών - Αλληλογραφία - Γλώσσα 

1. Η εταιρεία δίνει στους διαγωνιζόμενους κάθε απα¬ 
ραίτητη πληροφορία ή διευκρίνιση για την διεξαγωγή 
διαγωνισμού, μετά από σχετική αίτησή τους, κοινοποι¬ 
ώντας την το ταχύτερο και στους λοιπούς διαγωνιζόμε- 
νους, εκτός αν άλλως προβλέπεται στην προκήρυξη. 

2. Κάθε παροχή πληροφορίας, αλληλογραφία, γνωστο¬ 


ποίηση, υποβολή ένστασης, αίτησης κ.λπ. από και προς 
την εταιρεία διατυπώνεται εγγράφως στην ελληνική 
γλώσσα, η οποία υπερισχύει του ξενόγλωσσου κειμένου. 
Άλλως, τα σχετικά έγγραφα συνοδεύονται από επίσημη 
μετάφραση στην ελληνική γλώσσα. 

Άρθρο Δεύτερο 

Η ισχύς της απόφασης αυτής αρχίζει από τη δημο¬ 
σίευσή της στην Εφημερίδα της Κυβερνήσεως. Προ¬ 
μήθειες για τις οποίες έχει δημοσιευθεί προκήρυξη ή 
έχει υπογράφει σύμβαση ή παραγγελία πριν από την 
θέση σε ισχύ της παρούσας, εξακολουθούν να διέπονται 
από τους όρους που ίσχυαν κατά τη δημοσίευση της 
προκήρυξης ή την υπογραφή της σύμβασης. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Αθήνα, 4 Απριλίου 2007 

Ο ΥΠΟΥΡΓΟΣ 

ΜΙΧΑΛΗΣ ΛΙΑΠΗΣ 

ΕΘΝΙΚΟ ΤΥΠΟΓΡΑΦΕΙΟ 

ΕΦΗΜΕΡΙΔΑ ΤΗΣ ΚΥΒΕΡΝΗΣΕΩΣ 


ΠΕΡΙΦΕΡΕΙΑΚΑ ΓΡΑΦΕΙΑ ΠΩΛΗΣΗΣ Φ.Ε.Κ. 

ΘΕΣΣΑΛΟΝΙΚΗ - Βασ. Όλγας 227 

23104 23956 

ΛΑΡΙΣΑ - Διοικητήριο 

2410 597449 

ΠΕΙΡΑΙΑΣ - Ευριπίδου 63 

210 4135228 

ΚΕΡΚΥΡΑ - Σαμαρά 13 

26610 89122 

ΠΑΤΡΑ - Κορίνθου 327 

2610 638109 

ΗΡΑΚΛΕΙΟ - Πεδιάδος 2 

2810 300781 

ΙΩΑΝΝΙΝΑ - Διοικητήριο 

26510 87215 

ΜΥΤΙΛΗΝΗ - Πλ. Κωνσταντινουπόλεως 1 

22510 46654 

ΚΟΜΟΤΗΝΗ - Δημοκρατίας 1 

25310 22858 




ΤΙΜΗ ΠΩΛΗΣΗΣ ΦΥΛΛΩΝ ΕΦΗΜΕΡΙΔΟΣ ΤΗΣ ΚΥΒΕΡΝΗΣΕΩΣ 


Σε έντυπη υοοωή 

• Για τα Φ.Ε.Κ. από 1 μέχρι 16 σελίδες σε 1 €, προσαυξανόμενη κατά 0,20 ( για κάθε επιπλέον οκτασέλιδο ή μέρος αυτού. 

• Για τα φωτοαντίγραφα Φ.Ε.Κ. σε 0,15 € ανά σελίδα. 

Σε υοοφή ΡΥΡ/ΟΡ 


Τεύχος 

Ετήσια έκδοση 

Τριμηνιαία έκδοση 

Μηνιαία έκδοση 

Α.Α.Π. 

110 € 

30 € 

- 

Ε.Β.Ι. 

100 € 

- 

- 

Α.Ε.Δ. 

5 € 

- 

- 

Δ.Δ.Σ. 

200 € 

- 

20 € 

Α.Ε. - Ε.Π.Ε. και Γ.Ε.ΜΗ. 

- 

- 

100 € 


Τεύχος 

Ετήσια έκδοση 

Τριμηνιαία έκδοση 

Μηνιαία έκδοση 

Α' 

150 € 

40 € 

15 € 

Β' 

300 € 

80 € 

30 € 

Γ' 

50 € 

- 

- 

Υ.Ο.Δ.Δ. 

50 € 

- 

- 

Δ' 

110 € 

30 € 

- 


• Η τιμή πώλησης μεμονωμένων Φ.Ε.Κ. σε μορφή οό-Γοιπ από εκείνα που διατίθενται σε ψηφιακή μορφή και μέχρι 100 σελίδες, σε 5 € προσαυξανόμενη κατά 1 ί ανά 50 σελίδες. 

• Η τιμή πώλησης σε μορφή οά-ΓΟίπ/άνά, δημοσιευμάτων μιας εταιρείας στο τεύχος Α.Ε.-Ε.Π.Ε. και Γ.Ε.ΜΗ. σε 5 € ανά έτος. 

ΠΑΡΑΓΓΕΛΙΑ ΚΑΙ ΑΠΟΣΤΟΛΗ Φ.Ε.Κ.; Τηλεφωνικά: 210 4071010 ■ (αχ; 210 4071010 ■ ΐηΐΒΓηβΙ: ΙιΙΙρ://νννννν.βΙ.{|Γ 


ΕΤΗΣΙΕΣ ΣΥΝΔΡΟΜΕΣ Φ.Ε.Κ. 


Τεύχος 

Έντυπη μορφή 

Ψηφιακή Μορφή 

Α' 

225 € 

190 € 

Β' 

320 € 

225 € 

Γ' 

65 € 

Δωρεάν 

Υ.Ο.Δ.Δ. 

65 € 

Δωρεάν 

Δ' 

160 € 

80 € 

Α.Α.Π. 

160 € 

80 € 

Ε.Β.Ι. 

65 € 

33 € 


Τεύχος 

Έντυπη μορφή 

Ψηφιακή Μορφή 

Α.Ε.Δ. 

10 € 

Δωρεάν 

Α.Ε. - Ε.Π.Ε. και Γ.Ε.ΜΗ. 

2.250 € 

645 € 

Δ.Δ.Σ. 

225 € 

95 € 

Α.Σ.Ε.Π. 

70€ 

Δωρεάν 

Ο.Π.Κ. 

- 

Δωρεάν 

Α'+ Β'+ Δ' + Α.Α.Π. 

- 

450 € 


* Το τεύχος Α.Σ.Ε.Π. (έντυπη μορφή) θα αποστέλλεται σε συνδρομητές ταχυδρομικά, με την επιβάρυνση των 70 €, ποσό το οποίο αφορά τα ταχυδρομικά έξοδα. 

* Για την παροχή πρόσβασης μέσω διαδικτύου σε Φ.Ε.Κ. προηγουμένων ετών και συγκεκριμένα στα τεύχη: α) Α, Β, Δ, Α.Α.Π, Ε.Β.Ι. και Δ.Δ.Σ., η τιμή προσαυξάνεται, 
πέραν του ποσού της ετήσιας συνδρομής του 2007, κατά 40 € ανά έτος και ανά τεύχος και β) για το τεύχος Α.Ε.-Ε.Π.Ε. & Γ.Ε.ΜΗ, κατά 60 € ανά έτος παλαιότητας. 

* Η καταβολή γίνεται σε όλες τις Δημόσιες Οικονομικές Υπηρεσίες (Δ.Ο.Υ.). Το πρωτότυπο διπλότυπο (έγγραφο αριθμ. πρωτ. 9067/28.2.2005 2η Υπηρεσία 
Επιτρόπου Ελεγκτικού Συνεδρίου) με φροντίδα των ενδιαφερομένων, πρέπει να αποστέλλεται ή να κατατίθεται στο Εθνικό Τυπογραφείο (Καποδιστρίου 34, 
Τ.Κ. 104 32 Αθήνα). 

* Σημειώνεται ότι φωτοαντίγραφα διπλοτύπων, ταχυδρομικές Επιταγές για την εξόφληση της συνδρομής, δεν γίνονται δεκτά και θα επιστρέφονται. 

* Οι οργανισμοί τοπικής αυτοδιοίκησης, τα νομικά πρόσωπα δημοσίου δικαίου, τα μέλη της Ένωσης Ιδιοκτητών Ημερησίου Τύπου Αθηνών και Επαρχίας, οι τηλεο¬ 
πτικοί και ραδιοφωνικοί σταθμοί, η Ε.Σ.Η.Ε.Α, τα τριτοβάθμια συνδικαλιστικά Οργανα και οι τριτοβάθμιες επαγγελματικές ενώσεις δικαιούνται έκπτωσης πενήντα 
τοις εκατό (50%) επί της ετήσιας συνδρομής (τρέχον έτος + παλαιότητα). 

* Το ποσό υπέρ Τ.Α.Π.Ε.Τ. [5% επί του ποσού συνδρομής (τρέχον έτος + παλαιότητα)], καταβάλλεται ολόκληρο (Κ.Α.Ε. 3512) και υπολογίζεται πριν την έκπτωση. 

* Στην Ταχυδρομική συνδρομή του τεύχους Α.Σ.Ε.Π. δεν γίνεται έκπτωση. 


Πληροφορίες για δημοσιεύματα που καταχωρούνται στα Φ.Ε.Κ. στο τηλ.: 210 5279000. 

Φωτοαντίγραφα παλαιών Φ.Ε.Κ.: Μάρνη 8 τηλ.; 210 8220885, 210 8222924, 210 5279050. 

Οι πολίτες έχουν τη δυνατότητα ελεύθερης ανάγνωσης των δημοσιευμάτων που καταχωρούνται σε όλα τα τεύχη της Εφημερίδας της 
Κυβερνήσεως πλην εκείνων που καταχωρούνται στο τεύχος Α.Ε.-Ε.Π.Ε και Γ.Ε.ΜΗ., από την ιστοσελίδα του Εθνικού Τυπογραφείου (νννννν.οΙ.ςΓ). 


Οι υπηρεσίες εξυπηρέτησης πολιτών λειτουργούν καθημερινά από 08:00 μέχρι 13:00 



ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ 

ΚΑΠΟΔΙΣΤΡΙΟΥ 34 * ΑΘΗΝΑ 104 32 * ΤΗΛ. 210 52 79 000 * ΡΑΧ 210 52 21 004 
ΗΛΕΚΤΡΟΝΙΚΗ ΔΙΕΥΘΥΝΣΗ: Κιΐΐρ://νννννν·£ΐ.αι~ - Β-ιπείΙ: ννβί)Γτΐ35ΐθΓ(5)£ΐ·αΓ 
































